**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Νοεμβρίου 2024, ημέρα Πέμπτη και ώρα 10.05΄ στην Αίθουσα «Προέδρου Αθανασίου Κωνστ. Τσαλδάρη» (223)τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου και του Αντιπροέδρου αυτής, κ. Απόστολου Βεσυρόπουλου και κ. Αθανασίου Καββαδά, αντίστοιχα, καθώς και των Βουλευτών – μελών της, κ. Διονύσιου Ακτύπη και κ.Νεοκλή Κρητικού, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Στη συνεδρίαση παρέστη ο Υφυπουργός Εθνικής Οικονομίας και Οικονομικών, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Αθανάσιος Ζεμπίλης, Τσαμπίκα (Μίκα) Ιατρίδη, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Θεόφιλος Λεονταρίδης, Αθανάσιος Λιούτας, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ασημίνα Σκόνδρα, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Καραθανασόπουλος, Κτενά Αφροδίτη, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών, κ. Χρίστος Δήμας και η Γενική Γραμματέας του Υπουργείου, κυρία Μαίρη Ψύλλα.

Ως προς τον προγραμματισμό των επόμενων συνεδριάσεων, η επεξεργασία του σχεδίου νόμου προτείνω να συνεχιστεί με δύο συνεδριάσεις, αύριο, ημέρα Παρασκευή 29 Νοεμβρίου, ώρα 10.00΄ για την ακρόαση των εξωκοινοβουλευτικών προσώπων και ώρα 13.00΄ για την κατ’ άρθρο συζήτηση.

H τέταρτη (4η) συνεδρίαση, που θα διατεθεί στη β΄ ανάγνωση, προτείνω να διεξαχθεί τη Δευτέρα 2 Δεκεμβρίου ώρα 16.00΄. Όλες οι συνεδριάσεις θα διεξαχθούν στην αίθουσα της Γερουσίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, εμείς διαφωνούμε ριζικά με αυτό.

Είναι πάρα πολύ κακή η διαδικασία που χρησιμοποιείται. Υπάρχει ο Προϋπολογισμός ο οποίος συζητήθηκε τη Δευτέρα, την Τρίτη και την Τετάρτη και τώρα, έρχεται αυτό το νομοσχέδιο το οποίο κατατέθηκε πριν τα μεσάνυχτα της Τρίτης. Έχουμε πάρα πολύ λίγο χρόνο να τα μελετήσουμε αυτά τα θέματα.

Είναι προφανές, ότι υπάρχει προσπάθεια να μη διαβάζουν οι βουλευτές τα νομοσχέδια του Υπουργείου Εθνικής Οικονομίας. Δεν υπάρχει καμία δικαιολογία γι’ αυτή την ταχύτητα, μα καμία απολύτως. Ο Προϋπολογισμός θα συζητηθεί στην Ολομέλεια στις 11 με 15 Δεκεμβρίου και λίγες μέρες μετά που κατατέθηκε, όπου είναι ένα ογκωδέστατο κείμενο από έγραφα, έρχεται αυτό το νομοσχέδιο που έχει 130 και άρθρα.

Δηλαδή, θέλετε εσκεμμένα να μην είναι ενημερωμένη η Βουλή;

Κύριε Υφυπουργέ, δεν νιώθετε αυτοπεποίθηση όσον αφορά τον τρόπο με τον οποίο νομοθετείτε;

Δεν θέλετε να διαβάζουν οι βουλευτές και να μελετούν τα νομοσχέδια;

Φαντάζομαι ότι το θέλετε. Γιατί εγκρίνεται μια τέτοια διαδικασία; Είναι απαράδεκτος ο τρόπος αυτός. Παρακαλούμε θερμά να μετατεθεί η συνεδρίαση για την επόμενη Δευτέρα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, το νομοσχέδιο αυτό έχει βγει στη διαβούλευση στις 5 με 19 Νοεμβρίου, το έχετε στα χέρια σας σχεδόν και ένα μήνα, έχουν δημοσιοποιηθεί και εξαγγελθεί αυτά τα μέτρα εδώ και πάρα πολύ καιρό και το προβλέπει ο Κανονισμός. Δεν κάνουμε κάτι εκτός από αυτό που προβλέπει ο Κανονισμός.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με συγχωρείτε, κ. Πρόεδρε, ο Κανονισμός δεν προβλέπει ότι οι συνεδριάσεις της Επιτροπής θα γίνονται με τόσο μικρή διαφορά μεταξύ τους. Προβλέπει ότι θα πρέπει να υπάρχει μεγάλη διαφορά ανάμεσα στη συνεδρίαση της ακρόασης φορέων και στην 3η συνεδρίαση, το οποίο καταργείτε, πρώτον.

Δεύτερον, αυτό που λέτε ότι «βγήκε σε διαβούλευση», ο Κανονισμός δε λέει ότι «τα νομοσχέδια έχουν υποβληθεί ή κατατεθεί στη Βουλή, όταν βγαίνουν σε διαβούλευση». Αυτό είναι μια επινόηση δική σας. Όταν βγαίνουν σε διαβούλευση τα νομοσχέδια, είναι για τη διαβούλευση, δεν είναι για να τα μελετήσουν οι βουλευτές.

Τρίτον, όπως ξέρετε πολύ καλά, το κείμενο που βγήκε σε διαβούλευση έχει πολύ λιγότερα άρθρα από το νομοσχέδιο που έχουμε τώρα. Είναι διαφορετικό κείμενο και, επίσης, οι βουλευτές πρέπει να μελετούν και τα σχόλια της διαβούλευσης, τα οποία, όπως γνωρίζετε, είναι πάρα πολλά στην περίπτωση αυτού του νομοσχεδίου.

Δηλαδή, όλο αυτό το επιχείρημα ότι «τη στιγμή που το νομοσχέδιο βγαίνει σε διαβούλευση, στην ουσία έχει κατατεθεί» είναι μια επινόηση που κάνετε, για να δικαιολογήσετε τις εξπρές διαδικασίες που είναι αδικαιολόγητες.

Ποια είναι η δικαιολογία, εν πάση περιπτώσει, για να φέρνετε το νομοσχέδιο με τη διαδικασία του κατεπείγοντος;

Δεν έχετε κανένα επιχείρημα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν είναι με τη διαδικασία του κατεπείγοντος. Εσείς το λέτε αυτό. Διαβάστε τον Κανονισμό της Βουλής.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν είναι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Βεβαίως και δεν είναι. Προβλέπεται από τον Κανονισμό αυτή η διαδικασία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με συγχωρείτε, ο Κανονισμός μιλάει για τόσο συμπιεσμένες διαδικασίες;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Όταν βγαίνει ένα νομοσχέδιο στη διαβούλευση, είναι για αυτό τον λόγο, να μπορέσεις να το μελετήσεις.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όχι, δεν είναι για αυτόν τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο συνετός βουλευτής βλέπει το νομοσχέδιο στη διαβούλευση και τα σχόλια της διαβούλευσης.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ο συνετός βουλευτής το βλέπει, αλλά και ο συνετός Πρόεδρος προγραμματίζει σωστά και δεν είναι συνετό αυτό που κάνετε.

**ΕΛΕΝΑ ΚΑΡΑΓΕΩΡΓΟΠΟΥΛΟΥ:** Τι νόημα έχει η ακρόαση φορέων, αν αμέσως μετά ακολουθεί η κατ' άρθρο συζήτηση; Πότε θα εκτιμηθεί το τι έχει πει ο κάθε εκπρόσωπος φορέα; Πώς θα ακουστεί η κοινωνία;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πάρα πολύ ωραία. Καταθέσατε τις απόψεις σας. Είναι σεβαστές. Μπορούμε να συνεχίσουμε.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όχι, λυπάμαι πολύ. Δεν είναι θέμα κατάθεσης απόψεων. Μας φέρνετε στο σημείο, όπου θα αναγκαστούμε να μη μιλήσουμε, διότι θεωρούμε ότι θα ήταν κάτι τέτοιο ανεύθυνο, δεδομένων των στενών προθεσμιών που έχουμε. Δε θέλουμε να φτάσουμε εκεί, αλλά μη μας σπρώχνετε σε αυτό το όριο.

Εγώ, ως υπεύθυνος βουλευτής, δε μπορώ να μιλήσω τεκμηριωμένα για ένα νομοσχέδιο, αν δεν το έχω μελετήσει και για αυτό τον λόγο απαιτούμε τις σωστές χρονικές περιόδους, για να εξετάσουμε τα νομοσχέδια. Δε μας τις δίνετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν κάνουμε κάτι περισσότερο λιγότερο από αυτό που προβλέπει ο Κανονισμός της Βουλής.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, ο Κανονισμός δεν προβλέπει κάτι τέτοιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ακούσαμε, σας ευχαριστώ πολύ.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν προβλέπει κάτι τέτοιο. Είναι απαράδεκτο αυτό που κάνετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ωραία, μπορούμε να συνεχίσουμε.

**ΕΛΕΝΑ ΚΑΡΑΓΕΩΡΓΟΠΟΥΛΟΥ:** Η αλαζονική σας πολιτική είναι επικίνδυνη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τελειώσατε;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Η αλήθεια είναι ότι δεν τελειώσαμε, αλλά από ό,τι φαίνεται δεν ακούτε καθόλου τους βουλευτές, δε διαβουλεύεστε καθόλου, έρχεστε εδώ πέρα και επιβάλλετε, έτσι όπως θέλετε, εξπρές διαδικασίες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν υπάρχει «έτσι όπως θέλω», είναι ο Κανονισμός της Βουλής.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Έτσι όπως θέλετε, φαίνεται από την απάντησή σας. Κανένας Κανονισμός της Βουλής, κ. Πρόεδρε.

Ο Κανονισμός της Βουλής λέει ότι «πρέπει να μεσολαβούν περίοδοι ανάμεσα στις συνεδριάσεις». Τα έχετε καταργήσει. Ο Κανονισμός της Βουλής δεν λέει ότι «η διαβούλευση είναι περίοδος υποβολής του νομοσχεδίου στη Βουλή». Που τα βρίσκεται αυτά και τα λέτε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ωραία. Θέλει κάποιος συνάδελφος να πάρει τον λόγο;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν υπάρχει δικαιολόγηση για το κατεπείγον. Τη θέλουμε αυτή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Θα συμφωνήσω με την Πλεύση Ελευθερίας και με τον κ. Καζαμία. Για εμάς που είμαστε μικρές Κοινοβουλευτικές Ομάδες, που έχουμε λίγους επιστημονικούς συνεργάτες, πιο περιορισμένες από μία με μεγαλύτερη Κοινοβουλευτική Ομάδα, επειδή θέλουμε να είμαστε υπεύθυνοι και αυτό που λέμε, που ψηφίζουμε, θεωρώ ότι θα μπορούσε να μην πάει αύριο η πρόσκληση των φορέων και η β` ανάγνωση. Να πάει τη Δευτέρα, ώστε να έχουμε το Σαββατοκύριακο ή να πηγαίναν οι φορείς αύριο και να πηγαίναμε στη β` ανάγνωση τη Δευτέρα, να έχουμε μελετήσει, να έχουμε ακούσει την κοινωνία - όπως σωστά είπε ο κ. Καζαμίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πολύ ωραία, κ. συνάδελφε, αλλά επειδή ο χρόνος είναι περιορισμένος μέχρι την ψήφιση του Προϋπολογισμού και πρέπει κάποια νομοσχέδια να ψηφιστούν σε αυτό το χρονικό διάστημα, δεν είναι το μοναδικό νομοσχέδιο, έχουν δρομολογηθεί και έχουν προγραμματιστεί διάφορα νομοσχέδια από διάφορα Υπουργεία, για αυτό γίνεται αυτός ο προγραμματισμός.

Τον λόγο έχει ο κ. Κουκουλόπουλος.

 **ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Κύριε Πρόεδρε, θέλω να πω το εξής ότι είναι δύο πράγματα αντιληπτά, το ένα αφορά την ουσία, όχι τη διαδικασία, ότι όντως έχει βγει σε διαβούλευση καιρό πριν, εάν υπήρχε ευχέρεια συνεργατών, εγώ αντιλαμβάνομαι όλα όσα λέγονται, μπορούσε κάποιος σε γενικές γραμμές, για τον πυρήνα του νομοσχεδίου τέλος πάντων, να ετοιμάζεται.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και τον κεντρικό κορμό του νομοσχεδίου.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):**  Προσέξτε, είναι όμως τέτοια η δομή του νομοσχεδίου, σε λίγο θα προτείνουμε φορείς, αγωνιζόμουν μία ώρα για να μπορέσω να τους συμπυκνώσω περίπου στο 25. Είναι τόσο πολυδαίδαλο το νομοσχέδιο και έχουμε δεχθεί τόσες πολλές προτάσεις από φορείς για να τους ακροαστούμε αύριο, κατά συνέπεια εγώ προτείνω, εφόσον αντιλαμβάνομαι ότι αυτό το νομοσχέδιο, θα το πω έτσι και θα εξηγήσω και με την τοποθέτησή μου, είναι ουσιαστικά το βασικότερο στήριγμα του Προϋπολογισμού, διαφορετικά ο Προϋπολογισμός που θα περάσει μια εβδομάδα μετά θα είναι στον αέρα χωρίς αυτό το νομοσχέδιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ακριβώς.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Θα προβλέπει μία σειρά έσοδα ή μειώσεις αντιστοίχως φόρων, εσόδων και τίποτε άλλο χωρίς να έχουν ψηφισθεί. Το καταλαβαίνουμε αυτό. Εγώ αντιλαμβάνομαι, όπως είναι το πρόγραμμα, ότι πάμε για Ολομέλεια την Τρίτη, τι πειράζει να πάμε στην Ολομέλεια την Τετάρτη; Αυτό είναι τόσο απλό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, έχουν προγραμματισθεί και άλλα νομοσχέδια, δεν είναι το μοναδικό, όπως καταλαβαίνετε, η ψήφιση του Προϋπολογισμού 11 με 15 Δεκεμβρίου δρομολογεί και έχει προγραμματίσει ψήφιση προγενέστερα του Προϋπολογισμό νομοσχεδίων. Όπως είπατε προηγουμένως δεν είναι μόνο του Υπουργείου Οικονομικών είναι και άλλων Υπουργείων που πρέπει να έχουν ψηφισθεί πριν από την ψήφιση του Προϋπολογισμού, που είναι την μεθεπόμενη εβδομάδα. Άρα την επόμενη εβδομάδα θα πρέπει να έχουν ψηφισθεί οπωσδήποτε δυο, τρία, τέσσερα νομοσχέδια άλλων Υπουργείων.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Κύριε Πρόεδρε, δεν είμαι μέλος της Διάσκεψης Προέδρων, ωστόσο αν υπάρχει δυνατότητα αλλαγής της Τρίτης με την Τετάρτη με ένα άλλο νομοσχέδιο, που δεν έχει τέτοια πίεση στην Επιτροπή, νομίζω ότι η μέρα που ζητάμε όλοι οι συνάδελφοι θα αλλάξει εντελώς τα δεδομένα της συζήτησης. Θα μπορέσουμε να αφιερώσουμε τον προσήκοντα χρόνο στους φορείς που θα καλέσουμε αύριο, να γίνει μια πραγματικά καλή διαβούλευση. Θέλουμε και εμείς από πάρα πολλούς φορείς να ακούσουμε τις απόψεις τους. Δεν είναι μόνο ότι μας το ζήτησαν, θέλουμε και εμείς να τους ακούσουμε και αυτό θα μας δώσει τη δυνατότητα για δυο ουσιαστικές συνεδριάσεις τη Δευτέρα και την Τρίτη για να πάμε στην Ολομέλεια την Τετάρτη. Αυτό είπα.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, κατανοητό αυτό. Εμείς βασικά βάζουμε αυτό τον προγραμματισμό, εάν υπάρχει η δυνατότητα αυτή αντί για την Τρίτη, να ψηφισθεί την Τετάρτη, στη Διάσκεψη των Προέδρων του νομοσχεδίου, τότε θα γίνει και τροποποίηση. Αλλά μόνο με αυτή την περίπτωση, γνωρίζω τα άλλα νομοσχέδια που έχουν προγραμματισθεί, εάν υπάρχει αυτή η δυνατότητα τότε μπορεί να γίνει τροποποίηση του προγραμματισμού. Βασικό σενάριο είναι αυτό γιατί ξέρουμε ότι θα ψηφισθεί την Τρίτη, την άλλη εβδομάδα υπάρχουν τα νομοσχέδια των άλλων Υπουργείων που πρέπει να ψηφισθούν.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Πώς το ξέρουμε αυτό, κύριε Πρόεδρε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Γίνεται ένας προγραμματισμός, ο οποίος θα προταθεί σήμερα στις 12 η ώρα.

 **ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Όχι, κύριε Πρόεδρε, λυπάμαι πάρα πολύ. Λέτε ότι ξέρετε πριν αποφασίσει η Διάσκεψη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν ξέρω. Υπάρχει ένας προγραμματισμός.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Αυτό είπατε τώρα, με συγχωρείτε, αφήστε το υπάρχει προγραμματισμός, εδώ δράττε εξωθεσμικά. Λέτε τι θα αποφασίσει η Διάσκεψη των Προέδρων σήμερα, της οποίας είμαι μέλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν είπα τι θα αποφασίσει.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Αυτό λέτε, είστε και εσείς μέλος, είμαι και εγώ. Η Διάσκεψη των Προέδρων δεν έχει συγκληθεί. Προκαταλαμβάνετε, τι θα έχει αποφασίσει η Διάσκεψη των Προέδρων, προφανώς, επειδή ο Πρόεδρος της Βουλής σας έχει δώσει «σκονάκι» πριν τη Διάσκεψη, τα οποία δεν επιτρέπονται.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Λέτε λόγια που δεν έχουν ειπωθεί.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Δεν λέω καθόλου λόγια,το έχετε πει, υπάρχει ένας προγραμματισμός. Τι προγραμματισμός υπάρχει;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Υπάρχει προγραμματισμός για την άλλη εβδομάδα. Σας είπα, αν στη Διάσκεψη των Προέδρων προγραμματισθεί για την Τετάρτη, μπορεί να τροποποιηθεί αυτός ο σχεδιασμός.

 **ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, όχι, προκαταλαμβάνετε τι θα αποφασίσει η Διάσκεψη των Προέδρων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν είναι έτσι.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Είναι απολύτως, έτσι, το είπατε και γι’ αυτό «σφίγγετε» τις προθεσμίες. Αυτό δεν είναι σωστό, είναι ενάντια στον Κανονισμό της Βουλής.

Επίσης, δεύτερη παραβίαση του Κανονισμού, είναι ότι δεν μπορεί να έρχεστε εδώ και να μας λέτε ότι η Διάσκεψη των Προέδρων που δεν έχει αποφασίσει, θα αποφασίσει την Τρίτη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Είπα ότι δεν έχει αποφασίσει, έχει σχεδιαστεί, έχει προγραμματιστεί πως θα πάει την επόμενη εβδομάδα. Θα ανακοινωθεί από τον Πρόεδρο, θα αποφασιστεί από τη Διάσκεψη των Προέδρων. Εάν πάει Τετάρτη, το νομοσχέδιο, υπάρχει το χρονικό περιθώριο να τροποποιηθεί το πρόγραμμα. Επειδή ο χρόνος περνάει, η ώρα περνάει και αναλωνόμαστε, όχι, στη βάση του νομοσχεδίου, που είναι πάρα πολύ θετικά μέτρα, που εξαγγείλει η κυβέρνηση, να μπορεί να συνεχίσουμε να αναλώνουμε το χρόνο στη διαδικασία, χωρίς λόγο, μπορούμε να συνεχίσουμε. Θα δούμε στη Διάσκεψη των Προέδρων, εάν προγραμματιστεί για άλλη μέρα πολύ ευχαρίστως να τροποποιηθεί το πρόγραμμα.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μπορείτε να το ζητήστε στη Διάσκεψη των Προέδρων. Θα το ζητήσετε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τι πράγμα;

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, πάμε στους φορείς. *(Ομιλεί εκτός μικροφώνου)*

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Να πάμε στους φορείς, κυρίες και κύριοι συνάδελφοι.

 **ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Με συγχωρείτε. Ποιος προεδρεύει, ο Υφυπουργός;

Είμαστε Βουλή, δεν είμαστε όργανο της κυβέρνησης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κύριε συνάδελφε, είμαι ξεκάθαρος.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν μπορεί ο Υφυπουργός να λέει που να πάμε.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Θα αποφασιστεί η Διάσκεψη των Προέδρων. *(Ομιλεί εκτός μικροφώνου)*

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εάν στη Διάσκεψη των Προέδρων αποφασιστεί..

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα το προτείνετε στη Διάσκεψη των Προέδρων;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εννοείται ότι θα το κάνω.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ωραία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θα μεταφέρω τη διαδικασία εδώ πέρα, τι ειπώθηκε, τις προτάσεις που κάνατε, εννοείτε ότι θα το κάνω. Εάν μπορεί να γίνει Τετάρτη, θα τροποποιηθεί και το πρόγραμμα. Εάν δεν μπορεί, θα παραμείνει ως έχει, είμαι ξεκάθαρος.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πολύ ωραία. Σας ευχαριστώ πάρα πολύ.

Στο σημείο αυτό, θα ήθελα τους Εισηγητές των κομμάτων να προτείνουν τους φορείς για την αυριανή συνεδρίαση.

Τον λόγο έχει η Εισηγήτρια της Πλειοψηφίας, κυρία Τσαμπίκα (Μίκα) Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε.

Προτείνονται οι εξής φορείς: Ο Σύνδεσμος Επιχειρήσεων και Βιομηχανιών (Σ.Ε.Β.), η Σύνοδος των Προέδρων Ερευνητικών Κέντρων και Τεχνολογικών Φορέων (Σ.Π.Ε.Κ.Τ.Φ.), το Εθνικό Μητρώο Νεοφυών Επιχειρήσεων (Ε.Μ.Ν.Ε.) – Elevate Greece, το Οικονομικό Επιμελητήριο Ελλάδος (Ο.Ε.Ε.), το Εμπορικό και Βιομηχανικό Επιμελητήριο Αθηνών (Ε.Β.Ε.Α.), η Πανελλήνια Ομοσπονδία Ιδιοκτητών Ακινήτων (Π.ΟΜ.ΙΔ.Α.), η Ελληνική Συνομοσπονδία Εμπορίου και Επιχειρηματικότητας (Ε.Σ.Ε.Ε.), η Ένωση Ελληνικών Εταιρειών Επιχειρηματικών Κεφαλαίων (Ε.Ε.Ε.Κ.), η Επιτροπή για την αρωγή της φορολογικής πολιτικής, το Εθνικό Καποδιστριακό Πανεπιστήμιο Αθηνών (Ε.Κ.Π.Α.), το Τεχνικό Επιμελητήριο Ελλάδος (Τ.Ε.Ε.), η Ένωση Ασφαλιστικών Εταιρειών Ελλάδος (Ε.Α.Ε.Ε.), η Ανώτατη Συνομοσπονδία Πολυτέκνων Ελλάδος (Α.Σ.Π.Ε.), ο Σύνδεσμος Ελληνικών Τουριστικών Επιχειρήσεων (Σ.Ε.Τ.Ε.), την Πανελλήνια Ομοσπονδία Εστιατορικών & Συναφών Επαγγελμάτων (Π.Ο.Ε.Σ.Ε.), ο Σύλλογος Μεσιτών Αττικής (Σ.Μ.Α.), ο Λογιστικός Σύλλογος Αθηνών (Λ.Σ.Α.), η Πανελλήνια Ομοσπονδία Φοροτεχνικών Ελευθέρων Επαγγελματιών (Π.Ο.Φ.Ε.Ε.), την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Αυτοί είναι οι φορείς που προτείνονται από εμάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύρια συνάδελφε.

Τον λόγο έχει ο Εισηγητής της Μειοψηφίας, ο κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Κύριε Πρόεδρε, οι φορείς που προτείνουμε είναι η Αρχή Καταπολέμησης της Νομιμοποίησης Εσόδων από Εγκληματική Δραστηριότητα, τον Συνηγόρου του Πολίτη, την Ανεξάρτητη Αρχή Δημοσίων Εσόδων (Α.Α.Δ.Ε.), την Κεντρική Ένωση Δήμων (ΚΕ.Δ.Ε.), την Πανελλήνια Ομοσπονδία Εργαζομένων Δημοσίων Οικονομικών Υπηρεσιών (Π.Ο.Ε.- Δ.Ο.Υ.), την Πανελλήνια Ομοσπονδία Φοροτεχνικών Ελευθέρων Επαγγελματιών (Π.Ο.Φ.Ε.Ε.), την Πανελλήνια Ομοσπονδία Λογιστών (Π.Ο.Λ.), την Ανώτατη Γενική Συνομοσπονδία Συνταξιούχων Ελλάδος (ΑΓΣΣΕ), τη Γενική Συνομοσπονδία Επαγγελματιών Βιοτεχνών Εμπόρων Ελλάδας (ΓΕ.Σ.Ε.Β.Ε.Ε.), το Οικονομικό Επιμελητήριο Ελλάδος (Ο.Ε.Ε.), την Κεντρική Ένωση Επιμελητηρίων Ελλάδος (Κ.Ε.Ε.Ε.), τον Σύνδεσμο Επιχειρήσεων και Βιομηχανιών (Σ.Ε.Β.), την Ομοσπονδία Τελωνειακών Υπαλλήλων Ελλάδος (Ο.Τ.Υ.Ε.), τον Σύλλογο Υπαλλήλων Πληροφορικής Ανεξάρτητη Αρχή Δημοσίων Εσόδων (Σ.Υ.Π.Α.Α.Δ.Ε.), τον Σύνδεσμο Ελληνικών Τουριστικών Επιχειρήσεων (Σ.Ε.Τ.Ε.), το Επαγγελματικού Επιμελητηρίου Αθηνών (Ε.Ε.Α.), το Βιοτεχνικό Επιμελητήριο Αθήνας (Β.Ε.Α.), την Ελληνική Συνομοσπονδία Εμπορίου και Επιχειρηματικότητας (Ε.Σ.Ε.Ε.), την Ένωση Πτυχιούχων Αξιωματικών και Υπαξιωματικών Πυροσβεστικού Σώματος (Ε.Π.Α.Υ.Π.Σ.), την Πανελλήνια Ομοσπονδία Ενώσεων Στρατιωτικών (Π.ΟΜ.ΕΝ.Σ.), την Πανελλήνια Ομοσπονδία Αστυνομικών Υπαλλήλων (Π.Ο.ΑΣ.Υ.), την Πανελλήνια Ομοσπονδία Αξιωματικών Αστυνομίας (Π.Ο.ΑΞΙ.Α.), την Πανελλήνια Ομοσπονδία Ενώσεων Προσωπικού Λιμενικού Σώματος (Π.Ο.Ε.Π.Λ.Σ.), την Πανελλήνια Ένωση Αξιωματικών Λιμενικού Σώματος (Π Ε.Α.Λ.Σ.), την Ένωση Ασφαλιστικών Εταιριών Ελλάδος (Ε.Α.Ε.Ε.), η οποία έχει στείλει σε όλους μας, εγκαίρως, υπόμνημα, πριν καν την κατάθεση του νομοσχεδίου και Πανελλήνια Ομοσπονδία Εστιατορικών και Συναφών Επαγγελμάτων (Π.Ο.Ε.Σ.Ε.), που έχουν το θέμα με το φιλοδώρημα και λένε πως θέλουν να μας βάλουν κάποια ενδιαφέροντα ζητήματα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια του Συνασπισμού Ριζοσπαστικής Αριστεράς - Προοδευτική Συμμαχία, η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. του «Συνασπισμού Ριζοσπαστικής Αριστεράς - Προοδευτική Συμμαχία»)**: Ευχαριστώ κύριε Πρόεδρε. Για να μην τα αναφέρω και εγώ με τη σειρά, συμφωνώ με τις προτάσεις τις προηγούμενες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ. Τον λόγο έχει ο Ειδικός Αγορητής του Κομμουνιστικού Κόμματος Ελλάδος, ο κύριος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του «Κομμουνιστικού Κόμματος Ελλάδος»):** Κύριε Πρόεδρε, εμείς θέλουμε να καλέσουμε την Ομοσπονδία Βιοτεχνικών Σωματείων Αττικής και την Ένωση Φοροτεχνικών Ελευθέρων Επαγγελματιών Αττικής την ΕΦΕΕΑ.

Σας ευχαριστώ. Ελπίζω να εισακουστούμε.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Τον λόγο έχει Ειδικός Αγορητής της Ελληνικής Λύσης, ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση – Κυριάκος Βελόπουλος»):** Σας ευχαριστώ κύριε Πρόεδρε. Αν και κάποια έχουν ακουστεί. Πανελλήνια Ομοσπονδία Ενώσεων Στρατιωτικών (ΠΟΜΕΝΣ), η Πανελλήνια Ομοσπονδία Φοροτεχνικών Ελευθέρων Επαγγελματιών (ΠΟΦΕΕ), η Ένωση Φοροτεχνικών Ελεύθερων Επαγγελματιών Αττικής, το Ξενοδοχειακό Επιμελητήριο Ελλάδας, η Πανελλήνια Ομοσπονδία Ιδιοκτητών Ακινήτων (ΠΟΜΙΔΑ), η Ένωση Ασφαλιστικών Εταιρειών Ελλάδος, το Οικονομικό Επιμελητήριο Ελλάδος και η Πανελλήνια Ομοσπονδία των Εργαζομένων στον Επισιτισμό - Τουρισμό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Σας ευχαριστώ κύριε συνάδελφε. Τον λόγο έχει ο Ειδικός Αγορητής από τη Νέα Αριστερά, ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ(Ειδικός Αγορητής της Κ.Ο. «Νέα Αριστερά»):** Ναι, εφόσον έχουν ακουστεί κάποια αγνοήσετε τα. Πανελλήνια Ομοσπονδία Εργαζομένων Δημόσιων Οικονομικών Υπηρεσιών, Ομοσπονδία Τελωνειακών Υπαλλήλων Ελλάδος, Ανώτατη Γενική Συνομοσπονδία Συνταξιούχων Ελλάδος, το Επαγγελματικό Επιμελητήριο, Γενική Συνομοσπονδία Επαγγελματιών Βιοτεχνών Εμπόρων, Πανελλήνια Ομοσπονδία Εργαζομένων Δημόσιων Νοσοκομείων, Ομοσπονδία Ενώσεων Νοσοκομειακών Γιατρών, Διοικητή Ανεξάρτητης Αρχής Δημοσίων Εσόδων, Πανελλήνια Ομοσπονδία Ενώσεων Στρατιωτικών και Ομοσπονδία Συλλόγων Υπουργείου Οικονομικών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ κύριε συνάδελφε. Συνεχίζουμε με τον Ειδικό Αγορητή της Νίκης τον κ. Βορύλλα.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. Δημοκρατικό Πατριωτικό Κίνημα «ΝΙΚΗ»):** Θα ήθελα να προσθέσω Πανελλήνια Ομοσπονδία Ξενοδόχων, Πανελλήνια Ομοσπονδία Ιδιοκτητών Ακινήτων και Πανελλήνια Ομοσπονδία Αστυνομικών Υπαλλήλων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστώ κύριε Βορύλλα. Θα συνεχίσουμε τον Ειδικό Αγορητή της Πλεύσης Ελευθερίας τον κ. Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Κύριε Πρόεδρε θα θέλαμε να καλέσουμε τον Συνήγορο του Καταναλωτή, την ΙΜΕ ΓΣΕΒΕΕ, το ΕΚΕ, την Πανελλήνια Ομοσπονδία Φοροτεχνικών, την Πανελλήνια Ομοσπονδία Εστιατορικών και Συναφών Επαγγελμάτων την ΠΟΕΣΕ, την ΑΑΔΕ, τον Συνήγορο του Πολίτη, τον Δικηγορικό Σύλλογο Αθηνών, το Δήμο Ζακύνθου, τον Σύλλογο Ιδιοκτητών Ι.Χ. Επιβατικών Αυτοκινήτων (ΣΥΔΙΧΕΠΑ) και την ΠΟΜΕΝΣ την Πανελλήνια Ομοσπονδία Ελλήνων Αξιωματικών. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε. Ολοκληρώνουμε με τον Ειδικό Αγορητή από τους Σπαρτιάτες τον κύριο Χαλκιά.

**ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο. «Σπαρτιάτες»):** Ευχαριστώ πολύ κύριε Πρόεδρε. Αν και τα περισσότερα έχουν ακουστεί, αλλά για τα πρακτικά θα τους αναφέρω. Οικονομικό Επιμελητήριο Ελλάδας, Επαγγελματικό Επιμελητήριο Αθηνών, Πανελλήνια Ομοσπονδία Ιδιοκτητών Ακινήτων, Εμπορικό Και Βιομηχανικό Επιμελητήριο Αθηνών, Σύνδεσμος Βιομηχανιών Ελλάδας, Πανελλήνια Ομοσπονδία Ξενοδόχων, Πανελλήνια Ομοσπονδία Αξιωματικών Αστυνομίας, Πανελλήνια Ομοσπονδία Αστυνομικών Υπαλλήλων, Πανελλήνια Ομοσπονδία Ενώσεων Στρατιωτικών, Ερευνητικό Κέντρο Αθηνά Μονάδα Κοράλλια, Πανελλήνια Ομοσπονδία Υπαλλήλων Δημοσίων Οικονομικών Υπηρεσιών, Αρχή Καταπολέμησης της Νομιμοποίησης Εσόδων από Εγκληματικές Δραστηριότητες και το Δήμο Ζακύνθου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστώ κύριε συνάδελφε. Θα παρακαλούσα οι προτάσεις σας να κατατεθούν και γραπτώς στη γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα αναγνώσω στη συνέχεια.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Κύριε Πρόεδρε έχουμε προσθέσει και την ΠΟΜΙΔΑ από τη μεριά μας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πάρα πολύ ωραία. Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Ο χρόνος ομιλίας είναι στα 15 λεπτά. Αρχίζουμε με την Εισηγήτρια της Πλειοψηφίας την κυρία Τσαμπίκα Ιατρίδη. Ορίστε κυρία συνάδελφε, έχετε τον λόγο.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ πολύ κύριε Πρόεδρε. Κυρίες και κύριοι συνάδελφοι, έχω την τιμή να εισηγούμαι ένα νομοσχέδιο το οποίο λαμβάνει σημαντικά μέτρα για την ενίσχυση του εισοδήματος των Ελλήνων και των Ελληνίδων. Ένα νομοσχέδιο το οποίο παρέχει φορολογικά κίνητρα για την ενίσχυση της επιχειρηματικότητας, την προώθηση της καινοτομίας και την τόνωση της ανταγωνιστικότητας.

Ένα νομοσχέδιο που περιλαμβάνει ρυθμίσεις που αποσκοπούν στη βελτίωση της φορολογικής διοίκησης και λειτουργίας, ένα νομοσχέδιο που στηρίζει την ανθεκτικότητα της ελληνικής οικονομίας απέναντι στην κλιματική κρίση. Κυρίως όμως εισηγούμαι ένα νομοσχέδιο, το οποίο σφυρηλατεί τη σχέση εμπιστοσύνης μεταξύ της Κυβέρνησης της Νέας Δημοκρατίας και του Πρωθυπουργού μας Κυριάκου Μητσοτάκη με τους Έλληνες και τις Ελληνίδες.

Ένα νομοσχέδιο, το οποίο στηρίζεται στην αξιοπιστία, το μετρημένο λόγο και το σεβασμό στις πραγματικές δημοσιονομικές δυνατότητες της χώρας μας. Ένα νομοσχέδιο που έρχεται και συσπειρώνει την ολιστική προσέγγιση της Κυβέρνησης μας και τη φιλοσοφία μας, τη δημιουργία δηλαδή μιας ισχυρής οικονομίας που είναι σε θέση να ικανοποιεί τις ανάγκες των πολιτών, χωρίς να διακινδυνεύει την ικανοποίηση των αναγκών των μελλοντικών γενεών

Αυτό αποδεικνύεται περίτρανα και για μία ακόμη φορά από την ίδια την Ευρωπαϊκή Ένωση, η οποία αξιολόγησε θετικά τόσο το Μεσοπρόθεσμο Δημοσιονομικό Σχέδιο που είχαμε συζητήσει και στην επιτροπή μας, όσο βέβαια και τον Κρατικό Προϋπολογισμό του 2025.

Έτσι η χώρα μας, με την πορεία της από το 2019 και μετά, συστηματικά συγκαταλέγεται ανάμεσα στις αξιόπιστες οικονομίες, ανάμεσα στις οικονομίες που τηρούν τους δημοσιονομικούς κανόνες και το γεγονός αυτό μας επιτρέπει να καταθέτουμε το παρόν νομοσχέδιο που στοχεύει στην ενίσχυση του εισοδήματος των πολιτών.

Κυρίες και κύριοι συνάδελφοι, με δεδομένο ότι συζητάμε ένα μεγάλο σε έκταση νομοσχέδιο θα ήθελα να ξεκινήσω παρουσιάζοντας συνοπτικά τις βασικές προβλέψεις του.

Στα άρθρα του, λοιπόν, περιλαμβάνονται μεταξύ άλλων 12 μειώσεις φόρων και μέτρα ενίσχυσης του εισοδήματος των πολιτών. Μεταρρυθμίσεις που εκσυγχρονίζουν τη φορολογική νομοθεσία. Συμπληρωματικός Προϋπολογισμός 2024, για τη χρηματοδότηση σημαντικών υποδομών και έργων, που βρίσκονται σε εξέλιξη κατά συνολικά 400 εκατομμύρια ευρώ. Κίνητρα για συγχωνεύσεις και εξαγορές επιχειρήσεων με στόχο την αύξηση της ανταγωνιστικότητάς τους. Φορολογικά κίνητρα για την προώθηση της καινοτομίας και της έρευνας στον χώρο των επιχειρήσεων και των επενδυτών. Ο εκσυγχρονισμός του διοικητικού μοντέλου της Ανεξάρτητης Αρχής Δημοσίων Εσόδων. Το αφορολόγητο για ποσά έως 300 ευρώ το μήνα για τα φιλοδωρήματα και η απαλλαγή τους από ασφαλιστικές εισφορές. Η ενίσχυση της ανθεκτικότητας της ελληνικής οικονομίας απέναντι στις επιπτώσεις της κλιματικής αλλαγής. Η παράταση έως τις 31 Δεκεμβρίου 2026 της αναστολής επιβολής φόρου υπεραξίας από μεταβίβαση ακινήτων. Η μείωση ύψους 50% του ελάχιστου ποσού καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των 1.500 κατοίκων.

Συνολικά το σχέδιο νόμου αποτελείται από δέκα Μέρη και συνολικά 131 άρθρα.

Το Πρώτο Μέρος αφορά στο σκοπό και το αντικείμενο του παρόντος νομοσχεδίου.

Το Δεύτερο Μέρος περιλαμβάνει τα μέτρα για την ενίσχυση του εισοδήματος και της ανθεκτικότητας της οικονομίας.

Το Τρίτο Μέρος περιλαμβάνει τα κίνητρα ανάπτυξης της καινοτομίας και τις επενδύσεις σε νεοφυείς επιχειρήσεις.

Το Τέταρτο Μέρος περιλαμβάνει τα φορολογικά κίνητρα στην περίπτωση μετασχηματισμού των επιχειρήσεων.

Το Πέμπτο Μέρος περιλαμβάνει τις ρυθμίσεις για την αναδιάρθρωση της Ανεξάρτητης Αρχής Δημοσίων Εσόδων.

Το Έκτο Μέρος περιλαμβάνει διατάξεις για τη φορολογία εισοδήματος και ειδικότερες φορολογικές ρυθμίσεις.

Το Έβδομο Μέρος περιλαμβάνει τις εξαιρέσεις από την εφαρμογή των Ευρωπαϊκών Κανονισμών 1907/2006 και 1272/2008.

Το Όγδοο Μέρος περιλαμβάνει διάφορες οργανωτικές ρυθμίσεις αρμοδιότητας Υπουργείου Εθνικής Οικονομίας και Οικονομικών και αφορούν στην Αρχή Καταπολέμησης Νομιμοποίησης Εσόδων από Εγκληματικές Δραστηριότητες και την Ειδική Υπηρεσία Συντονισμού Ταμείου Ανάκαμψης.

Στο Ένατο Μέρος περιλαμβάνονται οι λοιπές επείγουσες διατάξεις, όπως κυρίως ο Συμπληρωματικός Κρατικός Προϋπολογισμός 2024.

Το Δέκατο Μέρος περιλαμβάνει την έναρξη ισχύος του σχεδίου νόμου και των συγκεκριμένων άρθρων, κατά περίπτωση.

Κυρίες και κύριοι συνάδελφοι, θα συνεχίσω τις παρεμβάσεις που αφορούν στις μειώσεις φόρων, προτού το κάνω αυτό όμως, θα ήθελα να θυμίσω εδώ ότι η Κυβέρνηση της Νέας Δημοκρατίας και του Κυριάκου Μητσοτάκη από το 2019 και μέχρι σήμερα κατήργησε ή μείωσε πάνω από 60 φόρους.

Για παράδειγμα, μειώσαμε τον εισαγωγικό φορολογικό συντελεστή για τους φτωχότερους συμπολίτες μας από το 22% στο 9%, μειώσαμε τον ΕΝΦΙΑ κατά 35%, αυξήσαμε το αφορολόγητο για τα παιδιά, καταργήσαμε τη φορολογική εισφορά αλληλεγγύης και μειώσαμε τις ασφαλιστικές εισφορές.

Συνολικά, η Ελλάδα, σύμφωνα με τη Eurostat, είχε τη μεγαλύτερη μείωση φόρων ως προς το ΑΕΠ μεταξύ των χωρών της Ευρωπαϊκής Ένωσης, από 42,8% το 2022 σε 40,7% το 2023.

Έτσι και με το παρόν νομοσχέδιο προβλέπεται:

Η μείωση κατά μία επιπλέον μονάδα των ασφαλιστικών εισφορών.

Η κατάργηση του τέλους επιτηδεύματος για όλα τα φυσικά πρόσωπα.

Η απαλλαγή φόρου εισοδήματος για τρία έτη για ακίνητα που θα νοικιαστούν, τα οποία δηλώνονταν προηγουμένως ως κενά ή είχαν διατεθεί για βραχυχρόνια μίσθωση.

Η απαλλαγή από το φόρο ασφαλίστρων των συμβολαίων υγείας για παιδιά έως 18 ετών.

Η διπλάσια μείωση ΕΝΦΙΑ από το 2025 από 10% σε 20%.

Η κατάργηση του τέλους σταθερής τηλεφωνίας 5% για συνδέσεις με οπτική ίνα.

Η φοροαπαλλαγή οικειοθελών παροχών επιχειρήσεων για νέους γονείς.

Οι μειώσεις φόρων χαρτοσήμων σε μια σειρά από συναλλαγές.

Η μονιμοποίηση της επιστροφής του ΕΦΚ στο αγροτικό πετρέλαιο, μέτρο συνολικού δημοσιονομικού κόστους 100 εκατομμυρίων ευρώ κατ’ έτος.

Σε ό,τι αφορά τα μέτρα ενίσχυσης του εισοδήματος των πολιτών αυτά περιλαμβάνουν :

Την έκτακτη οικονομική ενίσχυση σε συνταξιούχους με προσωπική διαφορά άνω των 10 ευρώ ως εξής : 200 ευρώ για σύνταξη έως και 700 ευρώ, 150 ευρώ για σύνταξη από 700 ευρώ έως και 1.100 ευρώ, 100 ευρώ για σύνταξη από 1.100 ευρώ έως και 1.600 ευρώ.

Την αύξηση των συντάξεων, όσων δεν έχουν προσωπική διαφορά, κατά 2,4%.

Την έκτακτη οικονομική ενίσχυση ύψους 200 ευρώ ως την 31η Δεκεμβρίου σε ευάλωτες κοινωνικές ομάδες.

Την πρόβλεψη για την αύξηση της ειδικής αποζημίωσης νυχτερινής απασχόλησης κατά 20% των ένστολων από 1η Ιανουαρίου του 2025.

Σε ό,τι αφορά τις ρυθμίσεις για τις φορολογικές δηλώσεις, αυτές περιλαμβάνουν:

Τη θέσπιση σαφούς και προκαθορισμένου χρονικού πλαισίου υποβολής των φορολογικών δηλώσεων.

Την καθιέρωση της υποβολής των φορολογικών δηλώσεων από 15 Μαρτίου έως και 15 Ιουλίου κάθε έτους, τόσο για τα φυσικά πρόσωπα, όσο και για τα νομικά πρόσωπα.

Την πρόβλεψη για την καταβολή φόρου σε οκτώ ισόποσες μηνιαίες δόσεις, η πρώτη εκ των οποίων, θα καταβάλλεται μέχρι την 31η Ιουλίου, ενώ προβλέπονται και εκπτώσεις για την καταβολή ολόκληρου του ποσού, ανάλογα με την ημερομηνία υποβολής της φορολογικής δήλωσης.

Τις κυρώσεις στους διοικητές οργανισμών, στους υπηρεσιακούς γραμματείς του δημοσίου και τους γενικούς γραμματείς των δήμων, καθώς και στους υπευθύνους μισθοδοσίας για τυχόν καθυστερήσεις στην αποστολή δεδομένων στην ΑΑΔΕ.

Την επιβολή προστίμων σε πρόσωπα εκτός των φορέων του δημόσιου τομέα, για παράδειγμα, οι τράπεζες οι εισηγμένες, οι servicers, τα εκπαιδευτήρια, που είναι υπόχρεα σε διαβίβαση ή υποβολή σε ετήσια βάση στην ΑΑΔΕ στοιχείων και δεν ανταποκρίνονται στις υποχρεώσεις τους.

Κυρίες και κύριοι συνάδελφοι, πάγια θέση και φιλοσοφία της παράταξης μας, είναι η ενίσχυση της επιχειρηματικότητας, η ανάπτυξη και η συνακόλουθη δημιουργία νέων και καλά αμειβόμενων θέσεων εργασίας. Η πολιτική αυτή της Κυβέρνησής μας, έχει ήδη αποδώσει, με δεδομένο ότι για πρώτη φορά μετά από πολλά χρόνια, η ανεργία πέφτει κάτω από το όριο του 10%. Η Κυβέρνησή μας έχει, ήδη, κάνει νομοθετική παρέμβαση από τον Μάιο του 2022, με την οποία είχαν δοθεί τα πρώτα κίνητρα για την ανάπτυξη των επιχειρήσεων, μέσω συνεργασιών και εταιρικών μετασχηματισμών.

Στο παρόν νομοσχέδιο οι ρυθμίσεις που αφορούν στα κίνητρα για το μετασχηματισμό των επιχειρήσεων περιλαμβάνουν:

Τη θέσπιση ενιαίου πλαισίου για τους μετασχηματισμούς επιχειρήσεων.

Τη μείωση του ελάχιστου ορίου εταιρικού κεφαλαίου της νέας εταιρείας που προκύπτει από συνεργασία ή μετασχηματισμό πολύ μικρών, μικρών και μεσαίων επιχειρήσεων του νόμου 4935/2022, σε 100.000 ευρώ από 125.000 ευρώ που ισχύει σήμερα, για την εξασφάλιση φοροαπαλλαγής 30% επί των κερδών.

Την πρόβλεψη από 1η Ιανουαρίου του 2025, χορήγησης ειδικής άδειας παραμονής για επένδυση 250 χιλιάδων ευρώ σε startup επιχείρηση.

Την επέκταση των κινήτρων για δαπάνες επιστημονικής και τεχνολογικής έρευνας και του κινήτρου για την εμπορική εκμετάλλευση ευρεσιτεχνίας.

Την ενίσχυση των φορολογικών κινήτρων για τους λεγόμενους επιχειρηματικούς αγγέλους, που επενδύουν σε νεοφυείς επιχειρήσεις.

Την πρόβλεψη για την απαλλαγή από το φόρο εισοδήματος για το ενδοομιλικά μερίσματα που εισπράττει νομικό πρόσωπο που είναι φορολογικός κάτοικος Ελλάδος, από νομικό πρόσωπο εγκατεστημένο εκτός Ευρωπαϊκής Ένωσης, καθώς και για το εισόδημα που προκύπτει από την υπεραξία μεταβίβασης τίτλων συμμετοχής, σε νομικό πρόσωπο εγκατεστημένο εκτός Ευρωπαϊκής Ένωσης.

Την εισαγωγή σύγχρονου καθεστώτος φορολόγησης των αμοιβαίων κεφαλαίων επιχειρηματικών συμμετοχών.

Κυρίες και κύριοι συνάδελφοι έρχομαι τώρα και στις διατάξεις που αφορούν στην καλύτερη και πιο εύρυθμη λειτουργία της Ανεξάρτητης Αρχής Δημοσίων Εσόδων. Αυτές περιλαμβάνουν: Την ανακατανομή των αρμοδιοτήτων μεταξύ του διοικητή και του συμβουλίου διοίκησης ώστε το δεύτερο να αναλάβει ένα πιο θεσμικό και πιο εποπτικό ρόλο κάτι απαραίτητο για την ακόμα καλύτερη λειτουργία της Αρχής. Τη δημιουργία τριών θέσεων Υποδιοικητών με στόχο να επικουρούν το έργο του Διοικητή καλύπτοντας συγκεκριμένους τομείς. Τη θέσπιση της δυνατότητας για δεύτερη ανανέωση θητείας του Διοικητή. Τη δυνατότητα για πρόσληψη ορισμένων γενικών διευθυντών και από τον ιδιωτικό τομέα σε τομείς όπως ο ψηφιακός μετασχηματισμός και οι επικοινωνίες.

Ένα ακόμη σημείο που αφορά όλους μας είναι και το ζήτημα της αντιμετώπισης της κλιματικής κρίσης και το πώς μπορεί η οικονομία μας να γίνει πιο ανθεκτική. Στο πλαίσιο αυτό οι ρυθμίσεις, μεταξύ άλλων, περιλαμβάνουν: Την υποχρεωτική ασφάλιση επιχειρήσεων με ετήσια ακαθάριστα έσοδα από 500.000 ευρώ και άνω. Το τέλος ανθεκτικότητας για όλα τα τουριστικά καταλύματα με διαφοροποίηση στο ύψος του τέλους για την περίοδο Απριλίου - Οκτωβρίου και την περίοδο Νοεμβρίου - Μαρτίου. Την επιβολή υπέρ του δημοσίου τέλους κρουαζιέρας ανάλογα τον προορισμό και τη χρονική περίοδο.

 Δυο λόγια, βεβαίως, θα ήθελα να πω εδώ ως νησιώτισσα βουλευτής για τα δύο αυτά τέλη. Είναι δεδομένο ότι πρέπει να γίνει αξιοποίηση της πολύ μεγάλης ζήτησης που εμφανίζει η χώρα μας σε σχέση με το τουριστικό προϊόν της και είναι δεδομένο ότι πλέον η μεγάλη αυτή ζήτηση δημιουργεί και μεγάλη πίεση στις υποδομές των τουριστικών περιοχών, οι οποίες σε πολλές περιπτώσεις ανταποκρίνονται οριακά στο πλήθος των επισκεπτών τους. Συνεπώς, η θέσπιση και των δύο αυτών τελών είναι ένας τρόπος με τον οποίο οι επισκέπτες θα συνεισφέρουν στην κάλυψη των δαπανών πρόληψης και αποκατάστασης φυσικών καταστροφών, στα έργα προσαρμογή στην κλιματική αλλαγή και στις δαπάνες βελτίωσης των υποδομών για τη στήριξη του τουριστικού προϊόντος της χώρας μας, αφού εκεί θα κατευθυνθούν τα έσοδα από τα δύο αυτά τέλη.

Ωστόσο, προφανώς και παραμένει το ερώτημα αν τα τέλη αυτά θα λειτουργήσουν αποτρεπτικά και θα επηρεάσουν την τουριστική κίνηση. Αυτός είναι ο προβληματισμός που έχει εκφράσει η Πανελλήνια Ομοσπονδία Ξενοδόχων και λοιποί φορείς όπως αντίστοιχα και η Ένωση Εφοπλιστών Κρουαζιέρων και Φορέων Ναυτιλίας. Συνεπώς, εδώ είναι ένα ζήτημα που θα πρέπει να το δούμε και σε κάθε περίπτωση να το παρακολουθούμε.

 Κυρίες και κύριοι συνάδελφοι, ολοκληρώνω την εισήγησή μου και με δύο λόγια για τον πρόσθετο Προϋπολογισμό του 2024, ο οποίος αποτελεί απόδειξη ότι όταν η οικονομία πάει καλά προκύπτουν οι δυνατότητες για ουσιαστικές και σημαντικές παρεμβάσεις προς όφελος της ελληνικής κοινωνίας.

Με τον δεύτερο συμπληρωματικό Προϋπολογισμό που κατατίθεται ενισχύεται με 400 εκατομμύρια ευρώ το Εθνικό Πρόγραμμα Δημοσίων Επενδύσεων για το 2024. Έτσι μετά την πρόσφατη προσθήκη 900 εκατομμυρίων ευρώ και με τη νέα αύξηση 400 εκατομμυρίων ευρώ το Εθνικό Πρόγραμμα Δημοσίων Επενδύσεων αυξάνεται για το 2024 κατά 1,3 δισεκατομμύρια ευρώ.

Πρόκειται για αύξηση 15% των πόρων του Προγράμματος που διαμορφώνονται πλέον σε 9,85 δισεκατομμύρια ευρώ από την αρχική πρόβλεψη των 8,5 δισεκατομμυρίων ευρώ. Συνολικά το ποσό που διατίθεται μαζί με τους πόρους του Ταμείου Ανάκαμψης και Ανθεκτικότητας ανεβαίνει στα 13,5 δισεκατομμύρια ευρώ χωρίς να συνυπολογιστούν οι εκταμιεύσεις των τραπεζών που προβλέπονται στα 1,7 δισεκατομμύρια ευρώ στο δανειακό σκέλος του Ταμείου. Αυτό πρακτικά είναι πολύ σημαντικό ειδικά για τις ακριτικές και νησιωτικές περιοχές της Ελλάδας, έργα των οποίων αναμένεται να προωθηθούν και να ολοκληρωθούν γεγονός που θα οδηγήσει στην περαιτέρω αναβάθμιση της ποιότητας ζωής των συμπολιτών μας.

Κυρίες και κύριοι συνάδελφοι, το νομοσχέδιο περιλαμβάνει και διατάξεις όπως μεταξύ άλλων για τη βραχυχρόνια μίσθωση, για την αρχή καταπολέμησης της νομιμοποίησης εσόδων από εγκληματικές δραστηριότητες, για τη χορήγηση χρηματοδοτήσεων υπό τη μορφή δανείου για την κάλυψη στεγαστικών αναγκών πρώτης κατοικίας και πολλές άλλες που θα έχω την ευκαιρία να αναπτύξουν στις επόμενες συνεδριάσεις της Επιτροπής μας.

Όπως είπα και στη συζήτησή μας για τον Κρατικό Προϋπολογισμό στόχος μας είναι να βελτιώνουμε τις ζωές των συμπολιτών μας και να κάνουμε την οικονομία μας ακόμα πιο ισχυρή.

Προφανώς και αναγνωρίζουμε τις δυσκολίες που υπάρχουν, όμως εργαζόμαστε συστηματικά για να αντιμετωπίσουμε αποτελεσματικά. Στο πλαίσιο αυτό το παρόν νομοσχέδιο είναι ένας ακόμα κρίκος σε μία σειρά μέτρων που ενισχύουν τους πολίτες. Θα ακολουθήσουν και άλλα και σας καλώ να το στηρίξετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Εισηγητής της Μειοψηφίας)**: Κύριε Πρόεδρε, κυρίες και κύριοι συνάδελφοι, κύριε Υπουργέ το παρόν νομοσχέδιο είναι στην κυριολεξία μία συνέχεια της συζήτησης που ολοκληρώθηκε στην Επιτροπή μας χθες για τον Προϋπολογισμό, αφού όπως είπα προηγούμενα στον πυρήνα του ουσιαστικά δίνει υπόσταση σε μια σειρά προβλέψεις του Προϋπολογισμού με συγκεκριμένα άρθρα που αφορούν επίμαχα οικονομικά ζητήματα, κυρίως στο πεδίο της φορολογίας.

Έτσι λοιπόν εντελώς λακωνικά, θέλω να θυμίσω την βασική μας κριτική για τον προϋπολογισμό που αφορά και το παρόν νομοσχέδιο. Ουσιαστικά είμαστε μπροστά σε μία παγίδα διαρκούς λιτότητας για τη μεγάλη πλειοψηφία της ελληνικής κοινωνίας, χωρίς από την άλλη μεσομακροπρόθεσμα να μπορούμε να εγγυηθούμε ως χώρα, ως πολιτεία ή εν προκειμένω η Κυβέρνηση το αγαθό της δημοσιονομικής σταθερότητας, που φαίνεται μετά από πολύ προσπάθεια να το κατακτούμε, αλλά που η διατήρησή του απαιτεί διαρκή προσπάθεια και όχι βέβαια εφησυχασμό και απαιτεί συγκεκριμένες επιδόσεις κυρίαρχα στον τομέα της ανάπτυξης που υπάρχουν σοβαρά προβλήματα.

Δεν θα αναφερθώ σε αυτά σήμερα φυσικά, γιατί άλλο είναι το αντικείμενο του νομοσχεδίου. Κλειδί αυτής της κεντρικής μας θέσης είναι όπως από τον Αύγουστο έχουμε επισημάνει πάρα πολλές φορές - ο Υπουργός κ. Δήμας με έχει ακούσει νομίζω τουλάχιστον 4 ή 5 φορές - η απόλυτη προσήλωση μας στη δημοσιονομική σταθερότητα όπως και στην ευρωπαϊκή και ευρωπαϊκή μας οπτική, αλλά επίσης και στο μεσοπρόθεσμο το οποίο είναι κλειδί για την κατανόηση όλων. Είναι πάρα πολύ μικρά τα δημοσιονομικά περιθώρια από την 1/1/2025 και θα μεταφέρουμε στο 2025 σειρά προβλημάτων, που δυστυχώς, δεν μπορούν να αντιμετωπιστούν με τις επιμέρους ρυθμίσεις που έχει και αυτό το νομοσχέδιο τελικά και ο Προϋπολογισμός.

 Ολοκληρώνω την εισαγωγή μου, λέγοντας ότι τα κλειδιά για να μπορέσουμε να δημιουργήσουμε μια άλλη εικόνα είναι πρώτα και πάνω απ’ όλα μία διαφορετική και πολύ πιο δυναμική αναπτυξιακή πορεία, σαν αυτή που προέβλεπε το προηγούμενο μεσοπρόθεσμο της δικής σας Κυβέρνησης όπου μιλούσε για ρυθμούς 4% και 5%, ρυθμούς για τους οποίους σας θυμίζω ότι μιλούσε και το σχέδιο Πισσαρίδη. Έχουν ξεχαστεί, έχουν εγκαταλειφθεί όλοι αυτοί οι στόχοι και οι αριθμοί. Δεν είναι αριθμοί σκέτοι, είναι ζωτικής σημασίας για τις ζωές μας, για το μέλλον.

Μιλώντας για το ίδιο το μεσοπρόθεσμο υπάρχουν τέσσερα κλειδιά. Το ένα είναι ότι χρειάζεται μια επίπονη προσπάθεια, για να μπορέσουμε να ελαφρύνουμε την συμμετοχή της άμυνας στο όριο δαπανών που έχουμε ως χώρα. Είναι μεγάλο το ποσοστό και έχει μεγάλη σημασία να το λέμε εμείς που και φέτος θα ψηφίσουμε τις αμυντικές δαπάνες όπως πράττουμε από το 1974 μέχρι και τώρα αδιαλείπτως επί 50 χρόνια.

Το δεύτερο είναι ότι το κόστος ζωής αναδεικνύεται σε κεντρικό πρόβλημα. Έτσι και αλλιώς κεντρικό το αξιολογούν οι πολίτες αλλά και όσοι ασχολούμαστε με τα δημοσιονομικά της χώρας, πρέπει να αντιληφθούμε να το εμπεδώσουμε καλά μέσα μας ότι η μεγαλύτερη αύξηση που μπορούμε να δώσουμε οριζόντια κατά συνέπεια με μεγαλύτερους ευνοημένους τους κοινωνικά ευάλωτους και στη συνέχεια για τα μεσαία εισοδήματα, είναι ο έλεγχος του κόστους ζωής και η απομείωση του σε συγκεκριμένους τομείς. Είναι η πιο μεγάλη και σοβαρή αύξηση που μπορούμε να δώσουμε. Η σοβαρή παρέμβαση στο ιδιωτικό χρέος σύμφωνα με τις προτάσεις που έχουμε καταθέσει ως ΠΑΣΟΚ επανειλημμένως στην Ολομέλεια - γνωρίζετε κύριε Πρόεδρε είστε έμπειρος και ξέρετε πολύ καλά, έχουν περάσει και από εδώ - είναι προτάσεις που πρέπει επιτέλους να τις δει η Κυβέρνηση και να κάνουμε μια σοβαρή συζήτηση για να μπορέσουμε να ξεκλειδώσουμε τους κλειδωμένους συμπολίτες μας που δυστυχώς αγγίζουν το 50% της κοινωνίας.

 Τέλος, για να έρθω στο νομοσχέδιο, απαιτείται μία ολοκληρωμένη και σοβαρή συζήτηση για τη φορολογία αφού η φορολογική πολιτική είναι το κλασικότερο εργαλείο αναδιανομής πλούτου και εισοδημάτων σε μία χώρα, κάτι που γνωρίζουν από τα πρώτα έτη σπουδών τους όλοι όσοι έχουν σπουδάσει οικονομικά.

Το φορολογικό σύστημα στην Ελλάδα -μπαίνοντας στο θέμα του νομοσχεδίου- έχει συγκεκριμένα χαρακτηριστικά που τον καθιστούν άδικο. Έχει μια τεράστια δυσαναλογία έμμεσων και άμεσων φόρων, το ότι από την πρώτη θέση στον ΟΟΣΑ φαίνεται να πέφτουμε με τις προβλέψεις του 2025 στην τρίτη θέση είναι κάτι, αλλά δεν παύει να μας έχει πάρα πολύ ψηλά σε αυτόν το τομέα και είναι γνωστό ότι η έμμεση φορολογία πλήττει ευθέως τα μεσαία και χαμηλότερα εισοδήματα. Η μη τιμαριθμοποίηση του φόρου εισοδήματος αναδεικνύεται, καθώς μπήκαμε σε μια περίοδο που δειλά - δειλά άρχισαν να αυξάνονται οι μισθοί, σε μεγάλο πρόβλημα. Δεν είναι δυνατόν να είναι ο ανώτατος φορολογικός συντελεστής 44% στις 40.000.

Ξέρετε καλά, κύριε Πρόεδρε, ότι ένα μεγάλο μέρος υψηλόμισθων ουσιαστικά παρέχει ένα μέρος υπηρεσιών μέσω τιμολογίου ακριβώς για να αποφεύγει αυτούς τους συντελεστές και αυτό είναι μια τεράστια στρέβλωση. Όσοι δεν μπορούν να το αποφύγουν είναι πραγματικά με δεμένα τα χέρια. Έχει υπέρογκες χρεώσεις τους Ειδικούς Φόρους Κατανάλωσης κάτι που με έμμεσο, αλλά σαφή τρόπο, ευνοεί το λαθρεμπόριο. Έχουν πραγματοποιηθεί τα τελευταία 4 - 5 χρόνια συγκεκριμένες και προκλητικές θα πω απαλλαγές φόρου των υψηλών εισοδημάτων. Ο ΕΝΦΙΑ της μεγάλης ακίνητης περιουσίας, τα μερίσματα, όπως επίσης και οι γονικές παροχές εντείνουν την αδικία. Το τεκμαρτό εισόδημα που έχει οδηγήσει σε μια σειρά στρεβλώσεις -παρά τους κυβερνητικούς πανηγυρισμούς- ήδη έχουμε διορθώσεις και θα αναφερθώ μετά.

Το παρόν νομοσχέδιο, είναι αναχρονιστικό όπως και η οριζόντια φορολόγηση, καθώς επίσης υπάρχει μια έλλειψη επιβράβευσης για τους συνεπείς φορολογούμενους. Μπαίνουν δειλά - δειλά τα πρώτα μέτρα όπως διαβάζουμε στο ρεπορτάζ. Το πρώτο που μπαίνει είναι για την έγκαιρη υποβολή της δήλωσης. Θα πρέπει να γίνουν πιο κατανοητά και πιο έγκαιρα να μπουν αυτά τα κίνητρα για τους συνεπείς φορολογούμενους. Τέλος, υπάρχει μία όχι μεγάλη θα πω, αλλά εν πάση περιπτώσει υπάρχουν προβλήματα στην ενσωμάτωση Οδηγιών σε συνεργασία με τρίτες χώρες ,από τις οποίες προκύπτουν πραγματικά ενδιαφέροντα έσοδα από την άϋλη φοροδιαφυγή που συντελείται διεθνώς. Είμαστε σε μια εποχή όπου η ψηφιοποίηση ναι μεν βοηθάει σε πάρα πολλά και κυρίως στην αύξηση των εσόδων, αλλά από την άλλη όλα αυτά τα εργαλεία που έχει στη διάθεσή της η αγορά πολλές φορές οδηγούν και σε δρόμους που είναι άγνωστοι στις φορολογικές αρχές γι’ αυτό απαιτείται διαρκώς και η συνεργασία με τρίτες χώρες και η ταχύτερη ενσωμάτωση όπως είπα Οδηγιών αν θέλουμε να μιλήσουμε σοβαρά για φοροδιαφυγή.

Έτσι, λοιπόν, κύριε Πρόεδρε, περνάω στο δεύτερο μέρος της τοποθέτησης μου μετά από αυτήν την απαραίτητη γενικότερη εισαγωγή και εισαγωγή επί του φορολογικού ότι η Κυβέρνηση έχει ένα βασικό αφήγημα. Μας λέτε, κύριε Υπουργέ, ότι η δημοσιονομική σταθερότητα προηγήθηκε και τώρα έρχεται η ώρα να δοθούν κάποιες αυξήσεις και αντίστοιχα μειώσεις εισοδήματος και αντίστοιχα μειώσεις φόρων. Εμείς σας λέμε ότι η δημοσιονομική σταθερότητα δεν είναι αυτή που δημιούργησε την πραγματικότητα που βιώνουν οι Έλληνες.

Γιατί;

Γιατί τις τιμές των ακινήτων και τα ποσοστά των κερδών δεν τα εμπόδισε κανένας να ξεπεράσουν τα προ κρίσης επίπεδα. Εσωτερική υποτίμηση ζήσαμε στην Ελλάδα με τα μνημόνια. Τα μεν ακίνητα και τα κέρδη έχουν ανακάμψει και μάλιστα πιο πάνω από τα προ κρίσης επίπεδα ενώ οι μισθοί και οι συντάξεις είναι πιο κάτω.

Αυτό δεν είναι αναγκαστικό ούτε τυχαίο ούτε φυσικό φαινόμενο, είναι αποτέλεσμα συγκεκριμένων επιλογών. Τις είπαμε αναλυτικά στον Προϋπολογισμό.

Καταθέτετε, κύριε Υπουργέ από την πλευρά σας, κατέθεσε ο κ. Χατζηδάκης προχθές, σειρά πινάκων γύρω από το εισόδημα και τη σύγκρισή μας με άλλες χώρες του ΟΟΣΑ της Ευρώπης. Νομίζω, ο κορυφαίος πίνακας είναι ένας. Εμείς από την πλευρά μας έναν πίνακα καταθέτουμε. Τους βλέπουμε όλους τους πίνακες, όλοι έχουν το ενδιαφέρον τους, αλλά το διάγραμμα, αν θέλετε, ο πίνακας ο οποίος πρέπει να μας κινητοποιήσει και πρώτα απ’ όλα εσάς, αλλά και όλους, είναι ο συγκεκριμένος πίνακας της Eurostat, που λέει ότι στην αγοραστική δύναμη το μέσο ελληνικό εισόδημα είναι προτελευταίο στην Ευρώπη μετά την Βουλγαρία. Ακριβώς αυτό απαντάει στον επόμενο ισχυρισμός σας ότι όλες τις κρίσεις με την ακρίβεια, για την οποία πολύς λόγος γίνεται και πρόκειται να γίνει τις επόμενες μέρες, μιας και είμαστε στις μέρες του προϋπολογισμού και το φορολογικού, η Κυβέρνηση έχει ένα αγαπημένο αφήγημα, μια αγαπημένη αιτιολόγηση των εισαγόμενων κρίσεων, άρα και της ακρίβειας. Μα το γεγονός αυτό ότι από την 18η θέση το μέσο εισόδημα είναι στην 26η θέση ως προς την αγοραστική δύναμη, δείχνει ότι υπάρχει ένα ενδογενές πρόβλημα τεράστιο, το οποίο είναι δικό μας και όχι εισαγόμενο.

Συνεχίζοντας σε αυτά που συμβαίνουν αλλού, κύριε Πρόεδρε, όλες αυτές οι αυξήσεις τις οποίες παρουσιάζει η Κυβέρνηση και προσπαθεί με χαμηλούς τόνους να πει ότι ναι θα θέλαμε να δώσουμε παραπάνω, δεν απαντούν στο πρόβλημα. Δεν απαντούν στο πρόβλημα που βιώνει η κοινωνία, για το οποίο μίλησα στην αρχή. Δεν απαντούν, γιατί όπως έχουμε κατ’ επανάληψη τονίσει, δεν έχουμε μόνο στενά το πρόβλημα στο καλάθι του νοικοκυριού, που είναι η κλασική ακρίβεια όπως την αντιλαμβάνεται ο πολίτης, έχουν ξεφύγει. Πέρασαν κάτω από τα κυβερνητικά ραντάρ το στεγαστικό και άλλοι παράγοντες, όπως το ηλεκτρικό ρεύμα όπως επίσης η χειροτέρευση των συνθηκών στη δημόσια υγεία και τη δημόσια παιδεία στρέφει ολοένα και περισσότερους στην αναζήτηση προσφοράς υπηρεσιών σε αυτούς τους δύο τομείς στον ιδιωτικό τομέα. Όπως, επίσης, έχουν επικρατήσει ολιγοπωλιακές πρακτικές με την ανοχή της Κυβέρνησης, αν όχι με την ίδια την καθοδήγηση της όπως την ενέργεια για παράδειγμα, όπου ευθύνεται εις ολόκληρων η Κυβέρνηση για ότι συμβαίνει. Κι όλο αυτό έχει δημιουργήσει ένα σκληρό πυρήνα κόστους ζωής, όπως είπα ήδη και στην εισαγωγή μου, που πραγματικά καθιστά λίγα και αργοπορημένα όσα πρόκειται να συζητήσουμε σήμερα.

Συνεχίζω, κύριε Υπουργέ, λέτε για τα έσοδα ότι οφείλονται στην καταπολέμηση της φοροδιαφυγής. Εμείς αναγνωρίσαμε ότι οι ηλεκτρονικές συναλλαγές προφανώς και συμβάλλουν τα μέγιστα. Μάλιστα, είναι διαδικασίες οι οποίες έχει στηρίξει διαχρονικά το ΠΑΣΟΚ κατ’ επανάληψη και συνεχίζει. Προφανώς, υπάρχει συμμετοχή και της ανάδειξης και του πληθωρισμού στην αύξηση των εσόδων. Αυτά είναι ζητήματα κοινής λογικής, δεν χρειάζεται να αερίζουμε για αυτά. Αλλά, επίσης, υπάρχει αιτιολόγηση σε αυτό που είπα και στην αρχή. Στη μη τιμαριθμοποίηση της φορολογίας εισοδημάτων. Αν δει κανείς τους σχετικούς πίνακες βλέπει πως ανεβαίνει με ενδιαφέρον, δεν θα πω με άλματα, αλλά με μεγάλα βήματα, ο φόρος εισοδήματος ακριβώς γιατί φορολογούνται εισοδήματα που μέχρι χθες δεν φορολογούνταν.

 Λέτε μειώνουμε τους φόρους. Οι βασικοί συντελεστές όμως του ΦΠΑ στα έξι χρόνια που κυβερνάτε το 24 και το 13, μένουν πρακτικά σταθεροί, όπως επίσης και οι βασικοί συντελεστές που φορολογούν το εισόδημα μένουν επίσης σταθεροί. Αντίθετα έχετε κάνει μειώσεις αυτές που είπα. Και στους ελεύθερους επαγγελματίες έχει εισαχθεί το τεκμήριο.

Εδώ, κύριε Πρόεδρε, μια μικρή στάση. Πιστεύω ότι όλοι οι συνάδελφοι που είμαστε από την περιφέρεια, αλλά και από Θεσσαλονίκη και μεγάλα αστικά κέντρα, εκεί που υπάρχει μεγάλο κόστος θέρμανσης, είμαστε πιστεύω αποδέκτες, δεν είναι προσωπικό μου προνόμιο, των ίδιων ζητημάτων.

Χιλιάδες, εκατοντάδες έχω εγώ υπόψη μου, άρα, είναι χιλιάδες, δεκάδες χιλιάδες, εκατοντάδες χιλιάδες, από τους επαγγελματίες σε χωριά της ορεινής χώρας, ιδιαίτερα στη Βόρεια Ελλάδα, όπου οι δαπάνες θέρμανσης ξεπερνούν τις 3.000 ευρώ, δεν μπόρεσαν να μπουν στην πλατφόρμα επιστροφής της επιδότησης για το πετρέλαιο θέρμανσης, κύριε Υπουργέ, γιατί τους έπιασε το τεκμήριο. Με το τεκμήριο οι άνθρωποι βγήκαν έξω από τη λίστα των δικαιούχων. Αν ένας τέτοιος επαγγελματίας, που έχει ένα καφενείο σε ένα χωριό 600 κατοίκων, έχει και δύο παιδιά να σπουδάσει και του ήρθε μια απανταχού και δίχως τέλος ανθεκτικότητας, θα αναφερθώ σε άλλη συνεδρίαση, δεν υπάρχει τώρα χρόνος, υπάρχουν ακατανόητες αυξήσεις σε φοιτητές σε τουριστικές περιοχές για τα καταλύματά τους, πρέπει να μας προβληματίσει ιδιαίτερα πώς μπορούμε να το θωρακίσουμε αυτό το κομμάτι.

Επιφυλασσόμαστε να φέρουμε και μια γραπτή πρόταση γι’ αυτό, κύριε Πρόεδρε, αντιλαμβάνεστε, ότι παγιδεύσαμε και φέτος περαιτέρω και άλλους συμπολίτες μας σε μια δυσμενή κατάσταση, αυτό είναι που δεν μπορεί να αντιληφθεί, νομίζω, κεντρικά πάνω απ’ όλα η Κυβέρνηση, κυρίες και κύριοι συνάδελφοι, κύριε Πρόεδρε και κύριε Υπουργέ, όπως είχαμε τα προηγούμενα χρόνια με το ιδιωτικό χρέος, για το οποίο κατ’ επανάληψη έχουμε μιλήσει, το ίδιο συνέβη και με το τεκμήριο.

Μάλιστα, για να ολοκληρώσω στα περί φορολογίας με αυτό λέγοντας, ότι με ευκολία η Κυβέρνηση, σας το είπαμε και στον Προϋπολογισμό, δεν φέρνετε εδώ τον κ. Μαρινάκη, με μία άδεια παρατηρητή, να μας ακούσει όλους, για να σταματήσει να λέει αυτά που λέει στα μέσα;

Είναι δυνατόν να απευθύνει τόσο εύκολα κατηγορίες και να προσπαθεί να βάλει ετικέτες και να μιλάει περί πράσινου ΣΥΡΙΖΑ, πέρσι μας έλεγε Κ.Κ.Ε. του κέντρου;

Προσβλητικό και για εμας και για το Κ.Κ.Ε. πέρσι και για εμάς και για τον ΣΥΡΙΖΑ φέτος. Τι θα πει πράσινος ΣΥΡΙΖΑ;

Δηλαδή, είναι εξ ορισμού κάτι κακό και πήρε τώρα χρώμα πράσινο; Αυτά είναι επικοινωνιακές αστειότητες, κατά τη γνώμη μου, οι οποίες δεν επιτρέπουν μια σοβαρή συζήτηση.

Ερωτώ, η Κυβέρνηση προσχωρεί στον λαϊκισμό τώρα που αλλάζει το όριο των 500 σε 1.500;

Είστε μάρτυρες, κυρίες και κύριοι συνάδελφοι και εσείς κύριε Πρόεδρε, ότι ειδικά για την ύπαιθρο, το είχαμε βάλει ως κεντρικό θέμα πέρσι το τεκμαρτό, το θυμάστε φαντάζομαι, από την πλευρά του ΠΑΣΟΚ το έχουμε θέσει ως κεντρικό ζήτημα, είχαμε πει, ότι θα κλείσουν όλα τα καταστήματα στην ύπαιθρο χώρα, ότι δίνουμε στην Ελλάδα που δεν την αγγίζει ο τουρισμός και πραγματικά δεν ζει ακριβώς τις ίδιες μέρες με την υπόλοιπη χώρα, που απολαμβάνει, έστω όπως απολαμβάνει, κάποια οφέλη από την αύξηση της τουριστικής κίνησης, που είναι μεγάλη, είχαμε βάλει αυτή τη παράμετρο, εις ώτα μη ακουόντων.

Τότε ακούγαμε πάλι περί λαϊκισμού και ευκολίας και δημαγωγίας. Τώρα που προσχωρεί η κυβέρνηση τι κάνει, λαϊκίζει;

Θα μιλήσουμε, λοιπόν, για τα προβλήματα σοβαρά ή όχι; Εμείς σε αυτή τη συζήτηση προσερχόμαστε με πολύ σοβαρές προτάσεις και θέλω να πω μόνο μια κουβέντα κύριε Πρόεδρε και ευχαριστώ για την ανοχή, εμείς θα αξιοποιήσουμε και τις δύο άλλες συνεδριάσεις, γι’ αυτό και ζήτησα αυτό με την προώθηση τη διαδικαστική, περιμένουμε με αγωνία πραγματικά την απόφαση της Διάσκεψης των Προέδρων, για να έχουμε τον χρόνο.

Εμείς θα κάνουμε ολοκληρωμένες τοποθετήσεις και στην 3η και στην 4η συνεδρίαση, γιατί αναγκαστικά έχω αφήσει τεράστιο κομμάτι του νομοσχεδίου εκτός της τοποθέτησής μου, ήθελα να μιλήσω μόνο για το φορολογικό, γιατί υπάρχει μέγα ζήτημα με την ΑΑΔΕ και τις διατάξεις που έρχονται, τεράστια ερωτηματικά εγείρονται και δεν είναι δυνατόν να υπάρχει rotation σε κρίσιμες θέσεις της ΑΑΔΕ, των τελωνειακών κλπ. και από την άλλη εμείς να παρατείνουμε χωρίς καμία αιτιολογική βάση, να παρατείνουμε την θητεία της διοίκησης, του διοικητή εν προκειμένω και άλλα μέτρα που επίσης μας βρίσκουν από προβληματισμένους έντονα έως και κάθετα αντίθετους, όπως, επίσης, σοβαρή συζήτηση πρέπει να κάνουμε κύριε Πρόεδρε και για το τέλος ανθεκτικότητας. Είναι ένα πολύ σοβαρό θέμα, το ξέρετε καλά, συγκέντρωσε το μεγαλύτερο μέρος των σχολείων στη διαβούλευση, κάπου το 83% των σχολείων αφορούσαν το τέλος ανθεκτικότητας.

Αυτό μας υποχρεώνει πραγματικά να δώσουμε μια απάντηση διαφορετική αν θέλετε ο καθένας. Αλλά πάντως να δείξουμε ότι αντιλαμβανόμαστε τι συμβαίνει γύρω μας και ότι ακούμε τους πολίτες. Πρέπει να διαθέσουμε αρκετό ικανό χρόνο στην κουβέντα και για το τέλος ανθεκτικότητας.

Θα παρουσιάσουμε ενδιαφέρουσες προτάσεις νομίζω και σε αυτόν τον τομέα. Γι’ αυτό και όπως προείπα, δεν θα περιοριστούμε στο τυπικό κατά άρθρο και δεύτερη ανάγνωση στις άλλες δύο συνεδριάσεις. Θα μιλήσουμε αναγκαστικά κλιμακωτά για όλες τις πλευρές του νομοσχεδίου, γιατί πραγματικά είναι πολυεπίπεδο και πολυσυλλεκτικό θα έλεγα κατά κάποιο τρόπο. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε. Και τον λόγο έχει η Ειδική Αγορήτρια της Κοινοβουλευτικής Ομάδας, Συνασπισμός Ριζοσπαστική Αριστερά Προοδευτική Συμμαχία, η κυρία Μαρίνα Κοντοτόλη.

**ΜΑΡΙΝΑ ΚΟΝΤΟΛΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι. Βρισκόμαστε σήμερα ενώπιον ενός νέου φορολογικού νομοσχεδίου με τίτλο «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Το συγκεκριμένο νομοσχέδιο παρουσιάζεται από την Κυβέρνηση ως ένα ακόμα βήμα προς την οικονομική σταθερότητα, την ενίσχυση της κοινωνίας και τη στήριξη της επιχειρηματικότητας. Ωστόσο στην πραγματικότητα πρόκειται για μία δέσμη αποσπασματικών μέτρων με έντονο επικοινωνιακό χαρακτήρα που αγνοεί τις πραγματικές ανάγκες της κοινωνίας και της οικονομίας.

Ως Εισηγήτρια του ΣΥΡΙΖΑ Προοδευτική Συμμαχία καλούμαι να αναδείξω τα κενά, τις ελλείψεις και τις στρεβλώσεις του νομοσχεδίου, αλλά και να προτείνουμε εναλλακτικές πολιτικές που θα στηρίζονται στις αρχές της κοινωνικής δικαιοσύνης, της διαφάνειας και της ανάπτυξης για όλους.

Το παρόν νομοσχέδιο δομείται σε τρεις άξονες. Ωστόσο, η κατάργηση του Τέλους Επιτηδεύματος είναι ένα μέτρο που εδώ και χρόνια έχει προτείνει ο ΣΥΡΙΖΑ Προοδευτική Συμμαχία, καθώς αποτελεί μια άδικη επιβάρυνση για χιλιάδες ελεύθερους επαγγελματίες.

Η ενίσχυση των φοιτητικών στεγαστικών επιδομάτων είναι καλοδεχούμενη ειδικά σε μία περίοδο που η στεγαστική κρίση πλήττει σοβαρά τα χαμηλά και μεσαία εισοδήματα.

Η μείωση του ΕΝΦΙΑ για ασφαλισμένα ακίνητα έναντι φυσικών καταστροφών μπορεί να ενθαρρύνει τη δημιουργία ασφαλιστικής συνείδησης.

Όμως αυτά τα μέτρα είναι αποσπασματικά και ανεπαρκή. Δεν απαντούν στις συστημικές προκλήσεις της ελληνικής οικονομίας και δεν προσφέρουν ουσιαστική ανακούφιση στις ευάλωτες κοινωνικές ομάδες.

Κυρίες και κύριοι συνάδελφοι, το νομοσχέδιο περιλαμβάνει μέτρα χωρίς σαφή στρατηγική για την ενίσχυση της οικονομίας και της κοινωνικής συνοχής. Η απουσία συνολικού σχεδιασμού είναι εμφανής, ενώ πολλά από τα μέτρα έχουν περιορισμένη εφαρμογή και δεν προσφέρουν μακροπρόθεσμα οφέλη. Παρά την κατάργηση του Τέλους Επιτηδεύματος, το μεγαλύτερο μέρος των ελαφρύνσεων κατευθύνεται σε υψηλά εισοδήματα και σε μεγάλες επιχειρήσεις. Οι μικρομεσαίες επιχειρήσεις και οι εργαζόμενοι του ιδιωτικού τομέα μένουν εκτός ουσιαστικής στήριξης.

Το νομοσχέδιο δεν περιλαμβάνει μέτρα για τη μείωση του ΦΠΑ στα βασικά αγαθά παρά τη συνεχιζόμενη ακρίβεια που πλήττει τα νοικοκυριά. Οι πολίτες συνεχίζουν να επιβαρύνονται δυσανάλογα από τους έμμεσους φόρους. Οι προβλεπόμενες αυξήσεις μισθών και συντάξεων για το 2025 είναι κατώτερες του πληθωρισμού, αφήνοντας τους χαμηλοσυνταξιούχους και τους χαμηλόμισθους ουσιαστικά εκτεθειμένους. Η προσωπική διαφορά παραμένει ένα άδικο εργαλείο που στερεί αυξήσεις από 670.000 συνταξιούχους.

Ως «ΣΥΡΙΖΑ Προοδευτική Συμμαχία» προτείνουμε ένα ολοκληρωμένο πλαίσιο μέτρων που απαντούν σε πραγματικές ανάγκες της κοινωνίας, όπως μείωση ΦΠΑ στα βασικά αγαθά, μείωση του ΦΠΑ σε τρόφιμα, ενέργεια και βασικά καταναλωτικά αγαθά, ώστε να ανακουφιστούν άμεσα τα νοικοκυριά από την ακρίβεια.

 Οριζόντια αύξηση των συντάξεων. Εφαρμογή μόνιμου μηχανισμού ετήσιας αναπροσαρμογής των συντάξεων με βάση τον πληθωρισμό.

 Στήριξη των μικρομεσαίων επιχειρήσεων. Καθιέρωση ευνοϊκών ρυθμίσεων για τις ασφαλιστικές και φορολογικές υποχρεώσεις των μικρών και μεσαίων επιχειρήσεων.

 Παροχή κινήτρων για ψηφιοποίηση και πράσινη μετάβαση.

Ενίσχυση της κοινωνικής προστασίας.

Επαναφορά της δέκατης τρίτης σύνταξης για τους χαμηλοσυνταξιούχους.

Επέκταση των στεγαστικών επιδομάτων και στήριξη της φοιτητικής κατοικίας.

Πρόληψη φυσικών καταστροφών.

Ενίσχυση των δημόσιων υποδομών.

Επενδύσεις σε αντιπλημμυρικά έργα και αύξηση της χρηματοδότησης για την πολιτική προστασία.

Ενίσχυση της καινοτομίας με κοινωνική δικαιοσύνη.

Ενσωμάτωση κριτηρίων κοινωνικής ευθύνης και περιβαλλοντικής βιωσιμότητας στα φορολογικά κίνητρα για τις επιχειρήσεις.

 Κυρίες και κύριοι συνάδελφοι, το νομοσχέδιο που συζητάμε σήμερα παρά τις φαινομενικές προθέσεις του παραμένει αποσπασματικό και ανεπαρκής. Αντί να αντιμετωπίζει τις βαθιές ανισότητες και τις διαρθρωτικές αδυναμίες της ελληνικής οικονομίας αναπαράγει τις ίδιες παρωχημένες πολιτικές που ευνοούν τους λίγους και αφήνουν τους πολλούς στο περιθώριο.

 Οι φορολογικές ελαφρύνσεις οι οποίες διαφημίζονται ως ανάσα για την κοινωνία, στην πραγματικότητα δεν εξισορροπούν το βάρος των έμμεσων φόρων που εξακολουθούν να πλήττουν δυσανάλογα τα χαμηλά και μεσαία εισοδήματα.

Οι αυξήσεις σε μισθούς και συντάξεις είναι ανεπαρκείς και υπολείπονται του πληθωρισμού, ενώ οι μικρομεσαίες επιχειρήσεις η ραχοκοκαλιά της ελληνικής οικονομίας παραμένουν ουσιαστικά αβοήθητες.

 Ως «ΣΥΡΙΖΑ- Προοδευτική Συμμαχία» προφανώς και είμαστε θετικοί για τις θετικές επιμέρους προβλέψεις του νομοσχεδίου, όμως επιφυλασσόμαστε για την τελική μας στάση στην Ολομέλεια. Δεν το κάνουμε από αντίδραση, αλλά από υπευθυνότητα προς την κοινωνία και τις μελλοντικές γενιές.

Πιστεύουμε σε ένα φορολογικό σύστημα δίκαιο, διαφανές και βιώσιμο που θα μειώνει τις ανισότητες, θα στηρίζει τους ευάλωτους και θα δημιουργεί τις προϋποθέσεις για μια οικονομία που υπηρετεί την κοινωνία στο σύνολό της.

 Η Ελλάδα χρειάζεται μια άλλη πολιτική με επίκεντρο τον άνθρωπο, τη δίκαιη ανάπτυξη και την κοινωνική συνοχή και αυτή την πολιτική δεσμευόμαστε να την υπηρετήσουμε.

Συνεχίζουμε, λοιπόν, και τις τοποθετήσεις μας στη συνέχεια και τους προβληματισμούς μας τις επόμενες ημέρες.

 Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εγώ σας ευχαριστώ, κυρία συνάδελφε και συνεχίζουμε με τον κ. Τσοκάνη.

Κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ, κύριε Πρόεδρε, καλημέρα σε όλους και όλες.

 Στο ίδιο έργο θεατές και σήμερα με την Κυβέρνηση να προσπαθεί να ωραιοποιήσει το νομοθετικό της έργο το σχέδιο νόμου στην κατεύθυνση και να εγκλωβίσει συνειδήσεις και από την άλλη ακούμε για μία ακόμη φορά κόμματα που διαχειρίστηκαν την εξουσία του κεφαλαίου στην πατρίδα μας να κάνουν λες και δεν πήραν μέτρα σε βάρος του ελληνικού λαού, φορομπηχτικές πολιτικές, άδικες φορολογικές γεμάτες τεκμήρια επιλογές που οδήγησαν σε αδιέξοδο εκατομμύρια Έλληνες εργαζόμενους μικρούς αυτοαπασχολούμενους.

 Ποιος αλήθεια μπορεί να ξεχάσει την περίοδο 1993 - 1998 του ΠΑΣΟΚ, όπου όλοι οι μικροί αυτοαπασχολούμενοι επαγγελματίες πλήρωναν φόρο ανάλογα με τα τετραγωνικά της επιχείρησής τους και όχι με τη δουλειά τους.

Ποιος άλλος μπορεί να ξεχάσει πάλι επιλογές της Κυβέρνησης του ΠΑΣΟΚ τότε με συνάφειες, αυτοπεραιώσεις που πρόσθεταν νέα φορολογικά βάρη στους αυτοαπασχολούμενους. Τη σκυτάλη με τις περαιώσεις και όλους αυτούς τους ξεχωριστούς ελέγχους πήρε η Κυβέρνηση της Νέας Δημοκρατίας για να έρθει μετά πάλι η Κυβέρνηση του ΠΑΣΟΚ που μάλιστα είχε ψηφίσει και ένα νόμο που έκανε τριετή αναστολή και την Ακρόπολη τότε να αγόραζες δεν σου έλεγε πού βρήκες τα λεφτά. Ήταν ο ν.3899 του 2010. Δεν υπήρχε πόθεν έσχες.

 Να μιλήσω για την επιβολή το 2014 με την Κυβέρνηση της Νέας Δημοκρατίας μοναδικό τεκμήριο για την κατοικία, μένουμε σε ένα σπίτι που αγοράσαμε, κληρονομήσαμε, μας το έδωσαν οι γονείς μας, πληρώνουμε φόρους, το ίδιο μετά με τη διακυβέρνηση του ΣΥΡΙΖΑ, όπου εκεί πλήρωνες άλλο ΦΠΑ για το χοιρινό σουβλάκι και άλλο για το μοσχαρίσιο και κανείς δεν ήξερε πως φορολογούνταν, τι πλήρωνε, από πού του ερχόταν κ.λπ., κάτι που συνεχίζεται και σήμερα με την Κυβέρνηση της Νέας Δημοκρατίας προσπαθώντας να μαζέψει κατά καιρούς όλα αυτά τα κενά ενός πολυκατακερματισμένου φορολογικού συστήματος που δυσκολεύει την καθημερινότητα.

Η σημερινή συζήτηση μάλιστα γίνεται στον απόηχο της μεγάλης πανεργατικής απεργίας της 20 Νοέμβρη, όπου χιλιάδες εργαζόμενοι σε όλη τη χώρα βροντοφώναξαν «εδώ και τώρα δώστε λεφτά για μισθούς υγεία, παιδεία, έξω από του ΝΑΤΟ τα σφαγεία», ασκώντας πραγματική λαϊκή αντιπολίτευση στους δρόμους του αγώνα, της ρήξης και της ανατροπής, με τις κυρίαρχες επιλογές του κεφαλαίου, των μονοπωλίων και των πολυεθνικών, αλλά και με τις επιλογές όλων των άλλων κομμάτων, που θέλουν τον λαό στο περιθώριο, μιλώντας του για νέους μεσσίες που θα έρθουν να του λύσουν τα προβλήματα, βάζοντάς τον στην πάντα.

Σχεδόν μία εβδομάδα μετά ο λαός της Αθήνας βρέθηκε ξανά στους δρόμους για να φωνάξει «ανεπιθύμητος ο γενικός γραμματέας του ΝΑΤΟ» που είχε το θράσος να επισκεφθεί την πατρίδα μας και όλα αυτά με φόντο την επίθεση με αμερικανικούς πυραύλους στην ενδοχώρα της Ρωσίας, την πιο άμεση εμπλοκή της Βρετανίας στον πόλεμο, την πίεση της Γερμανίας για περισσότερη και ταχύτερη παράδοση πολεμικού υλικού στο καθεστώς Ζελένσκι και την απάντηση της Ρωσίας για αλλαγή του πυρηνικού δόγματος και δοκιμή νέων φονικών όπλων στο έδαφος της Ουκρανίας. Δεν είναι άσχετα όλα αυτά με αυτό που συζητάμε σήμερα και θα σας το αποδείξω αμέσως σε λίγο.

Φαίνεται καθαρά ότι οι δυνάμεις του Ευρωατλαντικού τόξου, επομένως και η Χώρα μας, ανεβάζουν σε άλλο επίπεδο τη συμμετοχή τους στον πόλεμο ανοίγοντας τις πύλες της κολάσεως για τους λαούς. Οι ευθύνες όλων των κομμάτων ανεξαιρέτως, άσχετα τι λένε από δω και από κει γιατί συμφωνούν, είναι τεράστιες, με σημαιοφόρο την κυβέρνηση της Νέας Δημοκρατίας, σέρνουν το λαό μας όλο και πιο βαθιά στη δίνη του ιμπεριαλιστικού πολέμου, μετατρέποντας τη χώρα μας σε πολεμικό ορμητήριο αμερικανονατοϊκών, κλειδώνοντας τον λαό μας στα σκοπευτήρια των αντιπάλων του ΝΑΤΟ ιμπεριαλιστικών κέντρων.

Επιβάλλεται λοιπόν σήμερα ο λαός μας να βάλει τη σφραγίδα του στις εξελίξεις να κλείσουν οι βάσεις του ΝΑΤΟ, να σταματήσουν οι στρατιωτικές αποστολές εκτός συνόρων, να διακοπεί οποιαδήποτε βοήθεια στο καθεστώς Ζελένσκι και στο κράτος τρομοκράτη του Ισραήλ.

Θα μπορούσε σήμερα ο τίτλος του φορολογικού νομοσχεδίου να ήταν «μέτρα φορο- αφαίμαξης του ελληνικού λαού…» και όχι φοροαπαλλαγών, «…κλοπής του λαϊκού εισοδήματος, φοροελάφρυνσης των επιχειρηματικών ομίλων», γιατί αυτό είναι και μάλιστα στην κατεύθυνση όλα αυτά των δημοσιονομικών στόχων που επιβάλλουν σήμερα οι οδηγίες της Ευρωπαϊκής Ένωσης και όποιο κόμμα και αν ήταν στην εξουσία, αυτοδύναμη ή κυβέρνηση συνεργασίας, από τη στιγμή που υποκλίνεται στα κοράκια του ΝΑΤΟ και στις επιταγές της Ευρωπαϊκής Ένωσης, λίγο ή πολύ, θα εφάρμοζε το ίδιο μοτίβο πολιτικής, σύμφωνα με τα προαπαιτούμενα του Ταμείου Ανάκαμψης και τα συμφέροντα των μονοπωλιακών ομίλων. Μια δημοσιονομική πειθαρχία όμως για τις ανάγκες του λαού στην υγεία, την παιδεία, τις υποδομές, την ποιότητα ζωής, την αντιπυρική προστασία, την αντιπλημμυρική θωράκιση, τις αντισεισμικές υποδομές και από την άλλη πακτωλοί δισεκατομμυρίων στους επενδυτικούς ομίλους, τους ενεργειακούς κολοσσούς, τις πολυεθνικές και τα μονοπώλια.

Έτσι είναι. Αν βγούμε έξω μια βόλτα και περπατήσουμε να δούμε πώς ζει σήμερα ο μέσος εργαζόμενος αυτοαπασχολούμενος, τι κέρδη συσσωρεύονται και ντανιάζονται στα χρηματιστήρια, στους ενεργειακούς ομίλους και στις πολυεθνικές, πώς μετράνε κάθε εξάμηνο και κάθε δωδεκάμηνο την κερδοφορία τους οι όμιλοι και πώς δυσκολεύονται τα νοικοκυριά θα το διαπιστώσουμε.

Τη στιγμή που για τις σύγχρονες λαϊκές ανάγκες υπάρχουν οροφές δαπανών και δημοσιονομική πειθαρχία, όταν ακόμα και η ίδια η προστασία της ανθρώπινης ζωής μπαίνει πάντα στο ζύγι κόστους οφέλους. Είχαν μια κινητοποίηση χθες οι φορείς της Δυτικής Αττικής –θα σας το πω εγώ απλά- στο Υπουργείο Υποδομών και ανάδειξαν το ζήτημα του κινδύνου του τεράστιου κινδύνου που επίγεια θα μετακινείται τρένο με υπόγειους αγωγούς εντός της Δυτικής Αττικής μέσα σε σπίτια, δίπλα σε σχολεία σε πολιτιστικά κέντρα. Ε τι να κάνουμε της λέει ο Υπουργός λέει ναι, έτσι είναι η οικονομική ανάπτυξη. Θα έχουμε και παράπλευρες δυσκολίες -μπορεί και απώλειες, λέω εγώ.

Ο κατάλογος του πακτωλού δισεκατομμυρίων ευρώ προς τους επιχειρηματικούς ομίλους που προέρχονται από τον ίδιο τον λαό δεν έχει τελειωμό. Εκατομμύρια ευρώ στο τουριστικό κεφάλαιο με βάση τους αναπτυξιακούς νόμους, εκατομμύρια ευρώ στους ομίλους του αγροτοδιατροφικού συμπλέγματος για να επενδύσουν σε κρατική γη που θα τους παραχωρηθεί σχεδόν δωρεάν, εκατομμύρια ευρώ σε αναβάθμιση βιομηχανικών πάρκων και τη δημιουργία νέων logistic center σε Αθήνα και Θεσσαλονίκη, ενώ δισεκατομμύρια θα δοθούν τα επόμενα χρόνια για διευκόλυνση των στρατηγικών επενδυτών.

 Με το νέο μάλιστα Προϋπολογισμό του 2025, προ των πυλών, τα λαϊκά νοικοκυριά που στενάζουν από την ακρίβεια, βλέποντας τα εισοδήματά τους να εξανεμίζονται τη δέκατη ένατη ημέρα του μήνα, τα βασικά είδη στη διατροφή να γίνονται απλησίαστα στα ράφια των super market και τα ενεργειακά προϊόντα με τους φουσκωμένους λογαριασμούς να αποτελούν καθημερινό εφιάλτη. Έρχονται, λοιπόν, αυτά τα ίδια τα νοικοκυριά να σηκώσουν για μια ακόμη φορά το βάρος του 95% των φόρων, έμμεσων και άμεσων.

Με τα στοιχεία της Kυβέρνησης στην Εισηγητική Έκθεση του Προϋπολογισμού να προβλέπει 7 δισεκατομμύρια, πανηγυρίζει για τον ιδρώτα, το αίμα, τις ίδιες τις ζωές που συνέλεξε όλο το προηγούμενο διάστημα. Επτά δισεκατομμύρια περισσότερους φόρους από αυτούς που είχαν πει ότι θα εισπράξουν το 2024 και 2,5 δισεκατομμύρια τελικά από αυτά που «λήστεψαν» από τον ελληνικό λαό. Την ίδια στιγμή οι αγαπημένοι τραπεζίτες συνεχίζουν να απολαμβάνουν τον αναβαλλόμενο φόρο τραπεζών.

Ναι ή όχι;

Οι λατρεμένοι σας εφοπλιστές απολαμβάνουν οικειοθελή φορολόγηση. Δηλαδή, δεν πληρώνουν φόρο καθόλου. Οι αγαπημένοι βιομήχανοι, στρατηγικοί επενδυτές και μονοπωλιακοί όμιλοι απολαμβάνουν φοροαπαλλαγές, εισφοροαπαλλαγές, επιδοτήσεις, προνόμια που δεν το χωράει ο ανθρώπινος νους.

Η διαχρονική αυτή φοροληστεία που με όλες τις κυβερνήσεις διαχρονικά φορτώνεται στις πλάτες του λαού, έχει κοινό παρονομαστή. Το πιο άδικο σκληρό και απάνθρωπο καπιταλιστικό σύστημα που έχει τις ρίζες του στην εκμετάλλευση ανθρώπου από άνθρωπο. Στο DNA του έχει την αδικία και την προσβολή της ανθρώπινης αξιοπρέπειας. Τη φτώχεια και τους πολέμους, που για τις ανάγκες της καπιταλιστικής κερδοφορίας, μετατρέπει ολόκληρη την ευρωπαϊκή οικονομία σε πολεμική σήμερα. Τις κυβερνήσεις των κρατών μελών της Ευρωπαϊκής Ένωσης να αυξάνουν τις αμυντικές δαπάνες σε 326 δισεκατομμύρια. Αύξηση, δηλαδή, 30%.

Οι λαοί, λοιπόν, πρέπει να επαγρυπνούν, να οργανώνονται καθημερινά και να διεκδικούν αγωνιστικά με ανακούφιση από την ακρίβεια. Κατάργηση των έμμεσων φόρων, αυξήσεις στους μισθούς, βάζοντας στο επίκεντρο τις σύγχρονες λαϊκές ανάγκες σε σύγκρουση με την πολιτική που υπηρετεί τα κέρδη μιας χούφτας επιχειρηματικών ομίλων.

Το σημερινό σχέδιο νόμου της Κυβέρνησης κινείται στις ράγες της φορομπηχτικής πολιτικής, της εξαπάτησης, του αποπροσανατολισμού και της προσπάθειας να κερδηθεί χρόνος για την παραπέρα θωράκιση της καπιταλιστικής κερδοφορίας καλλιεργώντας αυταπάτες στον λαό μας μέσα από μια πολιτική που δίνει επιδόματα «ψίχουλα». Ενώ, δεν κάνει κουβέντα για τα πραγματικά δικαιώματα και τις σύγχρονες ανάγκες που πρέπει να ικανοποιηθούν.

Για να δούμε όμως κάποια στοιχεία. Ο αγαπημένος αριθμός 12 του Υπουργού Οικονομικών, που έπρεπε να παρευρίσκεται νομίζω παρόλο ότι εκπροσωπείται η Κυβέρνηση δια του Υφυπουργού στη σημερινή μας συνεδρίαση. Μιλάει, λοιπόν, το σημερινό νομοσχέδιο για κατάργηση του τέλους επιτηδεύματος. Αλήθεια; Καταργεί δηλαδή το 325 ευρώ τη στιγμή που επαναφέρει το διπλασιασμό της προκαταβολής φόρου στο 55%.

Αλήθεια, γιατί πληρώνει προκαταβολή φόρου σήμερα ο μικρός αυτοαπασχολούμενος;

Ο επαγγελματίας, ο ψιλικατζής, ο μπακάλης, ο ράφτης, ο μανάβης;

Για να εκμεταλλεύεται η Κυβέρνηση το ποσό αυτό, να το επενδύει, να ενισχύει και να δημιουργεί υποδομές για το κεφάλαιο. Κερδίζει τίποτα;

Τίποτα. Την ίδια στιγμή λοιπόν θα πληρώσει διπλάσια προκαταβολή φόρου.

Δεύτερο στοιχείο. Με τα τεκμήρια διαβίωσης που επιβλήθηκαν άδικα -όπως και από όλες τις άλλες κυβερνήσεις άδικα και από αυτή την κυβέρνηση και κακώς κάνει η υπόλοιπη αντιπολίτευση αφού τα ίδια έχουν εφαρμοστεί με άλλο τρόπο και μορφή –βρίσκεται αντιμέτωπος σήμερα ο αυτοαπασχολούμενος με τις περικοπές επιδομάτων. Α21 πήγε «περίπατο». Τελείωσε. Δεύτερον, επιδόματα ενοικίου πήγαν «περίπατο». Επιδόματα στέγασης τουρισμού πήγαν «περίπατο». Το επίδομα για το κοινωνικό τιμολόγιο πήγε «περίπατο» και αυτό. Και πάει λέγοντας. Την ίδια στιγμή μάλιστα η συζήτηση που γίνεται για τη σύνδεση του βασικού μισθού με τα τεκμήρια διαβίωσης, θα αυξήσει ακόμα περισσότερο τη φορολογία, θα οδηγήσει ακόμα περισσότερο τους επαγγελματίες σε μαρασμό, χρέη και λουκέτα, περικοπές επιδομάτων κ.λπ..

 Πάμε στο δεύτερο στοιχείο. Τροποποιούνται οι διατάξεις αναφορικά με τον προσδιορισμό του ελάχιστου καθαρού εισοδήματος με την κατάργηση του ορίου των 30 χιλιάδων ευρώ και τα λοιπά και τη σύνδεση με τους μισθούς των εργαζομένων που έχει μια επιχείρηση. Αλήθεια, πόσες επιχειρήσεις αφορά αυτό; Ελάχιστες. Η συντριπτική πλειοψηφία, πάνω από 500.000 επιχειρήσεις, είναι μικροί αυτοαπασχολούμενοι, οικογενειακές επιχειρήσεις που δουλεύουν μόνες, έχουν μικρομάγαζα, περίπτερα και προσπαθούν να σταθούν στα πόδια τους. Δεν τους αγγίζει πουθενά το μέτρο αυτό. Τρίτον, μείωση του ελάχιστου ποσού όταν ασκεί δραστηριότητα σε πληθυσμό 1.500 κατοίκων. Αλήθεια, τα κυλικεία μέσα στα σχολεία ασκούν δραστηριότητα σε πληθυσμό πάνω από 1.500 κατοίκους. Γιατί δεν τα εξαιρεί από την τεκμαρτή φορολόγηση, που το είχαμε βάλει και μέσα στο Κοινοβούλιο το προηγούμενο διάστημα και τους φορολογεί για 275 μέρες αντί για 145.

Τέταρτον, μείωση του ΕΝΦΙΑ για κατοικίες. Σταθερός προσανατολισμός της Κυβέρνησης και όλων των κομμάτων του «ευρωμονόδρομου» είναι η ενίσχυση και η στροφή στην ιδιωτική ασφάλιση. Ξεκινάει σιγά σιγά λοιπόν με το 10% και γίνεται 20%. Εμείς λέμε εδώ και τώρα να καταργηθεί ο ΕΝΦΙΑ. Και θα γίνει 30%, έτσι ώστε όλο και περισσότερος κόσμος μέσα από την αυταπάτη μείωσης ενός άδικου «φοροχαρατσιού» να στραφεί σε ιδιωτική ασφάλεια των κατοικιών.

Μα, δεν είναι υποχρεωμένη η Κυβέρνηση να αποζημιώνει για τις καταστροφές που δεν έχει πάρει μέτρα αντιπλημμυρικής θωράκισης και προστασίας; Γιατί συλλέγει όλους αυτούς τους φόρους; Γιατί πληρώνει το 75% του μισθού, της σύνταξης και των εσόδων του ένας αυτοαπασχολούμενος σε φόρους, εισφορές και τέλη για να έχει κάποιες παροχές, τις οποίες τις ξανά-πληρώνει και ξανά-πληρώνει.

Πέμπτον, μιλάμε για μείωση 1% στις ασφαλιστικές εισφορές. Ακόμα κι έναν εργαζόμενο να έχεις, δεν θα ωφεληθεί πουθενά κανένας. Ενώ κάποιος που έχει χιλιάδες και δεκάδες χιλιάδες εργαζόμενους το όφελος είναι τεράστιο. Άρα, «κλείνει το μάτι» σε όλες τις μεγάλες πολυεθνικές, τους ομίλους και τις τεράστιες βιομηχανικές μονάδες. Την ίδια στιγμή, όμως, μπαίνει σε αμφισβήτηση και υπάρχει κίνδυνος για μεγάλο κενό στα ασφαλιστικά ταμεία που θα το βρουν μπροστά τους οι εργαζόμενοι.

Έκτον, επιβάλλει τέλος ανθεκτικότητας.

Αλήθεια;

Για τα λιμάνια που παραδίδουμε στις νατοϊκές δυνάμεις;

Για τα λιμάνια που εξυπηρετούν τεράστια κρουαζιερόπλοια, ενώ τα μικρά λιμάνια των μικρών νησιών δεν έχουν τη δυνατότητα και τις υποδομές να εξυπηρετήσουν τις βασικές ανάγκες των κατοίκων;

Για τα λιμάνια των νησιών όπου επισκέπτεται σε συντριπτική πλειοψηφία ένα πολύ ακατάστατο κομμάτι τουριστών και ο ελληνικός λαός δεν μπορεί να πάει διακοπές πάνω από 5, 6, 7 μέρες και την ίδια στιγμή τα ναύλα να αυξάνονται διαρκώς και τα εισιτήρια των μετακινήσεων.

Εδώ μιλάει για συγχωνεύσεις, φοροαπαλλαγές, κίνητρα, μετασχηματισμός, κίνητρα για τις μεγάλες εταιρείες, μεταφορά των ζημιών. Ο μικρός αυτοαπασχολούμενος δεν μπορεί να μεταφέρει τις ζημιές του, φορολογείται τεκμαρτά. Μα, μόνο ένα πολύ μικρό ποσοστό, έχει πει ο κ. Υπουργός, ο κ. Χατζηδάκης, ζήτησε έλεγχο από την εφορία για να αμφισβητήσει τα τεκμήρια.

Αλήθεια, έχετε πάει να ζητήσετε έλεγχο με όλο αυτό το φορο-κυνηγητό, με όλα αυτά τα πρόστιμα που υπάρχουν; Με μια μελέτη ενός βιβλίου εσόδων-εξόδων, από λάθη που μπορεί να υπάρχουν, από μερικά τιμολόγια που μπορεί να μην καταχωρήθηκαν με την ακριβή ημερομηνία, το ποσό και τα λοιπά, από κάποιες παραλείψεις σε δελτία ή άλλα παραστατικά, μπορεί ξαφνικά εκεί που πληρώνει τρεις χιλιάδες να πληρώσει τριάντα τρεις.

Ποιος το ρισκάρει αυτός;

Κανένας.

Ενισχύεται περισσότερο και επιμένουμε σε αυτό, ο ψηφιακός «λαβύρινθος». Γιατί όλα αυτά που λέτε για το ψηφιακό κράτος και συχνά έχετε και τις πλάτες του ΣΥΡΙΖΑ, του ΠΑΣΟΚ και άλλων κομμάτων, στην ουσία ένας μικρός δεν μπορεί να τα αντέξει. Σε κάθε νοικοκυριό εργαζομένων, συνταξιούχων, έχει αφιερωθεί ένας της οικογένειας να ασχολείται με όλο αυτό το ψηφιακό κράτος που λέτε. Ή να τρέχουν σε διάφορους λογιστές, φοροτεχνικούς ή άλλα γραφεία και να πληρώνουν υπηρεσίες που έπρεπε να τις είχαν δωρεάν μέχρι τότε.

Αυξάνονται τα πρόστιμα. Ακόμα και αυτό το πλαίσιο που γίνεται με τις φορολογικές δηλώσεις, που δημιουργεί και τα δυομισάρια, δεν ξέρουμε ποιους θα επιβαρύνει και αν θα επιβαρύνουν και προϊσταμένους λογιστηρίων. Εμείς θεωρούμε ότι δεν πρέπει να προχωρήσουμε με τέτοια «προστιμολαγνεία», που αυτή τη στιγμή έρχονται αντιμέτωποι και οι μικροί αυτοαπασχολούμενοι και οι συνταξιούχοι κυνηγώντας ημερομηνίες, υποχρεώσεις, ώρες και χρονόμετρα.

Υπάρχει μια συγκεντροποίηση των υπηρεσιών και μια μη εξυπηρέτηση όλων των φορολογουμένων. Το βλέπουμε καθημερινά και δεν παίρνει κανένα μέτρο το νομοσχέδιο. Έκλεισαν οι ΔΥΟ, μετακινήθηκαν βίαια όλοι οι οικονομολόγοι εφοριακοί σε αυτά τα μεγάλα κέντρα. Με πολύ λιγότερο προσωπικό πάνε να εξυπηρετήσουν τεράστιες ανάγκες. Τετράμηνα, πεντάμηνα, εξάμηνα, επτάμηνα να περιμένεις για ένα ΑΦΜ, για έναν κλειδάριθμο, για μια διακοπή, για μια υπεραξία, γιατί θέλουν να σπρώξουμε στο ιδιωτικό κεφάλαιο, στους ιδιωτικούς επενδυτές όλες αυτές τις υπηρεσίες. Να σας πω κάτι; Όλοι έχετε έρθει αντιμέτωποι με αυτά και δε μπορεί να μου το αμφισβητήσει κανένας.

Να μιλήσουμε για την υπεραξία των ακινήτων και τον ΦΠΑ στις οικοδομές; Ποιος εργαζόμενος, μισθωτός, συνταξιούχος, που τη 19η μέρα δεν τα βγάζει πέρα, κυνηγάει να πάρει ένα σπίτι σήμερα; «Άπιαστο όνειρο». Παλεύουν στριμωγμένοι μέσα στις κατοικίες να ζήσουν, ζευγάρια που έρχονται αντιμέτωποι με όλες αυτές τις δυσκολίες. Άρα, είναι για τους ομίλους, τις κατασκευαστικές, τις μεσιτικές εταιρείες.

Πάμε τώρα στις φορολογικές δηλώσεις. Οι φορολογικές δηλώσεις σε ένα τέτοιο πλαίσιο, όπως μπαίνει από το Υπουργείο, θεωρούμε ότι θα έπρεπε να ήταν, τουλάχιστον, 5 μήνες, χωρίς να υπολογίζουμε τον Αύγουστο, ο οποίος πρέπει να είναι μήνας μη δηλωτικών υποχρεώσεων και προκειμένου να ήταν και πιο έτοιμοι και οι Υπηρεσίες και η Κυβέρνηση, ας ξεκινούσαν 1η Απρίλη, υπερπλεονάσματα έχουν. Ο πακτωλός χρημάτων, πάνω από τους στόχους τα έσοδα της Κυβέρνησης και μην έχετε την αυταπάτη ότι τα έσοδα αυτά είναι λόγο του POS. Ένα προϊόν που είχε 10€, σήμερα έχει 20€. Άρα, ένα προϊόν που είχε 2,4€ ΦΠΑ σήμερα έχει 4,8€. Πληθωρισμός, ακρίβεια και το πληρώνουμε αδρά, την ίδια στιγμή που μέσω των POS οι τράπεζες κερδοφορούν. Ένα χαρτονόμισμα των 50€ στις 120 συναλλαγές έχει εξανεμιστεί και το έχει πάρει όλο το τραπεζικό κεφάλαιο και την ίδια στιγμή οι μισθωτοί, οι συνταξιούχοι και οι αυτοαπασχολούμενοι ζορίζονται να τα βγάλουν πέρα.

Θεωρούμε ότι θα δημιουργήσει πολύ δύσκολο για τους λογιστές, φοροτεχνικούς, αλλά και τους ίδιους, το ασφυκτικό πλαίσιο που λέει «μέχρι τις 14 Απριλίου θα έχεις 4% έκπτωση». Θα τρέχουν όλοι, για να πάρουν αυτό το 4%. Έχετε αντιληφθεί, με τα e-mail που στέλνει η ΑΑΔΕ που πηγαίνουν όλοι οι συνταξιούχοι, οι μισθωτοί και οι αυτοαπασχολούμενοι; Αμέσως, παίρνουν το λογιστή έντρομοι ή παίρνουν ένα φοροτεχνικό ή ένα φίλο τους που μπορεί να δουλεύει σε μια εφορία, να τον συμβουλευτούν. Πανικόβλητος τρέχει ο κόσμος μέσα από αυτό τον κυκεώνα των e-mail. Σκεφτείτε, εκείνη την περίοδο να στέλνουν e-mail που θα λένε «4% έκπτωση» σε αυτό το τζογαδόρικο πλαίσιο που πάει να μας εντάξει η Κυβέρνηση.

Έχουμε κι άλλα πολλά να πούμε, θα τα πούμε και στις επόμενες συνεδριάσεις. Είπαμε για αυτά που κάνει το νομοσχέδιο, θα πούμε για αυτά που δεν κάνει. Ολοκληρώσαμε εδώ, καλούμε το λαό να είναι σε ετοιμότητα, σε επαγρύπνηση, να παίρνει μέρος στους οργανωμένους κοινωνικούς αγώνες και στο πλευρό του Κ.Κ.Ε. να αγωνίζεται, να ανοίξει ο δρόμος για γενικότερες αλλαγές.

Ευχαριστώ πολύ, κ. Πρόεδρε, και για το χρόνο σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. συνάδελφε και συνεχίζουμε με τον Ειδικό Αγορητή της Κοινοβουλευτικής Ομάδας «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», τον κ. Στυλιανό Φωτόπουλο.

Ορίστε, κ. συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κ. Πρόεδρε.

Αντικείμενο του παρόντος σχεδίου νόμου είναι η εισαγωγή ρυθμίσεων για την ενίσχυση του εισοδήματος και της ανεκτικότητας της Οικονομίας. Η αλήθεια είναι ότι η ανθεκτικότητα της Ελληνικής Οικονομίας δημιουργεί ανησυχία, αλλά και ερωτήματα σχετικά με τον τρόπο που αξιοποιεί η Ελληνική Κυβέρνηση τα κονδύλια του Ταμείου Ανάκαμψης και Ανθεκτικότητας σύμφωνα με την τελευταία έκθεση της Ευρωπαϊκής Επιτροπής για τις δυνατότητες της Ευρωπαϊκής Ένωσης στις επιστήμες, την έρευνα και την καινοτομία, η οποία διεξάγεται σε ετήσια βάση και αποτυπώνει την ύπαρξη προβλημάτων αναφορικά με την Ελληνική Οικονομία.

Ειδικότερα, μεταξύ 25 χωρών-μελών της Ευρωπαϊκής Ένωσης η Ελλάδα κατατάσσεται στην 24η θέση, έχοντας ως τελευταία τη Ρουμάνια. Στην αξιολόγηση αυτή εξετάζονται δείκτες όπως η οικονομική ανεξαρτησία, η κατάρτιση και οι ικανότητες, η χρηματοοικονομική ανθεκτικότητα, η διακυβέρνηση, η ικανότητα παραγωγής και, τέλος, η κοινωνική εξέλιξη και συνοχή.

Σχετικά με τα επιμέρους στοιχεία, ο σύνθετος δείκτης για την ανθεκτικότητα της Ελληνικής Οικονομίας, σύμφωνα με τους ερευνητές, ανέρχεται σε 0,28 με άριστα το 1, έχοντας ως πρώτη με ανθεκτικότητα τη Σουηδία με 0,78 και τελευταία η ρουμάνια με 0,25. Η χώρα μας παρουσιάζει πολύ χαμηλές τιμές στη χρηματοοικονομική ανθεκτικότητα, 0,09 και στην κατάρτιση και ικανότητες 0,20. Η έκθεση δείχνει ακόμη ότι η Ελλάδα ήταν η χώρα με το μεγαλύτερο πρόβλημα «brain drain» κατά την περίοδο 2000-2020. Μάλιστα, στην έκθεση του 2024 φαίνεται ότι «brain drain» δεν είχαμε μόνο τη δεκαετία της κρίσης, 2010-2020, αλλά και πριν από αυτή και, φυσικά, συνεχίζεται μέχρι σήμερα.

Επιπλέον, το 2022 η Ελλάδα είναι η χώρα με το χαμηλότερο ποσοστό απασχόλησης στις βιομηχανίες εντάσεως γνώσης περίπου 3% του συνόλου των απασχολουμένων και αυτό συμβαίνει παρόλο που η Ελλάδα έχει ιδιαίτερα υψηλό ποσοστό αποφοίτων της Τριτοβάθμιας εκπαίδευσης συγκριτικά με τις υπόλοιπες χώρες της Ευρωπαϊκής Ένωσης.

Συζητάμε, λοιπόν, σήμερα ένα σχέδιο νόμου με τίτλο «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις», το οποίο στον τομέα ανάπτυξη και καινοτομία, το Πρώτο Κεφάλαιο περιέχει 4 μόλις άρθρα φορολογικού περιεχομένου για την καινοτομία, τα οποία είναι προσθήκες στο υφιστάμενο νομικό καθεστώς.

Το Δεύτερο Κεφάλαιο με τίτλο «Επενδύσεις σε νεοφυείς επιχειρήσεις» περιλαμβάνει διατάξεις που προβλέπει ειδική άδεια διαμονής τύπου Β6 για αλλοδαπούς τρίτων χωρών και για τις οικογένειές τους που επενδύουν το ποσό τουλάχιστον των 250.000 ευρώ, σε νεοφυείς επιχειρήσεις εγγεγραμμένες στο μητρώο νεοφυών επιχειρήσεων. Οι διατάξεις του business visa κατά αναλογία του golden visa προστίθενται στον Κώδικα Μετανάστευσης, για οποιαδήποτε τροποποίηση του οποίου η νομοθετική πρωτοβουλία ανήκει αποκλειστικά στον Υπουργό Μεταναστευτικής Πολιτικής και ως εκ τούτου δεν θα έπρεπε να εισαχθεί με το συγκεκριμένο νομοσχέδιο. Επομένως, ας μη δημιουργεί έκπληξη και απογοήτευση η κατάταξη της χώρας μας στην προτελευταία θέση σε ευρωπαϊκό επίπεδο, αν κρίνουμε από την προχειρότητα με την οποία η Κυβέρνηση χειρίζεται ζητήματα και τομείς κομβικής σημασίας για τη βιωσιμότητα της ελληνικής οικονομίας. Όπως προανέφερα οι δείκτες που καθορίζουν την ανθεκτικότητα της οικονομίας είναι η οικονομική ανεξαρτησία, η κατάρτιση και οι ικανότητες, η χρηματοοικονομική ανθεκτικότητα, η διακυβέρνηση, η ικανότητα παραγωγής και τέλος, η κοινωνική εξέλιξη και συνοχή.

Στο υπό συζήτηση σχέδιο νόμου περιλαμβάνονται διατάξεις για το τέλος ανθεκτικότητας στην κλιματική κρίση, την ασφάλιση επιχειρήσεων και οχημάτων έναντι φυσικών καταστροφών και το τέλος κρουαζιέρας. Είναι κάτι παραπάνω από εμφανές ότι οι ρυθμίσεις αυτές δεν έχουν καμία σχέση με τους παραπάνω δείκτες. Το τέλος ανθεκτικότητας στην κλιματική κρίση το οποίο αντικατέστησε τον φόρο διαμονής είναι ένας έμμεσος φόρος που καθιερώθηκε με το άρθρο 53 του νόμου 4389 του 2016, το οποίο τροποποιείται με το άρθρο 24 του υπό συζήτηση νομοσχεδίου και φυσικά σημειώνεται μια ραγδαία αύξηση. Οι φόροι και τα τέλη που επιβάλλονται στην τιμή των δωματίων των ελληνικών καταλυμάτων, Φ.Π.Α., τέλος ανθεκτικότητας στην κλιματική κρίση και τέλος παρεπιδημούντων, οδηγούν σε σημαντικά υψηλότερες επιβαρύνσεις συγκριτικά με άλλους δημοφιλείς προορισμούς και λειτουργούν εις βάρος της ελκυστικότητας του ελληνικού τουρισμού. Εδώ, αξίζει να αναφερθεί πως η Ελλάδα είναι η μόνη χώρα με δύο ξεχωριστά τέλη, πέραν του Φ.Π.Α., το οποίο είναι ήδη πολύ υψηλό της τάξεως του 13%, ενώ παράλληλα χώρες που μας ανταγωνίζονται τουριστικά έχουν χαμηλότερο ΦΠΑ, παραδείγματος χάρη, Ισπανία, Τουρκία και Ιταλία στο 10%, η Κύπρος στο 9%, ενώ η Πορτογαλία και η Αλβανία είναι στο 6%.

Το τέλος ανθεκτικότητας στην Ελλάδα επιβαρύνει με το ίδιο ποσό τους επισκέπτες των ξενοδοχείων ανεξάρτητα από την τιμή του δωματίου, γεγονός που επηρεάζει δυσανάλογα τα ξενοδοχεία και τους επισκέπτες χαμηλότερης τιμής και ειδικότερα στη χαμηλή τουριστική περίοδο. Τα ξενοδοχεία με τιμές 100 και 150 ευρώ επωμίζονται το ίδιο τέλος με ξενοδοχεία και βίλες που χρεώνουν πάνω από 1.000 ευρώ ανά διανυκτέρευση. Το ίδιο ισχύει και για τα εποχιακά ξενοδοχεία σε νησιωτικούς και ορεινούς προορισμούς που έχουν σημαντικά χαμηλότερες τιμές στη χαμηλή σεζόν για να ενισχύσουν τη ζήτηση, ωστόσο η φορολογική επιβάρυνση παραμένει ίδια και σταθερή.

Σε άλλες ευρωπαϊκές χώρες τα περιβαλλοντικά τέλη χρησιμοποιούνται για τη βελτίωση των τουριστικών υποδομών και περιβαλλοντικών επενδύσεων του προορισμού με διαφάνεια επιστρέφοντας άμεσα οφέλη στην τοπική κοινωνία και τους επισκέπτες.

Ωστόσο, μέχρι στιγμής στην Ελλάδα τα έσοδα από το τέλος ανθεκτικότητας δεν παραμένουν στον προορισμό αλλά καταλήγουν κεντρικά στερώντας από τις τοπικές κοινότητες πόρους για την άμεση ενίσχυση των υποδομών. Ο τουριστικός τομέας αποτελείται από αλληλεξαρτώμενους κλάδους, όπως τα ξενοδοχεία, η εστίαση, οι ενδομεταφορές και πολλές άλλες υπηρεσίες. Όταν τα ξενοδοχεία επιβαρύνονται δυσανάλογα φορολογικά, το διαθέσιμο εισόδημα των επισκεπτών μειώνεται με αποτέλεσμα τη μείωση της δαπάνης τους και στους υπόλοιπους τομείς του τουριστικού κλάδου. Η υψηλή φορολογία επομένως δεν πλήττει μόνο τα ξενοδοχεία αλλά επηρεάζει το σύνολο της τουριστικής αλυσίδας.

 Πέρα από τις τουριστικές αφίξεις και εισπράξεις, είναι σημαντικό να εξετάζουμε και τη μέση κατά κεφαλή δαπάνη σε πραγματικές τιμές και όχι μόνο σε ονομαστικές. Παραδείγματος χάριν, το 2023, έκλεισε με τις ίδιες συνολικές τουριστικές εισπράξεις σε πραγματικές τιμές συγκριτικά με το 2019, 20,1 δισ. ευρώ, αλλά με σχεδόν 6 εκατομμύρια περισσότερες αφίξεις, με αποτέλεσμα την πτώση της μέσης κατά κεφαλήν δαπάνης κατά περίπου 13 % και φυσικά την επιβάρυνση όλων των υποδομών. Για να μη μειωθεί περαιτέρω η ανταγωνιστικότητα του ελληνικού τουρισμού, είναι απαραίτητο να επανεξεταστούν οι φορολογικές επιβαρύνσεις προς τον καταναλωτή. Η προτεινόμενη διάταξη θα λειτουργήσει σε βάρος της επέκτασης της τουριστικής περιόδου.

Σχετικά τώρα με την υποχρεωτική ασφάλιση επιχειρήσεων με τζίρο άνω των 500.000 ευρώ, καθώς και οχημάτων για φυσικές καταστροφές, με βάση την τρέχουσα εμπορική αξία τους, σε συνδυασμό με τη ρήτρα της παραγράφου 4 του άρθρου 25 και αντίστοιχα, της παραγράφου 3 του άρθρου 26, για εξαίρεση από κάθε επιχορήγηση κρατικής αρωγής, για υλικές ζημιές στα περιουσιακά στοιχεία από την επέλαση των κινδύνων, συμπεριλαμβανομένης της στεγαστικής συνδρομής και έχοντας νωπές τις μνήμες από τη Μάνδρα, Βόρεια Εύβοια και Θεσσαλία.

Είναι προφανές ότι ο σκοπός της ρύθμισης, δεν είναι η προστασία της ιδιωτικής περιουσίας, όπως αναφέρει η Αιτιολογική Έκθεση, αλλά η αποποίηση των ευθυνών τόσο σε πολιτικό επίπεδο όσο και σε επίπεδο αποκατάστασης των ζημιών. Σύμφωνα με την Αιτιολογική Έκθεση, οι πληθωριστικές πιέσεις και οι διεθνείς εξελίξεις, έχουν οδηγήσει σε επιβάρυνση της εγχώριας οικονομίας και του εισοδήματος των πολιτών. Ως εκ τούτου, κρίνονται αναγκαίες οι προτεινόμενες ρυθμίσεις για να ενισχυθεί το εισόδημα των πολιτών.

Η πρώτη ρύθμιση του άρθρου 3, προβλέπει την κατάργηση του τέλους επιτηδεύματος για τα φυσικά πρόσωπα - επιτηδευματίες και τους ελεύθερους επαγγελματίες. Εδώ θα πρέπει να θυμηθούμε ότι πρώτα θεσπίσατε σύστημα τεκμαρτού προσδιορισμού του ετήσιου εισοδήματος από την άσκηση ατομικής επιχείρησης παραβιάζοντας την Αρχή της Νομιμότητας, της Αναλογικότητας, της Φορολογικής και της Χρηστής Φορολογικής Διοίκησης και κλονίζοντας ανεπανόρθωτα τη συγκεκριμένη κατηγορία επαγγελματιών, με αποτέλεσμα τον οικονομικό τους αφανισμό. Και τώρα με την παρούσα ρύθμιση παρουσιάζετε την κατάργηση του τέλους επιτηδεύματος για τους ελεύθερους επαγγελματίες ως μέτρο φοροελάφρυνσης. Πρόκειται για ρύθμιση εμπαιγμό έναντι των αυτοαπασχολούμενων χαμηλοεισοδηματιών, οι οποίοι, βιώνουν μια πρωτοφανή ανισότητα και μια ανελέητη φορολογική αντιμετώπιση λόγω της υπερφορολόγησής τους με τεκμαρτό προσδιορισμό.

Στο άρθρο 5, του υπό συζήτηση του σχεδίου νόμου, ορίζεται ότι τα φιλοδωρήματα που δίνουν προαιρετικά οι πελάτες κατευθείαν σε εργαζόμενους, που τους εξυπηρετούν, μέχρι του ποσού των 300 ευρώ το μήνα απαλλάσσονται από το φόρο εισοδήματος. Εδώ για να είμαστε δίκαιοι, δεν είναι δική σας η πρωτοβουλία για τη φορολόγηση των φιλοδωρήματα, προϋπήρχε και από το προηγούμενο Κώδικα Φορολογίας Εισοδήματος (Κ.Φ.Ε.) του ν.2238/1984. Είναι δικό σας, κύριε Κουκουλόπουλε, είναι από το ΠΑ.ΣΟ.Κ., το οποίο, βέβαια εντάθηκε λόγω των οικονομικών συνθηκών, οι οποίες έχουν προκύψει και λόγω των ηλεκτρονικών συναλλαγών, οι οποίες έχουν εφαρμοστεί. Το αν είναι σωστό ή όχι, θα το συζητήσουμε στις επόμενες συνεδριάσεις και αφού ακούσουμε και τους φορείς κατά πόσο είναι ηθικό μια ηθική κίνηση αναγνώρισης του πελάτη προς τον εργαζόμενο για τη συνέπεια και τον επαγγελματισμό που επέδειξε στο πλαίσιο εκτέλεσης των καθηκόντων του και που κατά κανόνα βρίσκει πρόσφορο έδαφος σε καταστήματα εστίασης υγειονομικού ενδιαφέροντος, σε ξενοδοχεία, ενώ ενδέχεται να παρουσιάζεται και σε πολλές άλλες δραστηριότητες, όπως τα κομμωτήρια, τα συνεργεία αυτοκινήτων κ.α..

Παρόλα αυτά, ο κλάδος της εστίασης που έχει τους περισσότερους εργαζόμενους στη χώρα, αποτελεί τον πιο προβληματικό τομέα. Πιθανότατα στην Ελλάδα, δεν θα πληρωθεί ένας σερβιτόρος ή ένας διανομέας, αν αρρωστήσουν, γιατί αν λείψουν θα χάσουν το μεροκάματο. Επίσης, δεν θα πληρωθούν τις διακοπές τους, δεν θα πάρουν δώρα και επιδόματα και σε ένα ποσοστό κατά 70% - 80% δεν παίρνουν τα ένσημα για τα οποία εργάζονται, καθώς είναι δηλωμένοι για πολύ λιγότερες ώρες από αυτές που πραγματικά εργάζονται. Η εστίαση τα τελευταία χρόνια πάσχει, όλοι ψάχνουν προσωπικό και κανείς δεν βρίσκει. Είναι τεράστιο ζήτημα αυτό, το οποίο ξεκίνησε μετά τον Covid-19 και συνεχίζεται και τώρα με αυτή τη ρύθμιση οι εργαζόμενοι θα γίνουν ακόμα πιο δυσεύρετοι στην εστίαση. Προφανώς, δεν έχετε σταθμίσει τις παράπλευρες συνέπειες για την εστίαση και για τον τουρισμό. Ακόμα ένα σοβαρό ζήτημα το αντιμετωπίζετε με προχειρότητα, με μια ρύθμιση που δεν έχει καμία σχέση με την ενίσχυση του εισοδήματος των εργαζομένων στην εστίαση.

Στο άρθρο 10, συναντάμε ακόμα ένα μέτρο για την ενίσχυση του εισοδήματος με τη μείωση του Ενιαίου Φόρου Ιδιοκτησίας Ακινήτων (Εν.Φ.Ι.Α.) από 10% σε 20% για κατοικίες φυσικών προσώπων φορολογητέας αξίας έως 500.000 ευρώ, που είναι ασφαλισμένες για φυσικές καταστροφές, πυρκαγιά, σεισμό, πλημμύρα. Η συγκεκριμένη ρύθμιση επισημαίνεται ότι θα τεθεί σε ισχύ από το έτος 2025 και εφεξής.

 Η Κυβέρνηση, για μία ακόμη φορά, προτάσσει το μότο της ατομικής ευθύνης, ένα μότο που προβλήθηκε σε όλες τις κυβερνητικές τοποθετήσεις και ιδίως την περίοδο της πανδημίας. Όποιος, δηλαδή, δεν είναι κοινωνικά υπεύθυνος, μέχρι την 1η Ιουνίου 2025 και δεν έχει προχωρήσει στην ασφάλιση του ακινήτου από φυσικές καταστροφές, δεν θα αποζημιώνονται από το κράτος σε περίπτωση ακραίων καιρικών φαινομένων. Βέβαια, εδώ θα πρέπει να λάβετε υπόψη σας ότι οι περισσότερες ασφαλιστικές εταιρείες δεν δέχονται να ασφαλίσουν κτίρια τα οποία έχουν κατασκευαστεί πριν από το 1960, κάτι για το οποίο δεν βλέπουμε κάποια κυβερνητική παρέμβαση ή πρωτοβουλία. Η υποχρεωτικότητα της ασφάλιση της κατοικίας, σημαίνει μια πάγια μεταβίβαση εισοδήματος από τα νοικοκυριά στις επιχειρήσεις του κλάδου ασφάλισης, μειώνοντας άμεσα το εισόδημα των νοικοκυριών.

Συνεπώς, τα νοικοκυριά δεν κερδίζουν απολύτως τίποτα από τη μείωση του ΕΝΦΙΑ, εφόσον απώλεια εισοδήματος συνεχίζει να υφίσταται γι’ αυτά. Πρέπει να σημειωθεί ότι τα νοικοκυριά αντιμετωπίζουν, ήδη, σημαντικές οικονομικές πιέσεις και οι επιπλέον υποχρεωτικές δαπάνες θα μπορούσαν να επιδεινώσουν την οικονομική τους κατάσταση. Έτσι, για τα νοικοκυριά που ήδη δυσκολεύονται με το οικονομικό βάρος του ΕΝΦΙΑ, η υποχρεωτική ασφάλιση ακινήτων, συνιστά ένα πρόσθετο συνεχές έξοδο. Το δημόσιο χρέος όμως παραμένει, αυξάνεται και πρέπει να αποπληρωθεί, ενώ ταυτόχρονα ο ΕΝΦΙΑ λαμβάνει νομιμοποίηση, ως ένας μόνιμος φόρος, ο οποίος μελλοντικά μπορεί να χρησιμοποιηθεί και για διάφορες χρήσεις, πέραν από τον έκτακτο αρχικό του χαρακτήρα, για την άμεση ικανοποίηση των απαιτήσεων των δανειστών μας.

Τέλος, είναι πιθανόν τα νοικοκυριά να χρεωθούν δίπλα σε περίπτωση αφερεγγυότητας των ασφαλιστικών εταιρειών. Τα παραδείγματα σκανδάλων ασφαλιστικών εταιρειών στη χώρα μας δεν είναι και λίγα. Η εφαρμογή μιας πολιτικής υποχρεωτικής ασφάλισης των κατοικιών αποτελεί ακόμα μια ένδειξη ότι υπάρχει μια προσπάθεια ώστε οι οικονομικές δραστηριότητες που μέχρι τώρα κάλυπτε το κράτος, να παραχωρηθούν στον ιδιωτικό τομέα. Η κυβέρνηση, αντί να δώσει προτεραιότητα στην ανάπτυξη των τομέων που εξειδικεύονται στην παραγωγή διεθνώς εμπορεύσιμων αγαθών, υποχρεώνουν τα νοικοκυριά να δαπανούν ένα μερίδιο των χρηματικών τους πόρων, για την ενίσχυση ενός τομέα που δεν παράγει διεθνώς εμπορεύσιμα αγαθά.

Ταυτόχρονα, ο εν λόγω τομέας καλείται να διαδραματίσει ένα ρόλο που μέχρι τώρα ανήκε στο κράτος. Το κράτος, όμως, δεν κάνει διακρίσεις βάσει δυνατότητας ασφάλισης στην ανταποδοτικότητα ή αν μια καταστροφή συμπεριλαμβάνεται σε ένα εξειδικευμένο ασφαλιστικό πρόγραμμα. Έχει ως βασική αρχή την εξασφάλιση στο βαθμό που είναι δυνατόν μιας καθολικότητας και ισότητας μεταξύ των πληγέντων πολιτών. Η κυβέρνηση, αντί να εστιάζει πως θα στρέψει τον ιδιωτικό τομέα στην προσέλκυση εισοδημάτων στη χώρα, το καθιστά αδρανή εστιάζοντας σε δραστηριότητες που μέχρι πρότινος επιτελούσε το κράτος.

Θα σταθώ τώρα στο άρθρο 16, που ρυθμίζει την ωριαία ειδική αποζημίωση που χορηγείται στο προσωπικό των Σωμάτων Ασφαλείας και των Ενόπλων Δυνάμεων, που αποδεδειγμένα εργάζεται κατά τις νυχτερινές ώρες της τάξεως των 3,33 ευρώ ανά ώρα, νυκτερινής απασχόλησης. Μιλάμε, δηλαδή, για ψίχουλα. Οι Ένοπλες Δυνάμεις του ελληνικού κράτους, ανέκαθεν υπήρξαν ο βασικός και αταλάντευτος πυλώνας διατήρησης της τάξης και της ασφάλειας, για τους απανταχού Έλληνες και όχι μόνο, ενώ συμβάλλουν καθημερινά στον κοινωνικό βίο με πλείστους όσους τρόπους. Από τις επιχειρήσεις μεταφοράς ασθενών μέχρι την κατάσβεση των πυρκαγιών, τη συνδρομή στις καταστροφικές συνέπειες θεομηνιών, τον αποχιονισμό δρόμων και άλλα. Θα χρειαζόντουσαν τόμοι ολόκληροι για να απαριθμήσει κανείς την προσφορά των Ενόπλων Δυνάμεων και των Σωμάτων Ασφαλείας σε κάθε τομέα κοινωνικής προσφοράς.

Πρόσφατα, σε ένα από τα μεγαλύτερα κύματα μεταναστευτικών ροών στην Ελλάδα και κατ’ επέκταση στην ευρωπαϊκή ενδοχώρα, που ξεκίνησε από το 2012 και μετά και συνεχίζεται μέχρι σήμερα, οι Ένοπλες Δυνάμεις και τα Σώματα Ασφαλείας, αποτελούν σοβαρό σύμμαχο και υποστηρικτικό παράγοντα της αντιμετώπισης τεράστιων κοινωνικών και οικονομικών συνεπειών, ενός φαινομένου που έχει προκαλέσει σοβαρούς κλυδωνισμούς στην καθημερινότητα της ελληνικής κοινωνίας, θέτοντας σε καθημερινό κίνδυνο ακόμα και τη ζωή τους. Τα σχόλια των υπηρετούντων στα ανωτέρω σώματα, στο πλαίσιο της διαβούλευσης, καλύπτουν περίπου το 80% του συνόλου των σχολείων και καταδεικνύουν την οργή και την απογοήτευσή τους για τα ψίχουλα που τους δίνονται, ως αναγνώριση της προσφοράς τους.

Η παράταξή μας, θεωρεί σημαντική και επιβεβλημένη την ικανοποίηση των αιτημάτων των υπηρετούντων στις Ένοπλες Δυνάμεις και στα Σώματα Ασφαλείας, ως ελάχιστη ένδειξη αναγνώρισης της αυτοθυσίας τους, ενόψει των αυξανόμενων γεωπολιτικών προκλήσεων και της ετοιμότητας τους να ανταποκριθούν σε σύγχρονες απειλές, μια και η χώρα μας αντιμετωπίζει πολύπλευρες προκλήσεις, τόσο από παραδοσιακές στρατιωτικές απειλές όσο και από νέου τύπου υβριδικές απειλές, όπως στον κυβερνοχώρο, γεγονός που καθιστά αναγκαίο τον εκσυγχρονισμό και την ενίσχυση της αμυντικής μας ικανότητας.

Κλείνω με την αναδιάρθρωση της Ανεξάρτητης Αρχής Δημοσίων Εσόδων.

Στο πλαίσιο των μνημονιακών υποχρεώσεων της χώρας μας προέκυψε μια ανεξάρτητη διοικητική αρχή χωρίς συνταγματική κατοχύρωση, η οποία δημιουργήθηκε προκειμένου η διαφάνεια και αξιοκρατία να επικρατήσουν στη φορολογική διοίκηση, να περιοριστεί η φοροδιαφυγή, να εξαλειφθούν τα φαινόμενα διαφθοράς, να επιτευχθεί ένα υψηλό επίπεδο εξυπηρέτησης των πολιτών και να θωρακιστούν οι υπηρεσίες από κάθε είδους εξωτερικές παρεμβάσεις. Γι’ αυτό τον λόγο ο Διοικητής της ΑΑΔΕ απολαμβάνει προσωπικής και λειτουργικής ανεξαρτησίας κατά την εκτέλεση των καθηκόντων του, σύμφωνα με τον ιδρυτικό νόμο της ΑΑΔΕ.

Μετά από επτά χρόνια λειτουργίας της ΑΑΔΕ με τον ίδιο Διοικητή οι πολίτες λειτουργούν και δημιουργούν ουρές στο ΚΕΦΟΔΕ για να εξυπηρετηθούν τα αιτήματά τους, που εκκρεμούν κατά χιλιάδες. Τα αδήλωτα εισοδήματα σύμφωνα με την Τράπεζα της Ελλάδος είναι πολλά δισεκατομμύρια ευρώ, ενώ για τα φαινόμενα διαφθοράς η Διοίκηση νίπτει τας χείρας της. Το προσωπικό των φορολογικών υπηρεσιών τείνει να φτάσει στο μισό, με αφετηρία την έναρξη των μνημονίων και οι δομές έχουν συρρικνωθεί στο ελάχιστο και αυτές υπολειτουργούν λόγω της υποστελέχωσης.

Το ερώτημα είναι, γιατί με τη νέα δομή της ΑΑΔΕ εξακολουθείτε να δίνετε υπεραρμοδιότητες στο Διοικητή, καθιστώντας την ΑΑΔΕ «ενός ανδρός αρχή», παρά το διορισμό Υποδιοικητών, κυρίως ως προς το προσωπικό της Αρχής.

 Ενδεικτικά αναφέρω ότι ο Διοικητής καθορίζει ειδικό σύστημα προαγωγών και βαθμολογικής και υπηρεσιακής εξέλιξης των υπαλλήλων της Αρχής, ειδικό μισθολογικό καθεστώς και σύστημα επιπλέον ανταμοιβής, μπόνους, για το προσωπικό της Αρχής, μεθοδολογίες και ειδικότερα συστήματα ποιοτικής και ποσοτικής αξιολόγησης του προσωπικού της Αρχής και τέλος καθορίζει τον τρόπο, τη διαδικασία και τα όργανα ελέγχου της επίτευξης των στόχων, τα κριτήρια αξιολόγησης των υπαλλήλων της Αρχής, τον τρόπο, τη διαδικασία, τα όργανα αξιολόγησης αυτών και κάθε αναγκαία λεπτομέρεια εφαρμογής του συνόλου της διαδικασίας.

Εφόσον οι υπάλληλοι της ΑΑΔΕ συνδέονται με σχέση δημοσίου δικαίου με το κράτος, επομένως ως δημόσιοι υπάλληλοι, γιατί να μην υπάγονται στις διατάξεις του Υπαλληλικού Κώδικα;

Η αποδυνάμωση του Συμβουλίου Διοίκησης, το οποίο περιορίζεται στη διατύπωση απλής γνώμης και όχι σύμφωνης γνώμης για τα καίρια και κρίσιμα ζητήματα των δραστηριοτήτων της Αρχής, του προσωπικού της Αρχής, των οργανωτικών θεμάτων και του προϋπολογισμού της Αρχής, θα οδηγήσει με μαθηματική ακρίβεια σε πλήρη ασυδοσία του Διοικητή.

Η συλλογή των φορέων είναι βάσει συνταγματικών επιταγών υπόθεση του δημόσιου τομέα. Η διοίκηση του Φορέα αυτού δεν μπορεί να δρα με ασυδοσία, θέτοντας υπό διακινδύνευση την εύρυθμη λειτουργία της φορολογικής διοίκησης, την εξυπηρέτηση του πολίτη και την εξαιρετικής σημασίας άσκηση καθηκόντων των υπαλλήλων της ΑΑΔΕ.

Εν κατακλείδι, το παρόν σχέδιο νόμου απέχει μακράν από τους επιδιωκόμενους στόχους των δύο πρώτων άρθρων, καταδεικνύοντας την προχειρότητα και τη βιασύνη με την οποία η Κυβέρνηση χειρίζεται ζητήματα και τομείς κομβικής σημασίας για τη βιωσιμότητα της ελληνικής οικονομίας και το βιοτικό επίπεδο των Ελλήνων.

Στην κατ’ άρθρον ανάλυση θα έρθουμε στις δύο επόμενες συνεδριάσεις.

Σας ευχαριστώ και για την ανοχή σας, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριοι συνάδελφοι, πριν περάσουμε στον επόμενο Ειδικό Αγορητή, να ανακοινώσω τους φορείς που θα κληθούν για την αυριανή συνεδρίαση. Θα κληθούν 22 φορείς. Σύνδεσμος Επιχειρήσεων και Βιομηχανιών, Σύνοδος Προέδρων Ερευνητικών Κέντρων, ELEVATE GREECE - Ψηφιακή Πύλη για τις Νεοφυείς Επιχειρήσεις, Οικονομικό Επιμελητήριο Ελλάδος, Εμπορικό και Βιομηχανικό Επιμελητήριο Αθηνών, Πανελλήνια Ομοσπονδία Ιδιοκτητών Ακινήτων, Συνομοσπονδία Εμπορίου και Επιχειρηματικότητας, Εθνικό και Καποδιστριακό Πανεπιστήμιο Αθηνών, Τεχνικό Επιμελητήριο Ελλάδας, Ένωση Ασφαλιστικών Εταιρειών, Σύνδεσμος Ελληνικών Τουριστικών Επιχειρήσεων, Πανελλήνια Ομοσπονδία Φοροτεχνικών Ελευθέρων Επαγγελματιών, Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, Πανελλήνια Ομοσπονδία Εστιατορικών και Συναφών Επαγγελμάτων, Ανεξάρτητη Αρχή Δημοσίων Εσόδων, Πανελλήνια Ομοσπονδία Εργαζομένων Δημοσίων Οικονομικών Υπηρεσιών, Κεντρική Ένωση Επιμελητηρίων Ελλάδος, Πανελλήνια Ομοσπονδία Ενώσεων Στρατιωτικών, Πανελλήνια Ομοσπονδία Στρατιωτικών, Πανελλήνια Ομοσπονδία Ξενοδόχων, Δήμος Ζακύνθου και Ερευνητικό Κέντρο «Αθηνά» - Μονάδα Corallia.

Τον λόγο έχει ο κ. Τζανακόπουλος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ασημίνα Σκόνδρα, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Καραθανασόπουλος, Κτενά Αφροδίτη, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

 **ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ») :** Κύριε Πρόεδρε, σε σχέση με την επιλογή που έχει γίνει των φορέων, θέλω να κάνω μια επισήμανση, η οποία είναι απολύτως σχετική με αυτά τα οποία θα πω στη συνέχεια στην ομιλία μου. Στους 22 φορείς, αν δεν κάνω λάθος, κλήθηκε μόλις μία Ομοσπονδία Εργαζομένων. Κρατήστε το. Όλες οι υπόλοιπες πρόκειται είτε για θεσμικούς κρατικούς φορείς είτε, κυρίως, για ενώσεις επιχειρηματιών. Έχει πάρα πολύ σχέση με αυτά τα οποία πρόκειται να πω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, πριν συνεχίσετε, να πω μόνο ότι έχουν κληθεί περισσότερες.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Καλώς. Το νομοσχέδιο κινείται στο πλαίσιο, λοιπόν, της οικονομικής πολιτικής της Κυβέρνησης, όπως ακριβώς αυτή αποτυπώνεται στον Προϋπολογισμό. Είναι σε αυτό το πλαίσιο, εν πάση περιπτώσει, που πρέπει να κριθούν και οι επιμέρους ρυθμίσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, συγνώμη που σας διακόπτω, αλλά σε σχέση με τους φορείς, συγκεκριμένα, έχουν κληθεί πέντε από την πλευρά των εργαζομένων.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**  Για πείτε μου, κύριε Πρόεδρε, επειδή έχει ένα ενδιαφέρον αυτό. Οι φορείς στους οποίους αναφέρεστε, δεν πρόκειται για εργαζόμενους μισθωτούς. Τα έχετε μπλέξει λίγο. Δεν πρόκειται για μισθωτούς. Εγώ εννοώ μισθωτών εργαζομένων, όχι ελευθέρων επαγγελματιών ή επιχειρηματιών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πανελλήνια Ομοσπονδία Εργαζομένων Δημόσιων Οικονομικών Υπηρεσιών, Πανελλήνια Ομοσπονδία Ενώσεων Στρατιωτικών, είναι εργαζόμενοι.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Με αυτή την έννοια, μπορεί να πει κανείς ότι είναι δύο.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Πανελλήνια Ομοσπονδία Ξενοδόχων κι αυτοί εκπροσωπούν του εργαζόμενους.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, με συγχωρείτε. Δεν εκπροσωπούν τους εργαζόμενους οι ξενοδόχοι. Οι ξενοδόχοι είναι επιχειρηματίες. Δεν εκπροσωπούν τους εργαζόμενους τους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πάντως, έχουν κληθεί περισσότεροι.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Όχι, δεν έχουν κληθεί περισσότεροι. Είναι αυτό το οποίο σας είπα. Μία είναι. Οι μισθωτοί στο Υπουργείο Οικονομικών. Αυτοί είναι, δεν υπάρχουν άλλοι μισθωτοί. Ένας στους 22. Σας θυμίζω, ότι οι μισθωτοί στην ελληνική κοινωνία είναι, αυτή τη στιγμή, περίπου 3.000.000. Είναι το 1/2 του ενεργού οικονομικού πληθυσμού. Και έχετε καλέσει μόνο μία Ένωση Μισθωτών Εργαζομένων και όλες οι υπόλοιπες, είναι επιχειρηματίες, ελεύθεροι επαγγελματίες κ.λπ. και γι’ αυτό λέω, ότι σχετίζεται απολύτως με αυτά τα οποία πρόκειται να αναπτύξω στη σκέψη μου.

Λέω, λοιπόν, ότι το νομοσχέδιο κινείται στο πλαίσιο της οικονομικής πολιτικής της Κυβέρνησης, όπως αυτή αποτυπώνεται στον Προϋπολογισμό. Και σε αυτό το πλαίσιο πρέπει να κρίνουμε και τις επιμέρους ρυθμίσεις. Το ποιο είναι αυτό το πλαίσιο, έχει αναπτυχθεί και στη συζήτηση που έχει γίνει για τον προϋπολογισμό στις Επιτροπές, αλλά θα ήθελα κι εγώ να κάνω κάποια σχόλια, συνοψίζοντας, ακριβώς, αυτή τη συζήτηση και τουλάχιστον, τη δική μας άποψη επ’ αυτής.

Κοιτάξτε. Η πολιτική που υλοποιεί η Κυβέρνηση, είναι μια πολιτική διατήρησης της λιτότητας, συμπίεσης των μισθών, ενίσχυσης της κερδοφορίας, επίτασης της φορολογικής μεροληψίας υπέρ των επιχειρήσεων μικρών, μεσαίων και μεγάλων, των μεγάλων και μεσαίων ιδιοκτητών, εκτόξευσης του κόστους ζωής και χειροτέρευσης, τελικά, της θέσης της κοινωνικής πλειοψηφίας. Έτσι θα συνόψιζα σήμερα την οικονομική πολιτική της Κυβέρνησης.

Ποιο είναι το βασικό πρόβλημα, το οποίο, υποτίθεται, ότι θέλει να αντιμετωπίσει η Κυβέρνηση;

Στην αντίληψή της, το πρόβλημα της ελληνικής οικονομίας, είναι πρόβλημα ανεπαρκούς ανάπτυξης, έλλειψης ανταγωνιστικότητας, χαμηλής παραγωγικότητας της εργασίας, ελλιπούς κεφαλαιακού ανταγωνισμού και χαμηλών επενδύσεων.

Επομένως, είναι σε αυτά τα σημεία στα οποία πρέπει να επικεντρωθεί η οικονομική πολιτική της Κυβέρνησης.

Το πρόβλημα εδώ είναι, ότι αυτή την οπτική δεν την έχει μόνο η Κυβέρνηση. Αυτή την οπτική την μοιράζονται σχεδόν όλα τα κόμματα του Κοινοβουλίου και είναι ακριβώς αυτή η εξήγηση, ότι, δηλαδή, τα προβλήματα της ελληνικής οικονομίας με λίγα λόγια είναι προβλήματα χαμηλής παραγωγικότητας εργασίας, έλλειψης ανταγωνιστικότητας της ελληνικής οικονομίας, μειωμένου κεφαλαιακού ανταγωνισμού, χαμηλών επενδύσεων.

 Είναι ακριβώς αυτό το γεγονός, ότι όλα σχεδόν τα κόμματα του Κοινοβουλίου συμμερίζονται αυτά ως προβλήματα της ελληνικής οικονομίας, που αποτελεί και την εξήγηση για το γεγονός ότι συγκλίνουν επί της ουσίας στις πολιτικές τις οποίες ασκεί σήμερα η κυβέρνηση και η κριτική περιορίζεται στα επιμέρους, δηλαδή, στην αποτελεσματικότητα του χ ή του ψ μέτρου, στο αν είναι επαρκές ή ανεπαρκές, αν θα πρέπει να είναι λίγο μεγαλύτερο ή εάν θα πρέπει να είναι λίγο μικρότερο.

 Θα δώσω μερικά παραδείγματα ακριβώς για αυτές τις κοινές παραδοχές και της Νέας Δημοκρατίας και του ΣΥΡΙΖΑ και του ΠΑΣΟΚ. Όλα τα κόμματα αυτά μοιράζονται την ιδέα και συμφωνούν, ότι το πρώτιστο για την ελληνική οικονομία, ο πρώτιστος στόχος για την ελληνική οικονομία είναι η δημοσιονομική σταθερότητα. Μάλιστα ο συνάδελφος από το ΠΑΣΟΚ, ο κ. Κουκουλόπουλος, το είπε με πολύ μεγάλη ένταση.

Τι ονομάζεται σήμερα δημοσιονομική σταθερότητα; Η πολιτική συμπίεσης του έμμεσου μισθού. Τι είναι ο έμμεσος μισθός; Ο έμμεσος μισθός είναι οι δαπάνες που κάνει το κράτος για τη στήριξη των κοινωνικών υπηρεσιών του, δηλαδή, εκπαίδευση, υγεία, πρόνοια κλπ.. Δημοσιονομική σταθερότητα είναι ακριβώς το άλλο όνομα της συμπίεσης αυτού του έμμεσου μισθού, δηλαδή, της απαξίωσης και συρρίκνωσης του κοινωνικού κράτους.

Να πω όμως κάτι. Προσέξτε, εδώ η πολιτική του Συμφώνου Σταθερότητας, που προσδιορίζει το στόχο για πρωτογενή πλεονάσματα στο 25% για την Ελλάδα, δεν προκύπτει από κάποια αντικειμενική οικονομική ανάγκη, δεν αποτελεί κάποιον οικονομικό νόμο λειτουργίας της οικονομίας.

Θα το εξηγήσω με ένα παράδειγμα. Σκεφτείτε τη διαφορετική κατεύθυνση που πήρε για παράδειγμα η αντιμετώπιση της κρίσης του covid σε σχέση με την κρίση του 2008, τη χρηματοπιστωτική κρίση. Είναι απολύτως ενδεικτικά αυτά για να καταλάβετε και για να καταλάβουμε όλοι, ότι εδώ δεν έχουμε να κάνουμε με αντικειμενικούς νόμους της οικονομίας, αλλά με σχεδόν αυθαίρετες επιλογές, οι οποίες υπακούουν σε άλλες στοχοθεσίες. Στην μεν μια περίπτωση του 2008 η Ευρωπαϊκή Κεντρική Τράπεζα δεν λειτούργησε ως δανειστής τελευταίας καταφυγής και αντίθετα επιλέχθηκε για τις χώρες του Νότου η πολιτική της εσωτερικής υποτίμησης για να μπορέσει να αντιμετωπιστεί η κρίση χρέους. Αντίθετα στην περίπτωση του covid επιλέχθηκε άλλη γραμμή. 1,85 τρισεκατομμύρια ευρώ έδωσε η Ευρωπαϊκή Κεντρική Τράπεζα για την αποφυγή της κατάρρευσης. Λειτούργησε δηλαδή ως δανειστής τελευταίας καταφυγής όταν τα ελλείμματα που είχαν δημιουργηθεί επί covid….

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Συγγνώμη, κύριε συνάδελφε, επειδή πρέπει να πάω στη Διάσκεψη των Προέδρων, θα σας διακόψω ένα λεπτό.

 Εκτός από την ΠΟΕ-ΔΟΥ, την Ομοσπονδία των Εφοριακών Υπαλλήλων και την Πανελλήνια Ομοσπονδία Ενώσεων Στρατιωτικών που είναι πολύ μεγάλη Ομοσπονδία και την έχετε προτείνει κι εσείς να βάλουμε και την Πανελλήνια Ομοσπονδία Αστυνομικών Υπαλλήλων για να έχουμε τρεις Ομοσπονδίες εργαζομένων για να ικανοποιήσουμε το αίτημά σας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Εγώ δεν είχα τέτοιο αίτημα. Αν εσείς προτεραιοποιείτε, ας πούμε, τους εργαζόμενους στους κατασταλτικούς μηχανισμούς, εντάξει εργαζόμενοι είναι και αυτοί, αλλά εν πάση περιπτώσει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Από τις προτάσεις που έγιναν επιλέξαμε. Δεν μπορούμε να τους βάλουμε όλους. Είναι 23 τώρα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ξέρω τι επιλέξατε. Επιλέξατε, κύριε Πρόεδρε, αυτά τα οποία εσείς θεωρείτε πολιτικά ακροατήρια της Ν.Δ..

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής**): Θα σας πω πως γίνεται η επιλογή. Επειδή βλέπω ότι την Πανελλήνια Ομοσπονδία Αστυνομικών Υπαλλήλων, την πρότεινε το ΠΑΣΟΚ, η ΝΙΚΗ και οι ΣΠΑΡΤΙΑΤΕΣ. Έτσι γίνεται η επιλογή, βάσει των προτάσεων που έχουν κάνει.

Μπορείτε να συνεχίσετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. ΝΕΑ ΑΡΙΣΤΕΡΑ**): Έλεγα λοιπόν ότι στη μεν μια περίπτωση η ευρωπαϊκή κεντρική τράπεζα δεν λειτούργησε ως δανειστής τελευταίας καταφυγής το 2008, ενώ στην περίπτωση του Covid επιλέχθηκε η άλλη κατεύθυνση και τελικά η ευρωπαϊκή κεντρική τράπεζα έδωσε 1,85 τρισεκατομμύρια ευρώ για την αποφυγή της κατάρρευσης και δεν επιλέχθηκε η πολιτική της εσωτερικής υποτίμησης.

Τι προκύπτει από αυτό;

Ότι τα μέτρα λιτότητας, η εσωτερική υποτίμηση δεν είναι αποτέλεσμα κάποιας οικονομικής αναγκαιότητας που σχετίζεται με το ύψος του δημοσιονομικού ελλείμματος ή με το ύψος του πρωτογενούς ελλείμματος μιας οικονομίας. Είναι πολιτική απόφαση και αυτό θα πρέπει να είναι μια παραδοχή τουλάχιστον των κομμάτων που κινούνται αριστερότερα του κέντρου, αλλά δεν είναι.

Δεύτερο παράδειγμα, το σύνολο σχεδόν των κομμάτων και επιμένω ξανά να υποδεικνύω τον ΣΥΡΙΖΑ και το ΠΑΣΟΚ εδώ, δέχονται ότι η ελληνική οικονομία έχει πρόβλημα ανταγωνιστικότητας.

 Αυτό από που το συνάδουν;

Από το ελλειμματικό ισοζύγιο τρεχουσών συναλλαγών. Τι δε λαμβάνουν καθόλου υπόψη;

Το ισοζύγιο κεφαλαιακών κινήσεων, δηλαδή κοινώς τις επενδύσεις χαρτοφυλακίου. Με αυτό το σκεπτικό η Ελλάδα έχει πρόβλημα ανταγωνιστικότητας, η ελληνική οικονομία έχει πρόβλημα ανταγωνιστικότητας, όσο πρόβλημα ανταγωνιστικότητας για παράδειγμα έχουν οι Ηνωμένες Πολιτείες ή η Βρετανία, που επίσης έχουν ελλειμματικό ισοζύγιο τρεχουσών συναλλαγών, ενώ η Βραζιλία σε σχέση με τις ΗΠΑ και τη Μεγάλη Βρετανία είναι ανταγωνιστική, επειδή έχει θετικό ισοζύγιο τρεχουσών συναλλαγών.

Όλα αυτά τα αυτονόητα, είναι και αυτά που προσδιορίζουν τελικά τη σύγκλιση στην ίδια ή περίπου στην ίδια πολιτική γραμμή με την κυβέρνηση. Θα μπορούσα να πολλαπλασιάσω τον κατάλογο των κοινών αυτών παραδοχών που μοιράζονται Νέα Δημοκρατία, ΣΥΡΙΖΑ και ΠΑΣΟΚ και οδηγούν ακριβώς αναγκαία στη στρατηγική του σύγκλιση. Γιατί αναγκαία στρατηγική σύγκλιση; Διότι αποδεχόμενοι όλοι τη λογική της δήθεν μειωμένης ανταγωνιστικότητας και της δήθεν χαμηλής παραγωγικότητας εργασίας στην Ελλάδα, στην πραγματικότητα μπαίνετε όλοι σας στη λογική του «καταναλώνουμε περισσότερα απ’ όσα παράγουμε», άρα λιτότητα, άρα διαρκείς σταθμίσεις μεταξύ κεφαλαίου και εργασίας, οι οποίες καταλήγουν πάντοτε υπέρ του κεφαλαίου. Αυτό είναι ο πυρήνας της στρατηγικής σύγκλισης αυτή τη στιγμή των περισσότερων κομμάτων του ελληνικού κοινοβουλίου. Υπάρχουν κι άλλα, μένω εδώ.

Πάμε στα συγκεκριμένα του νομοσχεδίου. Κάνει κάτι το νομοσχέδιο επί της ουσίας για τη φορολογία; Αλλάζει για παράδειγμα την ισορροπία μεταξύ έμμεσων και άμεσων φόρων;

Η απάντηση είναι όχι, δεν κάνει απολύτως τίποτα. Αυτή τη στιγμή η Ελλάδα έχει τη χειρότερη αναλογία έμμεσων και άμεσων φόρων μεταξύ όλων των χωρών σχεδόν της Ευρωπαϊκής Ένωσης. Βρισκόμαστε περίπου στο 60 – 40, 60 έμμεσοι φόροι 40 άμεσοι φόροι και είναι δεδομένο ότι οι έμμεσοι φόροι αποτελούν την πιο άδικη μορφή φορολόγησης διότι επιβάλουν τον ίδιο συντελεστή σε όλους, ανεξαρτήτως του εισοδήματος τους. Στο συγκεκριμένο λοιπόν ζήτημα που είναι διαρθρωτικό ζήτημα της ελληνικής οικονομίας, που είναι διαρθρωτικό ζήτημα, που σχετίζεται με τα διαφορετικά και συγκρουόμενα συμφέροντα στην ελληνική κοινωνία, η Κυβέρνηση δεν παρεμβαίνει καθόλου. Κάνει κάποιες σημειακές αλλαγές στη φορολογία. Ποιες είναι αυτές; Κατάργηση του τέλους επιτηδεύματος. Για να δούμε τι γίνεται εδώ.

Η Κυβέρνηση αφού έχει επιβάλλει την τεκμαρτή φορολόγηση, έχει νομιμοποιήσει τη μεγάλη φοροδιαφυγή.

Διότι η τεκμαρτή φορολόγηση τι κάνει;

Σου λέει αν κάποιος έχει 100.000 ευρώ εισόδημα θα φορολογηθεί για 30.000 με βάση τα τεκμήρια του. Τα υπόλοιπα 70.000 καθάρισαν.

Ενώ στην πραγματικότητα ποιον επιβαρύνει;

Αυτόν με το χαμηλό εισόδημα που, με βάση τα τεκμήρια, θα κληθεί να πληρώσει ακόμα μεγαλύτερο φόρο σε σχέση με την φορολογική του ικανότητα. Άρα, λοιπόν, αυτό το μέτρο επιβαρύνει μπλοκάκια, μικρούς ελεύθερους επαγγελματίες, αυτοαπασχολούμενους και νομιμοποιεί τη μεγάλη και πολύ μεγάλη φοροδιαφυγή. Ότι δίνετε με την κατάργηση του τέλους επιτηδεύματος σε αυτά τα χαμηλά εισοδηματικά στρώματα έρχεστε και τους παίρνετε εις διπλούν με την τεκμαρτή φορολόγηση.

Ένα ακόμα ζήτημα που θα ήθελα να σχολιάσω είναι η απαλλαγή φόρου για όσους κατέχουν κατοικίες, τις οποίες σήμερα διαθέτουν για βραχυχρόνια μίσθωση εφόσον τις διαθέσουν για μακροχρόνια μίσθωση. Ο στόχος εδώ είναι δήθεν ο έλεγχος των αυξήσεων και ο περιορισμός της στεγαστικής κρίσης εν πάση περιπτώσει. Προσέξτε όμως η στεγαστική κρίση είναι αποτέλεσμα δύο παραγόντων. Ο πρώτος παράγοντας είναι η συμπίεση του πραγματικού μισθού. Ο δεύτερος είναι η μείωση της προσφοράς κατοικίας επειδή ακριβώς οι κατοικίες αξιοποιούνται για την αύξηση της κερδοφορίας επιχειρήσεων τουρισμού ή ενοτήτων, οι οποίες λειτουργούν ως επιχειρήσεις του τουρισμού ενώ στην πραγματικότητα δεν είναι. Άρα, λοιπόν, αυτά τα κίνητρα που δίνετε είναι σαν σταγόνα στον ωκεανό. Δεν πρόκειται κατά κανέναν τρόπο να περιορίσουν τη στεγαστική κρίση. Η λύση, εδώ, είναι η απαγόρευση σε Νομικά Πρόσωπα να προχωρούν σε βραχυχρόνιες μισθώσεις, η κατάργηση της Golden Visa και φυσικά πολιτικές για την αύξηση του πραγματικού μισθού, η αύξηση της προσφοράς κοινωνικής κατοικίας και όχι αυτά τα μικρομπαλώματα που κάνετε για να έχετε κάτι να λέτε στα πάνελ της τηλεόρασης. Δεν πρόκειται ούτε κατά ένα ευρώ να μειωθεί το κόστος της στέγης από το συγκεκριμένο μέτρο. Διότι, το θέμα σας δεν είναι αυτό, το θέμα σας είναι πώς θα επιτευχθεί κερδοφορία από τις επιχειρήσεις ή τις δήθεν επιχειρήσεις, οι οποίες δραστηριοποιούνται στον τομέα της βραχυχρόνιας μίσθωσης, άλλες προτεραιότητες, διαφορετική στρατηγική.

Ακόμα λοιπόν και τα πιο θετικά μέτρα που παίρνετε εντάσσονται στη συνολική μεροληπτική υπέρ του κεφαλαίου πολιτική, την οποία ασκείτε. Δεν αλλάζουν στην κυριολεξία τίποτα από τη συνολική στρατηγική αναδιανομής από κάτω προς τα πάνω. Το ίδιο ισχύει και για τη μείωση του ΕΝΦΙΑ που συσχετίζεται με την ενίσχυση της κερδοφορίας επιχειρήσεων του ασφαλιστικού κλάδου. Δεν μπορείτε να πάρετε ούτε ένα μέτρο παρά μόνο αν το συσχετίσετε με κάποιο τρόπο με την ενίσχυση της κερδοφορίας κάποιας ιδιωτικής επιχείρησης.

Τι λέτε;

Θα έχουμε φοροαπαλλαγή από τον ΕΝΦΙΑ εφόσον οι ιδιοκτησίες είναι ασφαλισμένες. Άρα, στην πραγματικότητα αυτό το οποίο δημιουργείτε είναι ένα κίνητρο για την αύξηση της κερδοφορίας ασφαλιστικών εταιριών. Είναι τόσο εμμονική η προσήλωσή σας σε αυτή τη λειτουργία της οικονομίας που κανένα απολύτως μέτρο ενίσχυσης της κοινωνικής πλειοψηφίας δεν παίρνεται ως αυτοτελές μέτρο, αλλά μόνο ως διασυνδεδεμένο με την καπιταλιστική κερδοφορία.

Πολλά θα πούμε στην συζήτηση Επί των Άρθρων διότι στην πραγματικότητα μια τέτοια επιχειρηματολογία θα μπορούσε να αναπτυχθεί σχεδόν για ένα προς ένα τα άρθρα του νομοσχεδίου σας, αλλά θα κλείσω με το ζήτημα της Ανεξάρτητης Αρχής Δημοσίων Εσόδων.

Πρόκειται εδώ για την απόδειξη της θεσμικής καχεξίας στην οποία έχετε καταδικάσει την ελληνική δημόσια διοίκηση. Προσέξτε τώρα την αντίφαση. Πριν από μερικές βδομάδες, δύο εβδομάδες νομίζω, έγινε τεράστιο θέμα στη Διάσκεψη των Προέδρων για το ζήτημα της αλλαγής του Συνηγόρου του Πολίτη. Σχεδόν εκ παράθυρωσης, ο οποίος αυτή τη στιγμή έχει διατελέσει Συνήγορος του Πολίτη περίπου επτά χρόνια. Και σχεδόν εμμονικά από τη μεριά της Κυβέρνησης έμπαινε το ζήτημα της αντικατάστασής του, τη στιγμή που σχεδόν το σύνολο των κομμάτων συμφωνούσαν στον ένα ή στον άλλο βαθμό ότι έχει μία, όχι απλώς επιτυχή, αλλά εξαιρετική θητεία και ταυτόχρονα στηριζόμενοι εμείς στις κατευθυντήριες γραμμές της Επιτροπής της Βενετίας προτείναμε τη δυνατότητα να νομοθετηθεί η δυνατότητα για την εφάπαξ ανανέωση της θητείας του. Και προσέξτε, αν το κάνατε αυτό ως Κυβέρνηση θα είχατε εξασφαλίσει την πλειοψηφία στη Διάσκεψη των Προέδρων, την απαραίτητη πλειοψηφία των τριών πέμπτων και μάλιστα πολύ μεγαλύτερη. Μπορεί να φτάνατε και τα τέσσερα πέμπτα, μπορεί σχεδόν ομόφωνα να αποφασιζόταν αυτό. Με την εξαίρεση για παράδειγμα του ΚΚΕ, που πάντοτε ψηφίζει παρών στις Ανεξάρτητες Αρχές. Αλλά, εν πάση περιπτώσει θα υπήρχε μία σχεδόν ομοφωνία. Δεν το πράξατε. Τώρα, σε μια άλλη Ανεξάρτητη Αρχή έρχεστε και μας λέτε δεκαπενταετή θητεία ο διοικητής. Για ποιο λόγο; Ποια είναι η διαφορά; Και μάλιστα ένας διοικητής ο οποίος αν έμπαινε το ζήτημα στη Διάσκεψη των Προέδρων πιθανότατα δεν θα έπαιρνε ούτε μία θετική ψήφο από κανένα άλλο κόμμα της αντιπολίτευσης. Για πείτε μας, λοιπόν, για ποιο λόγο αυτά τα δύο μέτρα και τα δύο σταθμά. Για ποιο λόγο αυτές οι μεροληπτικές επιλογές; Μήπως κάτι άλλο συμβαίνει εδώ; Θα έχουμε καιρό να τα πούμε στις επόμενες συνεδριάσεις. Σας ευχαριστώ πολύ, κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ’»):** Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, διαχρονικά κάθε χρόνο οι κυβερνήσεις ψηφίζουν νέους φορολογικούς νόμους, με διατάξεις αντικρουόμενες μεταξύ τους, χωρίς χρονικό ορίζοντα που με ευκολία καταργούνται από μια άλλη Κυβέρνηση ή ακόμα και μετά την αλλαγή του υπουργού οικονομικών της ίδιας Κυβέρνηση. Η δομή του φορολογικού κώδικα μιας χώρας είναι ένας καθοριστικός παράγοντας των οικονομικών επιδόσεων της. Οι φορολογούμενοι εύκολα συμμορφώνονται με ένα καλά δομημένο φορολογικό κώδικα, ο όποιος έχει τη δυνατότητα να προάγει την οικονομική ανάπτυξη και παράλληλα να συμβάλει στην είσπραξη επαρκών εσόδων για τις κρατικές προτεραιότητες. Αντίθετα, τα λάθος δομημένα φορολογικά συστήματα είναι συχνά δαπανηρά, στρεβλώνουν τη λήψη των οικονομικών αποφάσεων και βλάπτουν τις εγχώριες οικονομίες.

 Στη σημερινή παγκοσμιοποιημένη πραγματικότητα το κεφάλαιο χαρακτηρίζεται από μεγάλη κινητικότητα. Οι επιχειρήσεις μπορούν να επενδύουν σε όποιες χώρες του κόσμου επιλέξουν, αναζητώντας τη μεγαλύτερη απόδοση. Έτσι αναζητούν χώρες με μικρότερους φορολογικούς συντελεστές επί των επενδύσεων, για να μεγιστοποιήσουν τα μετά των φόρων κέρδη τους. Αν μια χώρα έχει υπερβολικά υψηλό φορολογικό συντελεστή τότε οι επενδύσεις θα οδηγηθούν αλλού, με αποτέλεσμα μικρότερη οικονομική ανάπτυξη για τη χώρα αυτή. Κατά τη γνώμη μας, το φορολογικό νομοσχέδιο που μας φέρνει η κυβέρνηση δεν ικανοποιεί τις παραπάνω αρχές. Δηλαδή, να προάγει την οικονομική ανάπτυξη και παράλληλα να συμβάλλει στην είσπραξη επαρκών εσόδων για τη λειτουργία του κράτους. Πρόκειται, επί της ουσίας για αποσπασματικές συμπληρωματικές διατάξεις περιορισμένης αξίας, που δεν αλλάζουν ιδιαιτέρως τον φορολογικό μας κώδικα.

 Για το Κίνημά μας, οι μειώσεις ορισμένων φόρων είναι καλοδεχούμενες, ωστόσο η Κυβέρνηση δεν έδειξε την απαιτούμενη γενναιότητα να μειώσει έστω και κατά 1% τους συντελεστές ΦΠΑ. Να θυμίσουμε ότι στην Ελλάδα ο κανονικός συντελεστής ΦΠΑ παραμένει στο μνημονιακό επίπεδο του 24%, δηλαδή 2,4% πάνω από το μέσο κανονικό συντελεστή ΦΠΑ της Ε.Ε., που είναι 21,6%.

Ας δούμε ορισμένες διατάξεις του φορολογικού νομοσχεδίου. Προβλέπεται η κατάργηση του τέλους επιτηδεύματος για φυσικά πρόσωπα. Το τέλος επιτηδεύματος δεν συνδέεται με κέρδη. Είναι ένας άδικος κεφαλικός φόρος που θα πρέπει να καταργηθεί παντελώς και για τα νομικά πρόσωπα. Θεσμοθετείται η εξαίρεση από τον υπολογισμό του εισοδήματος από μισθωτή εργασία για παροχές ύψους έως 5.000 ευρώ ετησίως, που χορηγούν οι εργοδότες στους εργαζόμενους, για την κάλυψη εξόδων βρεφονηπιακών και παιδικών σταθμών.

Επίσης, προβλέπεται, η εξαίρεση στις παροχές που καταβάλλονται από εργοδότη σε εργαζόμενο για ενίσχυση για την απόκτηση τέκνου ύψους έως 5.000 ευρώ, που προσαυξάνεται κατά 5.000 ευρώ για κάθε άλλο εξαρτώμενο τέκνο που έχει ο δικαιούχος γονέας κατά το χρόνο τοκετού. Πρόκειται για μια ορθή διάταξη, με την οποία συμφωνούμε, ωστόσο, εκτιμούμε, πως θα έχει μάλλον περιορισμένη χρήση και μόνο από τους μεγάλους επιχειρηματικούς ομίλους και όχι από τις μικρομεσαίες εταιρείες που είναι η ραχοκοκαλιά της οικονομίας μας.

Ορίζεται η απαλλαγή του φιλοδωρήματος από φόρο εισοδήματος έως του ποσού των 300 ευρώ μηνιαίως που λαμβάνουν οι μισθωτοί. Επί της ουσίας, επιβάλλεται η φορολόγηση των φιλοδωρημάτων σε χιλιάδες εργαζόμενους, κυρίως στους τομείς του τουρισμού και της εστίασης, οι οποίες βασίζουν την επιλογή τους να εργαστούν σε αυτούς τους τομείς και στα φιλοδωρήματα. Η Κυβέρνηση φαίνεται να μην γνωρίζει την επικρατούσα πραγματικότητα, δηλαδή, τις ελλείψεις προσωπικού σε τουρισμό και εστίαση, οι οποίες καθίστανται μόνιμες και χωρίς αναπλήρωση από ξένα εργατικά χέρια. Φέτος οι νεότερες εκτιμήσεις κάνουν λόγο για πάνω από 5.000 κενές θέσεις στον τουρισμό και για 33.000 ελλείψεις στις επιχειρήσεις εστίασης. Οι θέσεις εργασίας που μένουν κενές απλώς δεν αναπληρώνονται και όλοι προσπαθούν να βολευτούν όπως όπως με το προσωπικό που διαθέτουν για να βγει η σεζόν.

Η απάντηση στο τι φταίει που οι νέοι αλλά και οι παλαιότεροι εργαζόμενοι δεν προτιμούν να δουλέψουν σεζόν στο τουρισμό έχει πολλές πτυχές. Τα βασικά προβλήματα είναι οι χαμηλοί μισθοί, τα έξοδα διαβίωσης και κυρίως το κόστος ενοικίασης, που είναι πανάκριβο στα νησιά. Τα φιλοδωρήματα καλύπτουν ως ένα βαθμό τα παραπάνω έξοδα, οπότε η φορολόγησή τους θα επιφέρει ακόμα μεγαλύτερες ελλείψεις προσωπικού σε τουρισμό και εστίαση. Καλούμε την Κυβέρνηση να διορθώσει την διάταξη και να επιβάλλει αφορολόγητο όριο 10 χιλιάδων ευρώ στα φιλοδωρήματα σε ετήσια βάση.

Ορίζεται, ότι το ιατρικό προσωπικό, για την αμοιβή που λαμβάνει για εφημερίες, θα φορολογείται με φορολογικό συντελεστή 22%, τροποποιώντας το άρθρο 15 του Κώδικα Φορολογίας Εισοδήματος. Στο άρθρο 15 του Κώδικα Φορολογίας Εισοδήματος, προβλέπεται η αυτοτελής φορολόγηση στις εξής περιπτώσεις, για τους αξιωματικούς και το κατώτερο πλήρωμα που υπηρετούν σε πλοία του εμπορικού ναυτικού, με 15% και 10%, oι κυβερνήτες, συγκυβερνήτες και οι μηχανικοί αεροσκαφών αεροπορικών εταιρειών, με 15%, τα μέλη των ανεξάρτητων επιτροπών προσφυγών για τη μηνιαία αποζημίωση που λαμβάνουν, 15%.

Παραδόξως, όσον αφορά το ιατρικό προσωπικό, για την αμοιβή που λαμβάνει για εφημερίες, επιλέχθηκε ο συντελεστής 22% αντί των χαμηλότερων συντελεστών 10% και 15%, που ήδη προβλέπονται στο άρθρο 15 του Κώδικα Φορολογίας. Για πολλά νοσοκομεία της χώρας μας, η εφημερία για το ιατρικό προσωπικό σημαίνει, πως με την έναρξή της στις 8 το πρωί οι γιατροί θα είναι σε υπηρεσία 24 ωρών μέχρι την επόμενη μέρα με τη λήξη της εφημερίας. Ταυτόχρονα, κάποιοι γιατροί πιθανόν να είναι στη πρωινή βάρδια της επόμενης ημέρας, οπότε συμπληρώνουν 32 ώρες συνεχόμενης εργασίας. Κατά κοινή γνώμη, το ιατρικό προσωπικό των δημοσίων νοσοκομείων είναι εξουθενωμένο και τα κενά είναι τεράστια, καλύπτονται με μεγάλη δυσκολία, οι παραιτήσεις ιατρικού προσωπικού συνεχίζονται, ενώ ταυτόχρονα τα οικονομικά κίνητρα είναι περιορισμένα.

Να θυμίσουμε, ότι πρόσφατη μελέτη για τις αμοιβές των γιατρών της Ε.Ε. έδειξε, ότι η χώρα μας βρίσκεται στην 19η θέση στη σειρά των 25 χωρών με ετήσιο μισθό 39.056 ευρώ. Η κατάταξη δείχνει με τον πλέον εμφατικό τρόπο, ότι οι αμοιβές των Ελλήνων γιατρών κυμαίνονται σε χαμηλό επίπεδο συγκριτικά με άλλες ευρωπαϊκές χώρες. Σύμφωνα με στοιχεία του ΟΟΣΑ, με την επιβολή των μνημονίων υπολογίζεται, ότι από το 2010 έχουν φύγει στο εξωτερικό περίπου 20.000 γιατροί, για τους οποίους η πολιτεία ξόδεψε 7 δισ. ευρώ για να τους σπουδάσει. Θα πρέπει να δοθούν σοβαρά κίνητρα επιστροφής γιατρών από το εξωτερικό, όπως φορολογικά κίνητρα, επαναπατρισμού, περί της μη φορολόγησης του εισοδημάτων τους από το εξωτερικό.

Πιστεύουμε, ότι με την εν λόγω διάταξη, η Κυβέρνηση αποδεικνύει, ότι δεν έχει τη πραγματική διάθεση να ενισχύσει το εισόδημα των γιατρών μας, έστω και μέσω της μειωμένης φορολόγησης των αμοιβών για τις εφημερίες. Καλούμε την κυβέρνηση, ως το ελάχιστο μέτρο αναγνώρισης της προσφοράς του ιατρικού προσωπικού του ΕΣΥ, να μειώσει τον φορολογικό συντελεστή στις αμοιβές που θα λαμβάνει από τις εφημερίες σε 10% ως αυτοτελή φορολόγηση. Στη συνέχεια προβλέπεται η φοροαπαλλαγή για 36 μήνες για το εισόδημα φυσικών προσώπων από την εκμίσθωση ακινήτων που δηλώνουν ως κενά ή είχαν διατεθεί για βραχυχρόνια μίσθωση. Πιστεύουμε είναι ένα ορθό μέτρο, αλλά από μόνο του δεν μπορεί να φέρει απόδοση. Ο κύριος λόγος, κατά τη γνώμη μας, είναι, ότι τα ακίνητα που είναι κατασχεμένα ή δεσμευμένα από funds,  μεταφέρονται μέσω πακέτων από ένα funds στο άλλο.

  Υπολογίζεται ότι 400 χιλιάδες ακίνητα παραμένουν κλειστά λόγω χρεών και είναι ιδιοκτησίας εταιρειών διαχείρισης πιστώσεων, είτε τον funs και των τραπεζών. Δεδομένου ότι το στεγαστικό πρόβλημα είναι οξύτατο στα αστικά κέντρα προτείνουμε την επιβολή ετήσιου τέλους επί κενών κατοικιών σε εταιρείες διαχείρισης πιστώσεων, δηλαδή τον funs και στις τράπεζες. Επίσης, μεγάλος αριθμός ακινήτων παραμένουν κλειστά λόγω του σοβαρού κόστους που θα απαιτηθεί για την ανακαίνισή τους, το οποίο δεν μπορεί να αντιμετωπιστεί με προγράμματα επιδότησης. Προτείνουμε οι μισθώσεις ακινήτων να φορολογούνται στο ετήσιο αποτέλεσμα της διαφοράς εσόδων – εξόδων, οπότε να εκπίπτουν πλήρως τα κόστη επισκευών και συντήρησης μέσω της τήρησης λογιστικών ακινήτων εσόδων - εξόδων. Με αυτό τον τρόπο θα δοθούν κίνητρα να ανοίξουν ακίνητα που το κόστος αποκατάστασης τους είναι αρκετά υψηλό.

Στη συνέχεια προβλέπεται η αύξηση της ειδικής αποζημίωσης, νυχτερινής αποζημίωσης στο προσωπικό των σωμάτων ασφαλείας, Ελληνική Αστυνομία, Πυροσβεστικό Λιμενικό Σώμα και στο στρατιωτικό προσωπικό των Ενόπλων Δυνάμεων, από 2,77 ευρώ σε 3,33 ευρώ ανά ώρα νυκτερινής απασχόλησης. Δηλαδή αύξηση 0,56 ευρώ μικτά προ των νομίμων κρατήσεων.

Το Κίνημά μας προφανώς διαφωνεί με τη διάταξη και τη θεωρεί ντροπιαστική για το σύνολο του πολιτικού συστήματος να προσφέρει αύξηση 0,56 ευρώ μικτά στο ένστολο προσωπικό της χώρας μας. Από το βήμα της Βουλής δηλώνουμε ότι θα σταθούμε δίπλα στους στρατιωτικούς μας, τους αστυνομικούς μας, τους πυροσβέστες μας και τους λιμενικούς μας στο δίκαιο αγώνα τους για αξιοπρεπείς αποδοχές και στην αναγνώριση της επικινδυνότητας της αποστολής που τους έχει εμπιστευτεί η χώρα. Καλούμε την Κυβέρνηση να αναλάβει την ευθύνη της και είτε να αποσύρει την εν λόγω ντροπιαστική αύξηση, είτε ως ελάχιστη ένδειξη αναγνώρισης της προσφοράς τους τουλάχιστον να διπλασιάσει την αποζημίωση στα 5,54 ευρώ ανά ώρα νυχτερινής απασχόλησης.

Παρακάτω, προβλέπεται η αύξηση του Τέλους Ανθεκτικότητα στην κλιματική κρίση με κλίμακα από 2 έως 15 ευρώ ανά διανυκτέρευση κατά τους μήνες Απρίλιο έως Οκτώβριο. Πιστεύουμε ότι πρόκειται για έναν φόρο που αυξάνεται υπερβολικά, ενώ δεν συζητήθηκε με τους αρμόδιους φορείς και ειδικότερα αν θα προκαλέσει παρενέργειες στην τουριστική βιομηχανία. Ο μεγαλύτερος αριθμός των ξενοδοχείων στην Ελλάδα είναι τριών και τεσσάρων αστέρων. Η αύξηση που πραγματοποιείται στο Τέλος Ανθεκτικότητας σε αυτά τα καταλύματα μέσα σε ένα χρόνο είναι υπερβολική και αδικαιολόγητη, σε βαθμό που θα επιδράσει ανασταλτικά στους υποψήφιους επισκέπτες, κάνοντας στο τουριστικό προϊόν ακόμη πιο ακριβό με άμεσες επιπτώσεις στην ξενοδοχειακή βιομηχανία η οποία αποτελεί την ατμομηχανή της ελληνικής οικονομίας. Επίσης, η επιβολή ενός οριζόντιου τέλους είναι άδικο μέτρο για περιοχές που υστερούν σε τουριστική ανάπτυξη. Για παράδειγμα ο τουρίστας που θα επιλέξει ένα πεντάστερο ξενοδοχείο στην Αλεξανδρούπολη θα πληρώσει τέλος ανθεκτικότητας 15 ευρώ, ακριβώς το ίδιο με το να επιλέξει ένα πεντάστερο ξενοδοχείο στη Σαντορίνη. Προτείνουμε η επιβολή του Τέλους Ανθεκτικότητας να καθοριστεί ανά περιφέρεια και με βάση τις ιδιαιτερότητες και την τουριστική ανάπτυξη της κάθε περιοχής.

Νομοθετείται η χορήγηση άδειας διαμονής για την πραγματοποίηση επένδυσης σε νεόφυτη επιχείρηση. Ειδικότερα χορηγείται άδεια διαμονής στην Ελλάδα σε πολίτες τρίτων χωρών που εισφέρουν τουλάχιστον 250.000 ευρώ στο κεφάλαιο επιχειρήσεις που είναι εγγεγραμμένοι στο Εθνικό Μητρώο Νεοφυών Επιχειρήσεων για την απόκτηση μετοχών σε αύξηση μετοχικού κεφαλαίου ή ομολόγων κατά την έκδοση ομολογιακού δανείου.

Συμφωνούμε με τη εν λόγω διάταξη, όμως θα θέλαμε να δούμε την επέκτασή της και στον πρωτογενή τομέα ο οποίος πάσχει από την έλλειψη επενδύσεων.

Το Κόμμα μας προτείνει να υπάρξει ανάλογη διάταξη και να χορηγείται άδεια διαμονής στην Ελλάδα σε πολίτες τρίτων χωρών που εισφέρουν τουλάχιστον 250.000 ευρώ για επενδύσεις σε αγροτικό συνεταιρισμό.

Τέλος, θα ήθελα να αναφερθώ στο ότι πριν λίγες μέρες το Υπουργείο Οικονομικών φαίνεται να προχωρεί στον σχεδιασμό του θεσμικού πλαισίου λειτουργίας για φορολόγηση της αγοράς κρυπτονομισμάτων, προχωρώντας εκ νέου σε σύσταση αρμόδιας επιτροπής. Δυστυχώς, με ευθύνη της Κυβέρνησης έχουμε μείνει πίσω και σε αυτόν τον τομέα παρόλο που σας έχουμε θέσει ως θέμα στη Βουλή αρκετές φορές.

Ας δούμε εν συντομία πώς αντιμετώπισε η Κύπρος το ζήτημα. Η Κύπρος παρείχε ένα από τα πλέον ευνοϊκά φορολογικά περιβάλλοντα για δραστηριότητες που σχετίζονται με τα κρυπτονομίσματα, παρά την απουσία εξειδικευμένης νομοθεσίας. Μέσα από το ισχύον φορολογικό πλαίσιο της Κύπρου, οι ιδιώτες και οι εταιρείες μπορούν να επωφεληθούν από το χαμηλό Εταιρικό Φόρο 12,5%, την απαλλαγή από τον Φόρο Κεφαλαιακών Κερδών και τις ευνοϊκές διατάξεις για τα μερίσματα των non dom κατοίκων. Οι φορολογικές αποφάσεις τύπου tax ruling προσφέρουν επιπλέον βεβαιότητα για τη φορολογική μεταχείριση συγκεκριμένων συναλλαγών, εξασφαλίζοντας, ότι οι φορολογούμενοι κινούνται σε ένα ασφαλές και ξεκάθαρο περιβάλλον.

Και ενώ η Κύπρος έχει βρει τον τρόπο να φορολογεί τα κέρδη από συναλλαγές σε κρυπτονομίσματα τα οποία, κατά τεκμήριο, αφορούν τα υψηλά εισοδηματικά στρώματα, η στην Ελλάδα η Kυβέρνηση αποφάσισε να φορολογήσει τα φιλοδωρήματα των εργαζομένων στους τομείς του τουρισμού και της εστίασης, δηλαδή, εργαζομένων με μεσαία και χαμηλά εισοδήματα.

Η ανάκαμψη της αγοράς κρυπτονομισμάτων και η διαφαινόμενη περαιτέρω ανάπτυξή της μετά την αλλαγή Προεδρίας στις ΗΠΑ σε συνδυασμό με την απουσία συγκεκριμένου νομοθετικού πλέγματος και φορολογικού πλαισίου καθιστούν επιτακτική την ανάγκη η εγκαθίδρυσής της και στη χώρα μας.

Είναι καιρός η Kυβέρνηση να το πάρει απόφαση και να φορολογήσει εισοδήματα των υψηλών εισοδηματικών στρωμάτων και όχι να ψάχνει για φορολογικά έσοδα από μεσαία και χαμηλά εισοδήματα που λαμβάνουν φιλοδωρήματα.

 Ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Κύριε Βορύλλα, ευχαριστούμε και εμείς.

 Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ πολύ, κύριε Πρόεδρε.

Το νομοσχέδιο όπως όλοι είδαμε αποτελείται από πάρα πολλά άρθρα που καλύπτουν διάφορες θεματικές, ενώ εμπεριέχονται και ορισμένες ρυθμίσεις που ορίζονται ως επείγουσες στο τελευταίο μέρος αυτού.

 Συνολικά πρόκειται για την υλοποίηση των εξαγγελιών της Κυβέρνησης, εξαγγελίες που ακούσαμε διά στόματος του ίδιου του Πρωθυπουργού στη Διεθνή Έκθεση Θεσσαλονίκης λίγους μήνες πριν, αλλά και οι οποίες εμπεριέχονται στο σχεδιασμό της Κυβέρνησης για το επόμενο οικονομικό έτος, όπως αυτές αποτυπώνονται στο σχέδιο του Προϋπολογισμού για το 2025.

Η αλήθεια είναι ότι υπάρχουν αρκετά μέτρα, τουλάχιστον, στα πρώτα μέρη του νομοσχεδίου που κινούνται προς τη σωστή κατεύθυνση, όπως φοροελαφρύνσεις και φοροαπαλλαγές, κίνητρα, μειώσεις ασφαλιστικών εισφορών, στήριξη των δημόσιων λειτουργών, ενίσχυση των επενδύσεων και της επιχειρηματικότητας.

Φυσικά δεν θα επεκταθώ σήμερα σε αναφορά σε συγκεκριμένα άρθρα, αλλά γενικά βλέπουμε ότι διορθώνονται επιτέλους κάποιες από τις ισχύουσες παθογένειες σε διάφορα ζητήματα. Το γεγονός όμως ότι αυτές οι μεταρρυθμίσεις έχουν θετικό πρόσημο δεν σημαίνει ότι είναι οι βέλτιστες που θα μπορούσαν να έχουν υιοθετηθεί, ενώ είναι συχνές και οι αντιφάσεις.

 Παρά το ότι δεν αντιτιθέμεθα σε οποιαδήποτε προσπάθεια στήριξης των εισοδημάτων των Ελλήνων πολιτών, πρέπει να ειπωθεί ότι κάποια από αυτά τα μέτρα είναι οριακής αποτελεσματικότητας και δεν αναμένουμε ότι θα προσδώσουν τα απαιτούμενα οφέλη στην ελληνική οικονομία.

Επίσης, παρατηρούμε ότι κάποια από τα προτεινόμενα μέτρα, όπως αυτά για την καταπολέμηση της δημογραφικής και της στεγαστικής κρίσης, αλλά και η αύξηση του ποσού που λαμβάνουν οι φοιτητές παραγωγικών σχολών των Ενόπλων Δυνάμεων προσανατολίζονται στη θεραπεία του συμπτώματος και όχι της πραγματικής αιτίας του προβλήματος.

Η όλη κατεύθυνση των μέτρων δείχνει για ακόμα μία φορά ότι η Κυβέρνηση προτιμά την άσκηση μιας πολύ συντηρητικής οικονομικής πολιτικής που παράγει οριακά αποτελέσματα για την οικονομία και την κοινωνία και δεν επιλύει ουσιαστικά και βιώσιμα τα προβλήματα και τις παθογένειες της καθημερινότητας.

Στο ίδιο νομοσχέδιο περιλαμβάνονται και άλλες διατάξεις πιο διοικητικού τύπου. Για παράδειγμα, αναδιαρθρώνεται η Ανεξάρτητη Αρχή Δημοσίων Εσόδων σε ό,τι αφορά τους υποδιοικητές, αλλά και η Αρχή Καταπολέμησης της Νομιμοποίησης Εσόδων από Εγκληματικές Ενέργειες. Για αυτές τις αλλαγές πρέπει να ακούσουμε και τη γνώμη των φορέων για να έχουμε μία ολοκληρωμένη εικόνα των αλλαγών που φέρνει το νομοσχέδιο.

 Επίσης, μια και θα μιλήσουμε για την αναδιάρθρωση της Ανώτατης Αρχής Δημοσίων Εσόδων κρίνεται σκόπιμο να εξετάσουμε και ορισμένες από τις παθογένειες που έχουν διαπιστωθεί σε επίπεδο άσκησης εξουσίας από πλευράς του Διοικητή αυτής. Δεν είναι ανάγκη να δοθούν απαντήσεις σήμερα για τη δράση του κυρίου Πιτσιλή, αλλά να είστε σίγουροι ότι θα επανέλθουμε σε αυτό στις επόμενες συζητήσεις.

Για να δώσω κάποιες εστιασμένες εικόνες αντιφατικότητας που υπάρχουν στο νομοσχέδιο αναφέρω για τις ρυθμίσεις σχετικά με την υποβολή της ετήσιας δήλωσης φορολογίας εισοδήματος ότι ουσιαστικά επικεντρώνονται στον ενδελεχή έλεγχο των δηλώσεων με στόχο την αύξηση της φορολογικής συμμόρφωσης. Συγκεκριμένα, εισάγεται η δυνατότητα οριστικοποίησης του φόρου που έχει προσδιοριστεί από την Ανώτατη Αρχή Δημοσίων Εσόδων, απλοποιώντας τη διαδικασία για όσους φορολογούμενους συμφωνούν με την προσυμπληρωμένη δήλωση. Παράλληλα, θεσπίζεται η υποχρέωση για έγκαιρη παράδοση των απαραίτητων στοιχείων από δημόσιους και ιδιωτικούς φορείς με την πρόβλεψη κυρώσεων σε περίπτωση μη τήρησης των προθεσμιών.

 Ενώ οι νέες ρυθμίσεις προσφέρουν οφέλη για τη φορολογική διοίκηση ενέχουν και ορισμένα μειονεκτήματα. Η αυστηροποίηση των χρονικών περιθωρίων και η επιβολή κυρώσεων ενώ στοχεύουν στην ενίσχυση της φορολογικής συμμόρφωσης μπορεί να οδηγήσουν σε αύξηση της προσφυγής σε εξειδικευμένους λογιστές, σε υπερφόρτωση των ηλεκτρονικών συστημάτων της Ανώτατης Αρχής Δημοσίων Εσόδων τα οποία παρουσιάζουν συχνά προβλήματα και σε αύξηση των γραφειοκρατικών διαδικασιών για τους φορολογουμένους και τους φορείς χωρίς να συμπεριλαμβάνεται η αύξηση της ψυχολογικής πίεσης στους φορολογουμένους.

Αξίζει να σημειωθεί ότι η ψηφιοποίηση των φορολογικών διαδικασιών δεν έχει επιφέρει ουσιαστικά απλοποίηση, αλλά μεταφορά των διαδικασιών από το χαρτί στον υπολογιστή. Το φορολογικό σύστημα παραμένει εξαιρετικά πολύπλοκο, οι φορολογικοί νόμοι δύσκολοι στην κατανόηση και το τελικό αποτέλεσμα είναι μια σύγχρονη ηλεκτρονική αλλά περίπλοκη φορολογική γραφειοκρατία. Η διατήρηση της πολυπλοκότητας δυσχεραίνει την πρόσβαση και την εξοικείωση με τις ηλεκτρονικές διαδικασίες για όσους δεν είναι εξοικειωμένοι με την τεχνολογία. Επιπλέον η ρύθμιση για τον οίκοθεν προσδιορισμό του φόρου, ενώ αρχικά φαίνεται να απλοποιεί τη διαδικασία, ενέχει τον κίνδυνο μη επαρκούς ελέγχου πιθανών λαθών ή παραλείψεων στις προσυμπληρωμένες δηλώσεις, με αρνητικές συνέπειες για τους φορολογούμενους.

Για τις ειδικότερες φορολογικές ρυθμίσεις η παράταση της αναστολής του ΦΠΑ στην οικοδομική δραστηριότητα, ενώ φαινομενικά κινείται προς την ενδεδειγμένη κατεύθυνση, εγείρει ερωτήματα σχετικά με την αποτελεσματικότητα της, δεδομένης της μη εμφανούς τόνωσης της αγοράς ακινήτων. Αντίστοιχα, η παράταση της αναστολής του φόρου υπεραξίας ενώ στοχεύει στην τόνωση της αγοράς, δεν απέφερε μέχρι τώρα τα αναμενόμενα αποτελέσματα, ενώ ενέχει τον κίνδυνο στρεβλώσεων. Δεν αναζητούνται επομένως οι αιτίες των προβλημάτων και η διόρθωσή τους καταλήγει να είναι η επανάληψη προηγούμενων ρυθμίσεων που δεν έχουν φέρει αποτέλεσμα έως σήμερα.

Η απαλλαγή από τον ΕΝΦΙΑ για ακίνητα σε περιοχή που επλήγη από φυσική καταστροφή συνιστά μεν μέτρο στήριξης, η επάρκεια του όμως αμφισβητείται. Μικρή η βοήθεια για τόσο μεγάλη καταστροφή. Η απαλλαγή των διατηρητέων κτηρίων από τον ΕΝΦΙΑ κρίνεται θετικά ως προς την ενθάρρυνση της διατήρησής τους, αλλά και εδώ η επάρκεια είναι περιορισμένη. Η απλοποίηση της διαδικασίας ρύθμισης οφειλών μέσω της κατάργησης υποχρέωσης εκτίμησης από ανεξάρτητο φορέα, ενώ είναι θεμιτή, ενέχει τον κίνδυνο υποτίμησης των εμπράγματων εγγυήσεων. Η επέκταση της απαλλαγής από το φόρο εισοδήματος για μερίσματα και υπεραξίες από θυγατρικές εκτός Ευρωπαϊκής Ένωσης, ενώ εναρμονίζεται με διεθνείς πρακτικές, χρήζει μηχανισμών ελέγχου για την αποφυγή καταχρηστικών πρακτικών. Η απαλλαγή από το φόρο εισοδήματος για διαγραφές χρεών στο πλαίσιο εξωδικαστικού συμβιβασμού, ενώ ενδεχομένως ενισχύει επιχειρήσεις σε οικονομική δυσπραγία, εγείρει ζήτημα ίσης μεταχείρισης έναντι επιχειρήσεων εκτός εξωδικαστικού συμβιβασμού που εμφανέστατα δεν προβλέπεται τίποτα θετικό για αυτές στο νομοσχέδιο.

Το υπό εξέταση νομοσχέδιο μέσω των άρθρων των λοιπών επειγουσών διατάξεων, ισχυρίζεται ότι επιδιώκει την οικονομική τόνωση, αυξάνοντας τις δημόσιες επενδύσεις και στηρίζοντας τον κτηνοτροφικό κλάδο. Επιπρόσθετα, στοχεύει στην απλοποίηση διοικητικών διαδικασιών, όπως η διαχείριση πόρων και οι απαλλοτριώσεις. Παράλληλα επιχειρεί να ενισχύσει τη διαφάνεια μέσω της ψηφιακής πλατφόρμας valuemaps.gov.gr και να ρυθμίσει ζητήματα όπως η παραχώρηση του Ναυαγίου Ζακύνθου και η λειτουργία του ΟΔΙΕ.

Ωστόσο, η αποτελεσματικότητα ορισμένων μέτρων όπως η ανασύσταση του ζωικού κεφαλαίου των κτηνοτρόφων που επλήγησαν από καιρικά φαινόμενα, εξαρτάται από την έγκαιρη και ορθή εφαρμογή τους. Καθυστερήσεις στην εφαρμογή ενδέχεται να οδηγήσουν σε απογοήτευση, αλλαγή επαγγελματικού προσανατολισμού και απώλεια εμπιστοσύνης στο Κράτος και επιδείνωση των οικονομικών προβλημάτων των παραγωγών μας και ήδη έχει παρέλθει μέγας χρόνος από τις πληγές αυτές.

Επιπλέον η πλατφόρμα valuemaps.gov.gr που παρουσιάζεται ως εργαλείο αντικειμενικού προσδιορισμού αξιών ακινήτων, στην πραγματικότητα αποτελεί απλώς μια ψηφιακή απεικόνιση ακινήτων σε χάρτη. Η αντικειμενικότητα του προσδιορισμού των τιμών δεν διασφαλίζεται από την ψηφιακή απεικόνιση, αλλά από τον τρόπο με τον οποίο θα καθοριστούν οι τιμές. Το νομοσχέδιο δεν διασαφηνίζει τον τρόπο καθορισμού των τιμών και την εξασφάλιση της αντικειμενικότητας του αλγορίθμου υπολογισμού τους. Ενδέχεται λοιπόν η πλατφόρμα να αποτελέσει απλώς ένα εργαλείο χειραγώγησης των αντικειμενικών αξιών από την Ανώτατη Αρχή Δημοσίων Εσόδων κατά το δοκούν.

 Τελικά, το εν λόγω νομοσχέδιο ενώ φαινομενικά παρέχει φορολογικές ελαφρύνσεις και οικονομικές ενισχύσεις, εντούτοις εμπεριέχει σειρά ασαφειών και προβληματικών σημείων που χρήζουν περαιτέρω διερεύνησης. Η ενδελεχής ανάλυση των διατάξεων του νομοσχεδίου αποκαλύπτει πιθανές στρεβλώσεις, κενά και αστοχίες που ενδέχεται να υπονομεύσουν την αποτελεσματικότητα και την εφαρμοσιμότητά τους.

Επιπρόσθετα, ορισμένες διατάξεις εγείρουν εύλογα ερωτήματα σχετικά με την σκοπιμότητα και τη συμβατότητα τους με τις αρχές της διαφάνειας και της ίσης μεταχείρισης.

Κύριε Υπουργέ, ενόψει του Προϋπολογισμού, θέλω να αναφέρετε στην Επιτροπή τι θα γίνει με τις οικογένειες με το επίδομα παιδιών και επίδομα στέγασης. Εάν θα αυξηθεί το ανώτατο οικογενειακό εισόδημα γι’ αυτές τις οικογένειες. Γιατί βλέπουμε πολύ συχνά κάποιες μικροαυξήσεις που γίνονται, να τους πετάει εκτός το σύστημα. Είναι αμαρτία μία οικογένεια πενταμελής με τρία παιδιά - το φέρνω σαν παράδειγμα - το ανώτατο πλαφόν να είναι 21.000 ευρώ και για 21.200 να μην παίρνουν ούτε επίδομα ενοικίου ούτε επίδομα παιδιού, που είναι και στην 3η κλίμακα, στην πιο χαμηλή.

Βλέποντας, λοιπόν, και ενώ κάνετε προσπάθειες προς την επίλυση του δημογραφικού, καλό είναι να τα δούμε αυτά τα ανώτατα όρια, ώστε να βοηθήσουμε εμπράκτως το δημογραφικό πρόβλημα της χώρας, το οποίο έχει και εθνική κατεύθυνση -πολύ σημαντική για εμάς - αλλά έχει και οικονομική. Διότι, η «βόμβα» του ασφαλιστικού έχει σκάσει. Δεν είναι δυνατόν στη δική μου πολιτική φιλοσοφία ο Εθνικός Προϋπολογισμός να δίνει τόσα δισεκατομμύρια κάθε χρόνο για να στηρίζει τις συντάξεις. Θα πρέπει να έχουμε ένα υγιές ασφαλιστικό σύστημα που θα στηρίζεται στις εισφορές. Άρα, θα πρέπει να έχουμε περισσότερους εργαζόμενους και να πληρώνουν εισφορές. Θα πρέπει η περιουσία των εργαζομένων αυτών των ταμείων να αξιοποιούνται στο έπακρο και να παράγουν περισσότερο πλούτο για τα ταμεία.

Εδώ ήταν και μια δική μας ένσταση γιατί να μην αγοράσει ο ΕΟΠΥΥ το «ΕΛΕΥΘΕΡΙΟΣ ΒΕΝΙΖΕΛΟΣ» και ήρθαν οι Καναδοί να το αγοράσουν τότε. Θα μπορούσαμε να το έχουμε δει, να μένει σε ελληνικά χέρια και σε ένα ελληνικό ταμείο. Να δούμε περισσότερο πώς μπορούμε να στηρίξουμε την παραγωγή. Δηλαδή, τι θέλω να πω. Πέρυσι είχαμε περισσότερες αυξήσεις από τουρίστες. Τα έσοδα ουσιαστικά ήταν πιο μειωμένα. Χάλασαν λιγότερα οι τουρίστες. Είδαμε όμως και κάτι άλλο, το οποίο είναι ανησυχητικό για μένα. Τα τεράστια ποσά που δαπανώνται για εισαγωγές -άρα το εμπορικό μας ισοζύγιο, που είναι ελλειμματικό - για να ταΐσουμε αυτούς τους τουρίστες. Δηλαδή, φέρνουμε από άλλες χώρες, εκτός χώρας μας, ντομάτα, αγγούρι, κρεμμύδι, οτιδήποτε προϊόντα, για να τους ταΐζουμε. Άρα, τα 100 ευρώ, παραδείγματος χάρη, που παίρνουμε από τους τουρίστες σαν χώρα στην ελληνική οικονομία, δυστυχώς, να μην πω και τα 100, ένα τεράστιο μέρος φεύγει έξω για να εισάγουμε προϊόντα, τα οποία θα μπορούσαν να παράγουν δικοί μας αγρότες. Ο δικός μας κόσμος και να κυκλοφορεί αυτό το χρήμα στην ελληνική αγορά.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε συνάδελφε.

Τον λόγο έχει τώρα ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας. Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε.

Θα ήθελα να ξεκινήσω λέγοντας ότι η φιλοσοφία του νομοσχεδίου που έχουμε μπροστά μας, στο βαθμό που υπάρχει κάποια φιλοσοφία, είναι η εξής: έρχεται να μας πει ότι συνολικά η Κυβέρνηση μειώνει τη φορολόγηση, ενώ στην πραγματικότητα, όπως θα προσπαθήσω να υποστηρίξω και να αποδείξω σε λίγο, την αυξάνει.

Πώς ξέρουμε ότι η φορολόγηση αυξάνει;

Το ξέρουμε κατ’ καταρχήν διότι ο σκοπός και ο στόχος του Προϋπολογισμού είναι να έχει πρωτογενές πλεόνασμα 2,5% φέτος.

Αυτό τι σημαίνει;

Για να έχει ο Προϋπολογισμός πρωτογενές πλεόνασμα, σημαίνει ότι η Κυβέρνηση πρέπει να εισπράξει από τους πολίτες με τη μορφή φόρων περισσότερα από αυτά που τους δίνει με τη μορφή δαπανών. Αν έχει έλλειμμα, σημαίνει το αντίθετο. Στην προκειμένη περίπτωση υπάρχει πρωτογενές πλεόνασμα.

Δεύτερον. Υπάρχει κάτι πολύ ενδιαφέρον και σε αυτήν την Αιτιολογική Έκθεση που συνοδεύει το νομοσχέδιο. Και λέω και σε αυτήν, διότι στα φορολογικά νομοσχέδια που μας έρχονται υπάρχει το εξής παράδοξο. Αφενός, παρουσιάζονται και σε συνεντεύξεις υπουργών και στις ομιλίες των υπουργών στη διάρκεια των συνεδριάσεων στις Επιτροπές ως νομοσχέδια τα οποία εισάγουν φοροαπαλλαγές, το είπε και η Εισηγήτρια της Πλειοψηφίας λίγο νωρίτερα.

Τώρα έγιναν εξήντα. Έχουμε χάσει το μέτρημα, διότι η Κυβέρνηση χρησιμοποιεί με πάρα πολύ μεγάλη ευκολία την έκφραση καταργούμε φόρους. Για παράδειγμα, ο κ. Δήμας που κάθεται εδώ, όταν συζητούσαμε πριν από μερικές εβδομάδες το άλλο φορολογικό νομοσχέδιο για την κατάργηση του τέλους χαρτοσήμου, είχε πει ότι με το νομοσχέδιο αυτό καταργούνται 300 φόροι. Δεν ξέρω αν τους λαμβάνεται υπόψη στο μέτρημα. Δηλαδή, αν συγκεντρώσουμε όλες τις ανακοινώσεις από πλευράς της Κυβέρνησης για το πόσοι φόροι καταργούνται, έχουμε κατ’ αρχήν έναν ανεξέλεγκτο αριθμό.

Αλλά το ζήτημα δεν είναι αυτό. Δεν είναι να καταργηθούν οι φόροι. Το θέμα είναι ότι τα φορολογικά έσοδα που φτάνουν στον «κρατικό κορβανά» μέσω του Προϋπολογισμού είναι περισσότερα. Το να καταργηθούν οι φόροι και ταυτόχρονα να αυξηθούν οι συντελεστές ή να καταργηθούν κάποιοι φόροι οι οποίοι εισφέρουν ελάχιστα έσοδα στο κράτος και να προστεθούν κάποιοι άλλοι οι οποίοι φέρουν πολύ μεγαλύτερα έσοδα, όπως για παράδειγμα το τεκμαρτό εισόδημα για τους ελεύθερους επαγγελματίες, αυτό δεν σημαίνει ότι η Κυβέρνηση φορολογεί λιγότερο. Σημαίνει το αντίθετο.

Έρχομαι τώρα στην Αιτιολογική Έκθεση. Η Αιτιολογική Έκθεση εδώ, στο τέλος του νομοσχεδίου, αναφέρει ότι θα υπάρξει αύξηση εσόδων από το νομοσχέδιο αυτό. Και είναι πραγματικά παράδοξο ότι, ενώ η Αιτιολογική Έκθεση μιλάει για αύξηση εσόδων λόγω προφανώς της καλύτερης εισπραξιμότητας που υπάρχει, έρχεται η Κυβέρνηση και παρουσιάζει το νομοσχέδιο ως ένα νομοσχέδιο το οποίο θα επιφέρει μείωση.

Επίσης, υπάρχουν και άλλα στοιχεία από τον Προϋπολογισμό. Και εδώ θα αναφερθώ σε κάποια στοιχεία τα οποία σχετίζονται με όσα είπε και ο κ. Χατζηδάκης στην ομιλία του στην Επιτροπή, την Τρίτη νομίζω, για τον Προϋπολογισμό. Ο κ. Χατζηδάκης παρουσίασε κάποια διαγράμματα ένα εκ των οποίων έλεγε ότι είμαστε, σύμφωνα με τα στοιχεία της Eurostat για το 2023, πρωταθλητές στη μείωση του ποσοστού των φορολογικών εσόδων σε σχέση με την οικονομία συνολικά, φόροι ανά το ΑΕΠ. Και ανέφερε ότι από το 2022 στο 2023 υπήρξε μία μείωση η οποία ήταν η μεγαλύτερη μέσα στην Ε.Ε.

Αυτό είναι γεγονός, αλλά δεν λέει απολύτως τίποτα. Και δεν λέει απολύτως τίποτα διότι το 2019, για παράδειγμα, το ποσοστό των φόρων από το ΑΕΠ, δηλαδή την πρώτη χρονιά που ανέλαβε η Κυβέρνηση Νέας Δημοκρατίας, ήταν χαμηλότερο από αυτό που ήταν το 2022. Με άλλα λόγια, από το 2019 μέχρι το 2022 η φορολόγηση ανέβηκε και καταθέτω εδώ στα Πρακτικά το σχετικό έγγραφο, το οποίο είναι πάλι με βάση τα στοιχεία της Eurostat.

Επίσης, πρέπει να πω ότι άλλα στοιχεία της Eurostat δείχνουν πως ως ποσοστό της Οικονομίας από το 2005 μέχρι το 2015 τα φορολογικά έσοδα αυξήθηκαν δραματικά. Το 2005 τα έσοδα από τη φορολόγηση σύμφωνα με τα στοιχεία της Eurostat ήταν 33,5 του Ακαθαρίστου Εθνικού Προϊόντος. Το 2015 ήταν 39,8 - δηλαδή περίπου 40 - τότε πραγματοποιήθηκε η μεγάλη αλλαγή και η φοροεπιδρομή του Κράτους απέναντι στους φορολογούμενους. Σε αυτά τα 10 χρόνια τα 8 χρόνια ήταν Κυβέρνηση η Νέα Δημοκρατία, η «φιλελεύθερη παράταξη» όπως της αρέσει να αυτοαποκαλείται και όμως αύξησε - και θα το καταθέσω και αυτό στα πρακτικά. Με άλλα λόγια, ο ρόλος του Κράτους στην οικονομία ως αποτέλεσμα αυτού αυξήθηκε.

Επίσης, να πω ότι τα στοιχεία που κατέθεσε ο κ. Χατζηδάκης για τη μείωση του ποσοστού των φόρων σε σχέση με το ΑΕΠ από το 2022 στο 2023, όχι μόνο βελτιώνουν μία κατάσταση, την οποία έχει χειροτερέψει η Νέα Δημοκρατία από το 2019 μέχρι το 2022, αλλά, ταυτόχρονα, φαίνεται πως ανατρέπεται ριζικά με βάση τα στοιχεία του Προϋπολογισμού για το 2025 και θα το καταθέσω κι αυτό στα πρακτικά, κ. Πρόεδρε. Από τον Προϋπολογισμό του 2025 βλέπουμε ότι το 2024 προϋπολογίζονταν να ληφθούν φόροι της τάξης των 63 δισ., το 2025 θα υπάρξει αύξηση στα 69,2 δισεκατομμύρια. Αυτό είναι αύξηση της τάξης του 10%. Αν από αυτά αφαιρέσουμε τον πληθωρισμό και την ανάπτυξη, διότι η Κυβέρνηση λέει «η ανάπτυξη ο πληθωρισμός είναι που τα εξηγούν», αν τα αφαιρέσουμε, τα μισά, δηλαδή το 5% από την αύξηση αυτή του 10% είναι, πράγματι, η ανάπτυξη και ο πληθωρισμός. Το άλλο 5%, όμως, είναι παραπάνω φόροι.

Βεβαίως, αυτά έρχονται και εναρμονίζονται, πλήρως, με τα «μικρά γράμματα» της αιτιολογικής έκθεσης που συνοδεύει το συγκεκριμένο φορολογικό νομοσχέδιο. Με άλλα λόγια η Κυβέρνηση προσπαθεί να παρουσιάσει την πολιτική της ως «μια πολιτική μείωσης φόρων», τη στιγμή που το Κράτος εισπράττει πολλούς φόρους. Σε απλά ελληνικά, αυτό που συμβαίνει είναι το εξής: Λόγω της χρήσης νέων τεχνολογιών και ψηφιοποίησης η Κυβέρνηση εισπράττει πολύ περισσότερα χρήματα από τους φόρους που υπάρχουν μέχρι τώρα, σε σημείο που να αισθάνεται πλέον αμηχανία και αποφασίζει να επιστρέψει κάποια από αυτά, όχι όλα και για αυτό έχουμε καθαρή σημαντική αύξηση φόρων από το 2024 στο 2025, σύμφωνα με τον Προϋπολογισμό 5% πάνω από την ανάπτυξη και τον πληθωρισμό, 10% σε ονομαστικούς αριθμούς και προσπαθεί να παρουσιάσει τον εαυτό της τώρα ως «μια Κυβέρνηση, η οποία φιλελευθεροποιεί την Οικονομία και μοιράζει φοροαπαλλαγές δεξιά και αριστερά».

Όμως κι αν δούμε το ίδιο το νομοσχέδιο, δεν είναι μόνο ένα νομοσχέδιο με μειώσεις φόρων βάσει των εξαγγελιών του Πρωθυπουργού στη Διεθνή Έκθεση Θεσσαλονίκης. Υπάρχουν και περιπτώσεις, όπου εισάγονται φόροι. Π.χ. έχουμε την εισαγωγή του φόρου ανθεκτικότητας, έχουμε, επίσης, την εισαγωγή του τέλους για τις κρουαζιέρες.

 Έχουμε, όμως και 2 άλλα σημαντικά μέτρα, τα οποία καταλήγουν στο να παίρνουν περισσότερα έσοδα από τους πολίτες με τη μορφή μιας, αν θέλετε, πιο κρυφής φορολόγησης. Αναφέρομαι εδώ στο άρθρο 25 για την ασφάλιση επιχειρήσεων έναντι φυσικών καταστροφών.

Τι γίνεται εδώ τώρα;

Η Κυβέρνηση τον περασμένο Ιούνιο και αρχές Ιουλίου είχε φέρει ένα νομοσχέδιο από το Υπουργείο Περιβάλλοντος, το οποίο νομοσχέδιο εισήγαγε μέσω του άρθρου 5 του νομοσχεδίου εκείνου μία ρύθμιση που έλεγε ότι «οι επιχειρήσεις με τζίρο άνω των 2 εκατ. θα πρέπει να φροντίζουν να ασφαλίζονται ιδιωτικά, για να προστατεύονται σε περίπτωση φυσικών καταστροφών» και αυτό συνδέεται με την κλιματική κρίση, δηλαδή, σε περιπτώσεις πυρκαγιών, σε περίπτωση πλημμύρας κ.λπ..

Τότε στη συζήτηση στην ακρόαση φορέων είχαμε προσέξει το εξής πολύ ενδιαφέρον. Οι ασφαλιστικές εταιρείες που ήλθαν εδώ ζήτησαν να κατέβει το όριο των δυο εκατομμυρίων και να πάει στο ένα εκατομμύριο διότι λέγανε πως επιβαρύνονται οι ασφαλιστικές εταιρείες, αν πρέπει να ασφαλίσουν επιχειρήσεις οι οποίες είχαν τζίρο δυο εκατομμύρια και θεώρησαν ότι υπάρχει περιθώριο να κατέβει αυτό.

Τότε ο Υφυπουργός, κ. Τριαντόπουλος, είχε διαβεβαιώσει ότι αυτό δεν θα γίνει και θα σας διαβάσω από τα πρακτικά της Επιτροπής, τι είχε πει η «ΠΛΕΥΣΗ ΕΛΕΥΘΕΡΙΑΣ», εγώ προσωπικά, για να καταλάβετε πως νομοθετεί η Κυβέρνηση. Είχα πει Ιούνιο του 2024 και διαβάζω «Το άλλο θέμα που τέθηκε και το θέτουν πολλοί επιχειρηματίες μικρών και μεγάλων επιχειρήσεων είναι να μην κατέβει το όριο κάτω από τα δυο εκατομμύρια. Ακούσαμε τον κύριο Υφυπουργό, ο οποίος διαβεβαίωσε ότι δεν έχετε σκοπό να το κάνετε, θα θέλαμε να το διαβεβαιώσετε και εσείς», έλεγα στον Υπουργό «και να είναι σαφές και σε όλους ότι η ιδιωτική ασφάλιση δεν πρόκειται να μετακυλισθεί αργότερα με μία τροπολογία ή με κάποιο άρθρο σε ένα άσχετο νομοσχέδιο που να κατεβάζει τον τζίρο στο ένα εκατομμύριο ή στο μισό εκατομμύριο και μετά να βρεθούν άνθρωποι, οι οποίοι δεν θα έχουν τη δυνατότητα να καλυφθούν με ιδιωτική ασφάλιση», για τις επιχειρήσεις.

Στο νομοσχέδιο αυτό, το οποίο διατείνεται ότι είναι νομοσχέδιο φοροαπαλλαγών κύριε Πρόεδρε, στο άρθρο 25, ξέρετε τι γίνεται; Ακριβώς αυτό που διαβεβαίωσαν τότε οι Υπουργοί ότι δεν θα γίνει. Κατεβαίνει το όριο υποχρεωτικής ασφάλισης για τις επιχειρήσεις από επιχειρήσεις με τζίρο δύο εκατομμύρια σε επιχειρήσεις με τζίρο μισό εκατομμύριο. Αυτό σημαίνει ότι πάρα πολλές μικρομεσαίες επιχειρήσεις τώρα υποχρεώνονται να ασφαλίζονται ιδιωτικά έναντι των φυσικών καταστροφών παρά τις διαβεβαιώσεις της κυβέρνησης. Έτσι περνάνε κρυφά οι επιβαρύνσεις σε μικρομεσαίες επιχειρήσεις και πραγματικά είναι εντυπωσιακό διότι είχαμε κάνει αυτή τη συζήτηση και είχαμε προειδοποιήσει και είχαμε πάρει και διαβεβαιώσεις ότι αυτό δεν πρόκειται να γίνει και δεν πέρασαν τέσσερις, πέντε μήνες και να που έρχεται.

Όσον αφορά τώρα κάποια κάποιες άλλες διατάξεις του νομοσχεδίου, που επίσης δείχνουν ότι η Κυβέρνηση παριστάνει πως μοιράζει απλόχερα φοροαπαλλαγές, ενώ στην πραγματικότητα δεν το κάνει, είναι η κατάργηση του τέλους επιτηδεύματος. Το τέλος επιτηδεύματος είναι ένας φόρος ο οποίος επιβλήθηκε στις επιχειρήσεις στη διάρκεια του πρώτου μνημονίου το 2011 και ήταν μία έκτακτη φορολόγηση διότι τότε η χώρα ήταν στο βάθος της οικονομικής κρίσης. Η Κυβέρνηση πέρυσι φέρνοντας το νομοσχέδιο για το τεκμαρτό εισόδημα των ελεύθερων επαγγελματιών μείωσε το τέλος επιτηδεύματος στο ήμισυ και είχε πει ότι, αν πάει καλά αυτός ο φόρος, θα τον καταργήσει εντελώς, θα καταργήσει εντελώς το τέλος επιτηδεύματος. Η πραγματικότητα είναι ότι με το τεκμαρτό εισόδημα άρχισε το κράτος να εισπράττει πολύ μεγαλύτερα έσοδα από φόρους επιχειρήσεων γιατί ακριβώς μπαίνει αυτό το συνταγματικά προβληματικό, στην πραγματικότητα αντισυνταγματικό μέτρο του τεκμαρτού εισοδήματος όπου λέει πως η τάδε επιχείρηση ή ο τάδε ελεύθερος επαγγελματίας ανεξάρτητα από το τι δηλώνει εμείς θα λέμε ότι πρέπει να καταβάλει φόρο στο κράτος τόσα και οι εισπράξεις είναι πολύ μεγαλύτερες και έρχεται τώρα η κυβέρνηση, αφού φορολόγησε περισσότερο και με βάση τα στοιχεία που έχουμε από την ΑΔΑΕ τα έσοδα είναι μεγαλύτερα από το τεκμαρτό εισόδημα από την εισαγωγή του τεκμαρτού εισοδήματος, έρχεται και παριστάνει ότι είναι γενναιόδωρη και καταργεί το τέλος επιτηδεύματος. Μα, έχει πάρει τους φόρους αυτούς και τα έσοδα περισσότερα με το άλλο χέρι, δεν είναι με άλλα λόγια μια καθαρή φοροαπαλλαγή.

Τέλος, έρχομαι να πω στον χρόνο που μου απομένει, τα υπόλοιπα θα πρέπει να τα αναπτύξουμε στις συνεδριάσεις που έρχονται, για το φιλοδώρημα. Το ίδιο συμβαίνει και με το φιλοδώρημα. Το νομοσχέδιο στο άρθρο 5 μιλάει για την απαλλαγή των φιλοδωρημάτων μέχρι και 300 ευρώ από οποιαδήποτε φορολόγηση. Αυτό γίνεται διότι με τη διασύνδεση των pos τελικά πολλοί πελάτες πληρώνουν τα φιλοδωρήματα με κάρτα και αυτά καταγράφονται και τα έσοδα από την επιχείρηση και τα φιλοδωρήματα μαζί, εντάσσονται.

Η Κυβέρνηση ισχυρίζεται ότι τα φιλοδωρήματα πάντα φορολογούνταν στο παρελθόν. Ήταν ένας τρόπος - αν θέλετε - επαύξησης των χαμηλών αμοιβών, που είχαν οι εργαζόμενοι σε κάποιες επιχειρήσεις, ο οποίος δεν καταγραφόταν, γιατί δίνονταν μετρητά και δεν δηλώνονταν στα έσοδα της επιχείρησης. Τώρα, όμως, που δηλώνονται, έρχεται η Κυβέρνηση να πει ότι απαλλάσσει τα φιλοδωρήματα μέχρι και 300 ευρώ από οποιαδήποτε φορολόγηση.

Στην πραγματικότητα αυτό, όμως, που αναμένεται να συμβεί από το αυτό μέτρο, είναι ότι θα φορολογούνται κάποια φιλοδωρήματα, που πριν δεν υπόκεινται στη φορολόγηση. Και όχι μόνο αυτό, αλλά υπάρχει και μία διάταξη παρακάτω, η οποία βάζει ένα πρόστιμο, κατά την άποψή μας, χαμηλό στις επιχειρήσεις, οι οποίες σκέφτονται να κάνουν το εξής: Αν οι υπάλληλοί τους λαμβάνουν πολλά φιλοδωρήματα για να μη μειώσουν το μισθό τους, έρχεται το νομοσχέδιο και λέει ότι θα επιβληθεί πρόστιμο της τάξης του 22% επί του ποσού απομείωσης των τακτικών αποδοχών υπολογιζόμενο για διάστημα 12 μηνών. Αυτό οποιοσδήποτε κάνει τη μέτρηση, ευνοεί τις επιχειρήσεις στο να τολμήσουν να μειώσουν τον μισθό των υπαλλήλων που λαμβάνουν φιλοδωρήματα, διότι το πρόστιμο είναι πάρα πολύ χαμηλό είναι ένα κίνητρο. Με άλλα λόγια, Είναι ένα κίνητρο, ούτως ώστε, οι επιχειρήσεις να μειώνουν το μισθό, γιατί θα βασίζονται περισσότερο στο γεγονός ότι οι υπάλληλοί τους θα παίρνουν φιλοδωρήματα.

Θεωρούμε ότι αυτό το πρόστιμο θα πρέπει να επανεξεταστεί και ότι βρίσκεται σε ένα επίπεδο, το οποίο δεν επιβάλλει στις επιχειρήσεις να μη μειώνουν τους μισθούς των υπαλλήλων, οι οποίοι θα παίρνουν υψηλό φιλοδώρημα. Υπάρχουν και πολλά άλλα ζητήματα για το για το φόρο ανθεκτικότητας και επίσης, για τη δομή της Ανεξάρτητης Αρχής Δημοσίων Εσόδων (Α.Α.Δ.Ε.), η οποία λαμβάνει μια σειρά άρθρων σε αυτό το νομοσχέδιο, τα οποία θα συζητήσουμε στις επόμενες συνεδριάσεις.

Εν κατακλείδι, κύριε Πρόεδρε, θεωρούμε ότι το νομοσχέδιο αυτό, δεν αντιμετωπίζει το κεντρικό πρόβλημα της ελληνικής οικονομίας, που είναι ότι συνεχίζει ο μέσος πολίτης να φορολογείται αδρά, είναι μια κληρονομιά που έχουμε από την εποχή των μνημονίων. Το ποσοστό των φορολογικών εσόδων σε σχέση με το Ακαθάριστο Εγχώριο Προϊόν (Α.Ε.Π.) συνεχίζει να είναι υψηλό, είναι από τα υψηλότερα στην Ευρώπη. Για να είμαι συγκεκριμένος, η Ελλάδα κατατάσσεται με χώρες, όπως είναι οι σκανδιναβικές χώρες, η Φινλανδία, η Δανία, οι οποίες έχουν ένα πανίσχυρο κράτος πρόνοιας και μια παράδοση υψηλής φορολόγησης. Βεβαίως, οι πολίτες, δεν λαμβάνουν τις υπηρεσίες μέσω του κράτους πρόνοιας στην Ελλάδα, που λαμβάνουν οι πολίτες στις σκανδιναβικές χώρες.

Επομένως, θεωρούμε ότι είναι κάπως υποκριτικό εκ μέρους της κυβέρνησης να ισχυρίζεται ότι μειώνει τους φόρους τη στιγμή που στην πραγματικότητα τους αυξάνει και τη στιγμή που εισάγει άλλες ρυθμίσεις, που επιβαρύνουν το εισόδημα των μεσαίων και ασθενέστερων κοινωνικών τάξεων. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε συνάδελφε.

Με τον Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρο Καζαμία, ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών και περνάμε στον κατάλογο των συναδέλφων βουλευτών.

Τον λόγο έχει η κυρία Τζάκρη Θεοδώρα.

**ΘΕΟΔΩΡΑ ΤΖΑΚΡΗ:** Σας ευχαριστώ πολύ, κύριε Πρόεδρε.

Κυρίες και κύριοι βουλευτές, σήμερα στην Επιτροπή μας έρχεται προς συζήτηση το νομοσχέδιο με τον βαρύγδουπο τίτλο «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Στην πραγματικότητα, βέβαια, ο κ. Χατζηδάκης φέρνει ένα νομοσχέδιο μέσω του οποίου επιχειρεί να δώσει υπόσταση στις ανυπόστατες προσδοκίες διαμόρφωσης των συσχετισμών της ελληνικής οικονομίας και του εισοδήματος των επιχειρήσεων και των νοικοκυριών, προκειμένου να δημιουργήσει μια ψευδαίσθηση ότι τα καταφανώς πλασματικά χαρακτηριστικά του Προϋπολογισμού του 2025 μπορούν να επαληθευτούν και να προκύψουν, έτσι, ως αυτοεκπληρούμενη προφητεία, λιγότεροι φόροι και περισσότερο εισόδημα για τις ελληνικές επιχειρήσεις και νοικοκυριά, κάτι, βεβαίως, που ο ίδιος και η κυβέρνησή του, της οποίας είναι Υπουργός, δεν κατόρθωσαν τα τελευταία 6 χρόνια.

 Τι είναι στην πράξη αυτό το νομοσχέδιο; Κατά τη γνώμη μου δεν είναι τίποτα περισσότερο από έναν καλοραμμένο φερετζέ μιας ακραία νεοφιλελεύθερης αντίληψης για την αναδιανομή εισοδημάτων και πλούτου και των επιχειρήσεων, και των νοικοκυριών.

Έρχομαι αμέσως στο πολυδιαφημιζόμενα από την Κυβέρνηση μέτρα, τα οποία όλως τυχαίως είναι και πάλι απλοί επικοινωνισμοί, καθώς όπως θα δούμε πρόκειται για μέτρα κυκλικής κρατικής οικονομίας, τα οποία φαινομενικά μειώνουν τους φόρους, αλλά πρακτικά τους επανεισπράττουν μέσω άλλων μηχανισμών, όπως είναι η εκτίναξη των έμμεσων φόρων, των πρώτων υλών και βεβαίως του κόστους ενέργειας.

Για πάμε, λοιπόν, να δούμε αυτές τις 12 περιβόητες φοροελαφρύνσεις του κ. Χατζηδάκη.

Πρώτα απ’ όλα, να πάμε στη δήθεν φοροελάφρυνση, κύριε Υπουργέ, των συνεπών φορολογουμένων. Ξέρετε, επειδή είστε ακριβώς η Κυβέρνηση, της οποίας τα νομοσχέδια λένε την αλήθεια στα ψιλά γράμματα, γι’ αυτό βεβαίως έχετε καταστεί και παντελώς αναξιόπιστοι, επιζητώ να ανακαλύψουμε την αλήθεια διαβάζοντας πρώτα από όλα τα ψιλά γράμματα αυτού του νομοσχεδίου.

Αν λέτε, λοιπόν, τον όρο «συνεπείς φορολογούμενους» θα είχε νόημα να τον χρησιμοποιήσουμε πλάι στη λέξη «φοροελαφρύνσεις», αν νωρίτερα με τις πολιτικές σας δεν είχατε καταστήσει το μισό ενεργό πληθυσμό της χώρας μέρος αυτού του ιδιότυπου φορολογικού Τειρεσία που έχετε φτιάξει, καθώς όπως αποδεικνύουν τόσο η Eurostat όσο και ο ΟΟΣΑ πάνω από το 70% των μικρομεσαίων επιχειρήσεων, πάνω από το 80% των αυτοαπασχολούμενων και πάνω από το 50% των μισθωτών δεν είναι σε θέση να είναι συνεπείς στις φορολογικές και στις ασφαλιστικές τους υποχρεώσεις, αφού ζουν και λειτουργούν σε μια κοινωνία όπου περίπου 6 στους 10 πολίτες δεν βγάζουν το μήνα, οπότε πολλώ δε μάλλον δεν είναι ικανοί να είναι συνεπείς φορολογούμενοι.

Ποιους επιβραβεύετε, λοιπόν, την ώρα που δεν κάνετε καμία πραγματική ρύθμιση των χρεών; Μα αυτούς που δεν έχουν καμία μα καμία απολύτως ανάγκη, αυτούς, δηλαδή, που είναι είτε πολύ μεγάλες επιχειρήσεις, είτε εισοδηματίες, είτε παροικούν την κυβερνητική Ιερουσαλήμ, είτε είναι απολύτως χαμηλοσυνταξιούχοι και δεν έχουν επομένως υποχρεώσεις προς το δημόσιο, αν και σας έχω ικανούς, κύριε Υφυπουργέ, να κάνετε κάτι γι’ αυτούς.

Τι είναι λοιπόν αυτά τα ψιλά γράμματα του νομοσχεδίου που συζητάμε σήμερα, ότι η προϋπόθεση για να τύχει κάποιος του ευεργετήματος είναι να μην έχει υποπέσει στο παραμικρό παράπτωμα έναντι της ΑΔΑΕ, κάτι που σ’ αυτή τη χώρα και το 80% των πολιτών είναι λιγότερο πιθανόν από το να κερδίσουν το τζόκερ. Χρειάζονται δε ιδιαίτερο απόθεμα θράσους για να λέτε ότι στο επίκεντρο των ρυθμίσεών σας βρίσκεται η μεσαία τάξη, για την πλήρη δηλαδή φοροελάφρυνση του 4%, να την απολαμβάνουν όσα φυσικά και νομικά πρόσωπα κάνουν τη φορολογική τους δήλωση Μάρτιο μήνα. Δηλαδή, μιλάμε είτε για τις πολύ μεγάλες επιχειρήσεις, που το πράττουν για να διευκολύνουν τον τραπεζικό τους δανεισμό, είτε για εξαιρετικά εύπορους που αδιαφορούν παγερά για το πότε θα πληρωθεί από τον τραπεζικό τους λογαριασμό η φορολογική τους υποχρέωση.

Κύριε Υπουργέ, είμαι σίγουρη ότι το γνωρίζετε, μιας και υπηρετείτε στο Υπουργείο Οικονομικών, ότι ζούμε στη χώρα που αναγκάζεται κάθε χρόνο να δίνει δύο και τρεις παρατάσεις στις προθεσμίες υποβολής των φορολογικών δηλώσεων, στη χώρα που τα 2/3 των φορολογουμένων δεν έχουν υποβάλει φορολογική δήλωση πριν το τέλος Ιουνίου κάθε χρόνου και τέλος στη χώρα που οι μισοί φορολογούμενοι υποβάλλουν τη φορολογική τους δήλωση το τελευταίο δεκαήμερο, πριν την εκπνοή της τελευταίας παράτασης και φυσικά ακολουθούν και πρόστιμα, και προσαυξήσεις και έτσι διογκώνονται και τα φορολογικά έσοδα στις προβλέψεις στον Προϋπολογισμό και φυσικά γι’ αυτόν το λόγο έχετε καταστήσει τη φορολογική διοίκηση εισπράκτορα κεφαλικών φόρων και μάλιστα περηφανεύεστε και γι’ αυτό.

Πάμε, λοιπόν, να δούμε για όσους, όπως λέτε, μπαινοβγαίνουν στο σύστημα των 24 τεσσάρων 48 δόσεων, τους οποίους εντάσσετε στον ίδιο φορολογικό Τειρεσία, επειδή πολύ απλά δεν μπορούν να ζήσουν στη χώρα που εσείς δημιουργήσατε. Δεν θα χρησιμοποιήσω το κλισέ «ουκ αν λάβεις παρά του μη έχοντος», αλλά θα μιλήσω για το θράσος σας να υποδεικνύετε και point system στους φορολογούμενους, το οποίο δημιουργεί και μια νέα τάξη προνομιούχων, οι οποίοι ανήκουν στην τάξη που μόλις προανέφερα και αποτελεί μάλιστα τον σκληρό πυρήνα των ευνοούμενων της Κυβέρνησης Μητσοτάκη.

Και τι θέλετε να κάνετε με αυτό το point system, να δημιουργήσετε αιτιολογικό υπόβαθρο για την κατάργηση κάθε ρύθμισης χρέους για το 80% των Ελλήνων πολιτών.

Και έρχομαι τώρα βεβαίως και στις υπόλοιπες φοροελαφρύνσεις. Θα ήταν αστείο αν δεν ήταν τυχαίο να επαναλαμβάνετε για έκτη συνεχή χρονιά την υπόσχεση για κατάργηση του τέλους επιτηδεύματος. Θα ήταν αστείο αν δεν ήταν χυδαίο να μιλάτε γενικώς και αορίστως για αύξηση του ακατάσχετου λογαριασμού των 1.250 ευρώ μόνο για τους συνεπείς οφειλέτες, δηλαδή για κανέναν που έχει ανάγκη τον ακατάσχετο λογαριασμό και έρχεστε εδώ και μιλάτε βεβαίως για μειωμένη παρακράτηση για τις οφειλές που φτάνει μέχρι και το 70% για τις πράξεις από το δημόσιο, μιλώντας για ένα μέτρο που δεν αφορά δέκα έως είκοσι χιλιάδες επιχειρηματίες και επαγγελματίες.

Έρχεστε και μιλάτε σοβαρά στη χώρα, που δύο στους τρεις κάνουν αποποίηση κληρονομιάς και λέτε στον κόσμο αυτό, ότι αν είναι συνεπείς φορολογούμενοι την ώρα που δεν μπορούν να ζήσουν, στην περίπτωση που αναγκαστούν να πουλήσουν το ακίνητό τους για να ζήσουν, θα αποκλιμακώνεται από το 70% η παρακράτηση υπέρ του δημοσίου. Και μάλιστα, είναι τέτοια η σκανδαλώδης εύνοια που αποδεικνύεται προς τους πλούσιους φίλους σας, που μιλάτε για εξπρές επιστροφές χρημάτων από το δημόσιο, με αυτοματοποιημένο, μάλιστα, σύστημα και άνευ ανθρώπινης παρέμβασης για τα μέλη ενός εξαιρετικά κλειστού φιλοκυβερνητικού κλαμπ, που το ονομάζετε, μάλιστα και «χρυσή λίστα». Λες και είστε τράπεζα και αντί να δίνετε χρυσή πιστωτική κάρτα, δίνετε χρυσή λίστα κι αυτό αποδεικνύει και το μέγεθος της αναλγησίας σας.

Πάμε, όμως, τώρα, στο κορυφαίο θέμα της μείωσης των ασφαλιστικών εισφορών που υπόσχεστε και επίσης, στο μέτρο της μείωσης κατά 15% του φόρου ασφαλίστρου για τα ιδιωτικά συμβόλαια ασφάλισης υγείας παιδιών και το κορυφαίο, επιτρέψτε μου να πω μέτρο, της μείωσης του ΕΝΦΙΑ σε ποσοστό 20% για κατοικίες που ασφαλίζονται από φυσικές καταστροφές σε ιδιωτικές ασφαλιστικές εταιρείες. Είναι κι άλλες κατηγορίες φοροελαφρύνσεων που αφορούν φίλους σας, υπό την έννοια της νομοθέτησης της αύξησης του τζίρου τους και των κερδών τους και της μεταφοράς του κόστους στον κρατικό προϋπολογισμό, αλλά σταματώ εδώ.

Πείτε μου, κύριε Υπουργέ, πόσα δισεκατομμύρια σε ορίζοντα πενταετίας, θα χάσουμε από τον ΕΝΦΙΑ και πόσα εκατομμύρια δώσατε για αποζημιώσεις κατοικιών από φυσικές καταστροφές από το πρόγραμμα της κρατικής αρωγής; Για πείτε μας, κύριε Υπουργέ, πόσο κοστίζει η μείωση του φόρου ασφαλίστρου, για να αυξήσετε το τζίρο των ασφαλιστικών εταιρειών στα συμβόλαια υγείας παιδιών και αν με αυτά τα χρήματα θα μπορούσατε να φτιάξετε, έστω και ένα θα πω εγώ, παιδιατρικό νοσοκομείο σε ολόκληρη τη χώρα;

Κυρίες και κύριοι συνάδελφοι, με αυτό το νομοσχέδιο, η Κυβέρνηση δεν έρχεται μόνο να δώσει υπόσταση στον ανυπόστατο προϋπολογισμό, αλλά κατακτά επάξια και τον τίτλο του servicer των επιχειρήσεων, που χρηματοδοτούνται, ήδη, απλόχερα από το Ταμείο Ανάκαμψης και Ανεκτικότητας με κρατικό χρήμα, για να μην μπαίνουν, βέβαια και στον κόπο να δανειστούν και ταυτόχρονα, φέρατε για συζήτηση ένα νομοσχέδιο, το οποίο αποτελειώνει τη μικρομεσαία οικονομία και ενθαρρύνει αποκλειστικά και μόνο τους μεγάλους πολυεθνικούς ομίλους, οι οποίοι απολαμβάνουν τη στοργή σας όλα αυτά τα χρόνια της Κυβέρνησης Μητσοτάκη.

Θα τα πούμε βέβαια και στον Κρατικό Προϋπολογισμό κατά τη συζήτηση εκεί στην Ολομέλεια, διότι εκεί θα αποδειχθεί ο δόλος σας και η μεροληψία σας υπέρ του μεγάλου μεταπρατικού κεφαλαίου και κατά του κόσμου της πραγματικής εργασίας.

Σας ευχαριστώ πολύ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Τζάκρη.
 Τον λόγο έχει ο βουλευτής της Νέας Δημοκρατίας, κ. Εμμανουήλ Κόνσολας.
 **ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ :** Ευχαριστώ πολύ κύριε Πρόεδρε, κύριε Υπουργέ, κυρία Γενική, κυρίες και κύριοι βουλευτές, με πολύ ενδιαφέρον άκουσα τις τοποθετήσεις των Ειδικών Αγορητών και των Εισηγητών από τα κόμματα, αλλά, νομίζω, ότι την απάντηση σε όλα αυτά την έδωσε η Εισηγήτρια μας, η κυρία Μίκα Ιατρίδη, που με επιχειρήματα ανέδειξε τις προτεραιότητες και τη φιλοσοφία αυτού του νομοσχεδίου.

Ειλικρινά, ήθελα να γνωρίζω, υπάρχει ένας συνάδελφος βουλευτής σε αυτή την αίθουσα που δεν πιστοποιεί τη φιλοσοφία του νομοσχεδίου, που είναι η ενίσχυση του εισοδήματος με φορολογικά κίνητρα, με καινοτομία στους πολίτες και στις επιχειρήσεις; Γιατί, κυρίες και κύριοι συνάδελφοι, ποιος αμφισβητεί ότι αυτό το νομοσχέδιο βρίσκεται στον πυρήνα της κυβερνητικής πολιτικής από την πρώτη μέρα της θητείας, που είναι η μείωση των φόρων; Αυτό το νομοσχέδιο δεν μειώνει φόρους; Με πολύ μεγάλη έκπληξη άκουσα συναδέλφους και μάλιστα, με ακραίες λέξεις και συμπεριφορές, σ’ αυτήν την πρώτη ανάγνωση, που αναδεικνύουν τη διαμαρτυρία τους, νομίζω, άκριτα και χωρίς επιχειρήματα.

Η αλήθεια είναι, ότι τόσο ο Πρωθυπουργός Κυριάκος Μητσοτάκης, όσο και η ηγεσία του Υπουργείου Οικονομικών, ο κ. Χατζηδάκης και ο κ. Δήμας, πολλές φορές στο δημόσιο λόγο, αλλά και στη Βουλή, έχουν δηλώσει, ότι ο προσανατολισμός της Κυβέρνησης είναι να τηρήσει τις δεσμεύσεις, που, κυρίως, είναι μέσα από πολιτικές εφαρμόσιμες, ρεαλιστικές και βιώσιμες, για τη μείωση των φόρων. Γιατί, διαρκώς, ο δημοσιονομικός χώρος που προκύπτει, αξιοποιείται είτε στην κατεύθυνση της μείωσης των φόρων είτε στη στήριξη της κοινωνίας. Αυτό κάνει η Κυβέρνηση. Αυτό κάνει ο κ. Χατζηδάκης, αυτό κάνει ο κ. Δήμας, αυτό κάνει ο κ. Μητσοτάκης.

Πρέπει, λοιπόν, να τονίσω με πολύ σεβασμό σε όλους τους συναδέλφους, υπάρχει κάποιος που δεν το αναγνωρίζει αυτό; Το αν δεν μπορούν ολιστικά να αντιμετωπιστούν κάποια προβλήματα που, ενδεχόμενα, με κάποιες προτάσεις εδώ στην αίθουσα καταθέτουν τα κόμματα, αυτό είναι μια παραδοχή που την κρατάμε, αλλά έχουμε ακόμα τεράστιο χώρο και χρόνο στο πλαίσιο της δεύτερης θητείας της Κυβέρνησης της Νέας Δημοκρατίας, να υλοποιηθεί και όλο το άλλο πλαίσιο των μέτρων που, ενδεχόμενα, ακούμε εδώ.

Το νομοσχέδιο ωστόσο που έρχεται σήμερα προς συζήτηση και ψήφιση στη Βουλή αποτελεί την εκπλήρωση συγκεκριμένων δεσμεύσεων του Πρωθυπουργού και της Κυβέρνησης στην κατεύθυνση της μείωσης των φορολογικών επιβαρύνσεων.

Θέλω να θυμίσω, επίσης, ότι δεκάδες είναι οι μειώσεις φόρων που έχει επιφέρει η πολιτική αυτής της Κυβέρνησης. Από την πρώτη μέρα διακυβέρνησης της Κυβέρνησης του Κυριάκου Μητσοτάκη βασικός στόχος είναι η αποκλιμάκωση των φόρων.

Δεν θέλω να σταθώ τι έκανε η προηγούμενη Κυβέρνηση, ούτε αφορά πλέον τους Έλληνες πολίτες, αλλά η στοχοθεσία, η εφαρμοσμένη πολιτική αυτής της Κυβέρνησης έχει αποκλιμάκωση των φόρων, έμμεση και άμεση ενίσχυση των πολιτών και του οικογενειακού εισοδήματος τους και σήμερα πρόσθετα κάνει ένα βήμα μπροστά σε ό,τι αφορά την φοροελάφρυνση μέσα από συγκεκριμένες πολιτικές.

Επιτρέψτε μου, ακούγοντας προηγουμένως Εισηγητές από την αντιπολίτευση, να επαναπροσδιορίσω την τοποθέτησή μου και στην πρώτη ανάγνωση του νομοσχεδίου θα σταθώ στις 12 συγκεκριμένες μειώσεις φόρων, μάλλον, για να το επαναλάβω και να εστιάσω την προσοχή τόσο των συναδέλφων όσο και των συμπολιτών μας που μας βλέπουν και μας ακούν.

Οι συγκεκριμένες μειώσεις φόρων σε αυτό το νομοσχέδιο περιλαμβάνουν: Πρώτον, τη μείωση κατά μία μονάδα ακόμα των ασφαλιστικών εισφορών και δεν χρειάζεται να υπενθυμίσω ότι η Κυβέρνηση της Νέας Δημοκρατίας έχει μειώσει τις ασφαλιστικές εισφορές κατά 4,4 ποσοστιαίες μονάδες. Δεν είναι αληθές αυτό;

 Δεύτερον, την κατάργηση του τέλους επιτηδεύματος για όλα τα φυσικά πρόσωπα. Το μέτρο περιλαμβάνει ελεύθερους επαγγελματίες, αυτοαπασχολούμενους και εργαζόμενους που αμείβονται με μπλοκάκι. Δεν είναι φοροελάφρυνση αυτό; Δεν είναι μια καλή πολιτική εφαρμογή της φορολογικής πολιτικής της Κυβέρνησης;

 Τρίτον, την απαλλαγή από το φόρο εισοδήματος ιδιοκτητών ακινήτων που θα νοικιάσουν για τρία χρόνια ακίνητα που πριν ήταν κενά ή χρηματοδοτούνταν για βραχυχρόνια μίσθωση. Το θέλουν οι πολίτες, δεν το θέλει η Κυβέρνηση μόνο αυτό το μέτρο.

 Πολύ σημαντικό είναι επίσης και το μέτρο που αφορά την απαλλαγή από τον φόρο ασφαλίστρων των συμβολαίων υγείας για παιδιά έως και 18 ετών.

 Πέμπτο ζήτημα που απασχολεί το νομοσχέδιο και αφορά τη φοροελάφρυνση είναι η κατάργηση του τέλους σταθερής τηλεφωνίας για συνδέσεις με οπτική ίνα.

Επίσης, οι φοροαπαλλαγές στις παροχές επιχειρήσεων για νέους γονείς είναι ένα πάρα πολύ σημαντικό μέτρο που το θέλει η ίδια η ελληνική κοινωνία.

Το έβδομο μέτρο, αφορά τη μείωση του ΕΝΦΙΑ κατά 20% για κατοικίες που είναι ασφαλισμένες για φυσικές καταστροφές και με αντικειμενική αξία έως 500.000 ευρώ.

 Οριστική απαλλαγή από το ΕΝΦΙΑ για τα διατηρητέα κτίρια με αντικειμενική αξία έως 400.000 ευρώ. Είναι μια πρόταση που είχα καταθέσει εδώ και χρόνια και είναι μια εύλογη ρύθμιση και θέλω να εκφράσω την ικανοποίησή μου, κύριε Δήμα, σε εσάς, γιατί είναι μια καλή πρακτική, ένα πολύ σημαντικό μέτρο που παίρνετε, γιατί αφορά συνολικά την ελληνική κοινωνία.

Παράλληλα παρατείνεται έως τις 31 Δεκεμβρίου του 2026 η αναστολή επιβολής φόρου υπεραξίας από μεταβίβαση ακινήτων.

Το ένατο μέτρο του νομοσχεδίου αφορά το φορολογικό συντελεστή 22% για τις εφημερίες των γιατρών που μεταφράζεται σε άμεσο όφελος από 150 έως 200 ευρώ και πλέον το μήνα για τους γιατρούς, κάτι πολύ σημαντικό που έχει θέσει και ο Πανελλήνιος Ιατρικός Σύλλογος, αλλά και οι Ιατρικοί Σύλλογοι σε όλη την Ελλάδα.

Να θυμίσω επίσης ότι η παράταση του μέτρου αναστολής ΦΠΑ στις οικοδομές έως 31 Δεκεμβρίου του 2025 είναι κάτι που ζητάει η ίδια η αγορά, οι ίδιοι οι συμπολίτες μας.

Η μείωση φόρου χαρτοσήμου σε μια σειρά συναλλαγών των πολιτών είναι κάτι που απαλλάσσει πλέον τους πολίτες και δίνει ώθηση στην οικονομία όπως επίσης και τα φορολογικά κίνητρα για συγχωνεύσεις επιχειρήσεων.

 Παράλληλα με τα 12 αυτά μέτρα τα πολύ σημαντικά είναι και αυτά τα οποία προβλέπονται για τη στήριξη του εισοδήματος των οικονομικά αδύναμων συμπολιτών μας, τα κυριότερα εκ των οποίων είναι, τόσο η έκτακτη οικονομική ενίσχυση σε συνταξιούχους με προσωπική διαφορά όσο η έκτακτη οικονομική ενίσχυση ύψους 200 ευρώ σε ευάλωτες κοινωνικές ομάδες που θα καταβληθεί μέχρι τέλος του χρόνου. Το μέτρο σημειώνω ότι αφορά στους δικαιούχους επιδομάτων αναπηρίας στους ανασφάλιστους υπερήλικες και άλλους.

Υπάρχει ένας συνάδελφος βουλευτής που δεν έχει δεχθεί υπομνήματα από ανθρώπους που έχουν αναπηρία ή οικογένειες που έχουν μέλη με αναπηρία και δεν συμφωνεί με αυτό το μέτρο; Αν υπάρχουν τόσα κακά στο νομοσχέδιο δεν είναι καλό και φρόνιμο να τονιστεί έστω κι ένα μέτρο από αυτό το νομοσχέδιο που είναι στη σωστή κατεύθυνση; Όπως επίσης η αύξηση κατά 50% του μηνιαίου επιδόματος στους δικαιούχους του ελάχιστου εγγυημένου εισοδήματος.

Ταυτόχρονα με τις προβλέψεις του νομοσχεδίου, καθιερώνεται για πρώτη φορά ένα σαφές και προκαθορισμένο χρονικό πλαίσιο υποβολής των φορολογικών δηλώσεων που επιτέλους θα γίνεται σε συγκεκριμένο χρόνο μέχρι 15 Ιουλίου από 15 Μαρτίου σε ετήσια βάση, τερματίζοντας μια σειρά εκκρεμοτήτων αλλά και αιτημάτων παράτασης που επαναλαμβάνονται κάθε χρόνο.

Κύριε Υπουργέ, κυρία Γενική, κύριε Πρόεδρε, κυρίες και κύριοι συνάδελφοι, η καταστροφολογία της αντιπολίτευσης δεν βρίσκει ανταπόκριση στην κοινωνία. Εδώ είναι εύηχο για μερικούς αλλά έξω από εδώ δεν είναι καθόλου μια αντίληψη που την αποδέχεται η κοινωνία, χρησιμοποιώντας παλιά πολιτικά εργαλεία που δεν μπορεί κανείς να ερμηνεύσει και να κερδίσει την εμπιστοσύνη των πολιτών. Οι Έλληνες πολίτες ζητούν σταθερότητα, ζητούν και αντιπολίτευση με όλες τις μορφές και τις εκφάνσεις της. Δεν μπορεί να είναι πλέον σε μια στείρα αντιπολιτευτική κριτική και δεν μπορεί να εγγυηθεί εξάλλου απ’ ότι βλέπουμε και σήμερα τη σταθερότητα. Η Ελλάδα κοιτάζει μπροστά. Η χώρα έχει μια Κυβέρνηση με σταθερότητα και ασφάλεια, που δεν μπορεί να εγγυηθεί καμία άλλη πολιτική δύναμη στη χώρα και η σταθερότητα και η ανάπτυξη είναι επίτευγμα του Κυριάκου Μητσοτάκη και της κυβέρνησής.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών)**: Πριν ξεκινήσω θέλω να ευχαριστήσω τους Εισηγητές και τους Ειδικούς Αγορητές όλων των κομμάτων και την κυρία και τον κύριο συνάδελφο που έλαβαν τον λόγο. Ευχαριστώ πολύ και για τα σχόλια και για τις παρατηρήσεις. Νομίζω, ότι είναι πολύ χρήσιμα. Δεν πάμε να ωραιοποιήσουμε την κατάσταση όπως ακούστηκε πιο πριν, παραδείγματος χάρη από τον Ειδικό Αγορητή του Κομμουνιστικού Κόμματος Ελλάδος, όμως δεν υπάρχει αμφιβολία ότι το προς συζήτηση νομοσχέδιο είναι εξαιρετικά σημαντικό καθώς ο στόχος του είναι η ενίσχυση του διαθέσιμου εισοδήματος των πολιτών, η βελτίωση της ευημερίας τους μέσω των σημαντικών μειώσεων φόρων και ασφαλιστικών εισφορών και η ανάπτυξη της οικονομίας, ειδικότερα μέσω της προώθησης της έρευνας και της καινοτομίας.

Ας δούμε λίγο αναλυτικότερα όμως τι ακριβώς είναι αυτό το οποίο συζητάμε σήμερα. Ιδίως όσον αφορά το τελευταίο θέμα, αυτό της έρευνας και της καινοτομίας, η Ελλάδα θα δίνει πλέον τα πιο ανταγωνιστικά φορολογικά κίνητρα στην Ευρωπαϊκή Ένωση με τις εκπτώσεις δαπανών έρευνας και καινοτομίας και το λέω αυτό το πράγμα, διότι ο στόχος που έχει θέσει η Ευρωπαϊκή Ένωση όσον αφορά τις δαπάνες έρευνας και καινοτομίας είναι μέχρι το 2030 να αναλογούν σε ένα ποσοστό 3% του ΑΕΠ. Η Ελλάδα τα τελευταία χρόνια έχει κάνει πολύ σημαντικά βήματα όσον αφορά τις δαπάνες έρευνας και καινοτομίας, όμως θέλουμε να μπορέσουμε να φτάσουμε ακόμα πιο γρήγορα να πετύχουμε αυτόν τον στόχο. Πριν τρία χρόνια καθιερώσαμε πως οι δαπάνες επιστημονικής και τεχνολογικής έρευνας, συμπεριλαμβανομένων και των αποσβέσεων εξοπλισμού και οργάνων που χρησιμοποιούνται, εκπίπτουν από τα ακαθάριστα έσοδα των επιχειρήσεων κατά το χρόνο πραγματοποίησής τους προσαυξημένες κατά 100%. Το προηγούμενο καθεστώς, αυτό το οποίο παραλάβαμε το 2019, ήταν στο 30% και το φτάσαμε στο 100%. Με τις νέες ρυθμίσεις το ποσοστό αυτό αυξάνεται στο 150% όταν υπάρχει σύνδεση μεταξύ των εταιρειών των επιχειρήσεων που επενδύουν στην έρευνα και την ανάπτυξη με ένα ερευνητικό κέντρο ή με ένα πανεπιστήμιο ή με μια νεοφυή επιχείρηση. Για τις δαπάνες επιστημονικής και τεχνολογικής έρευνας οι οποίες πραγματοποιούνται από πολύ μικρές, μικρές και μεσαίες επιχειρήσεις οι οποίες αποτελούν και τη μεγάλη πλειοψηφία των επιχειρήσεων στη χώρα μας, εκπίπτουν από τα ακαθάριστα έσοδα προσαυξημένες κατά 200%, με την προϋπόθεση ότι αυτές οι δαπάνες υπερβαίνουν το 20% των συνολικών δαπανών της επιχείρησης μέσα στο έτος, δηλαδή είναι οι λεγόμενες εταιρείες έντασης γνώσης. Το ποσοστό υπό κάποιες προϋποθέσεις μπορεί να φτάσει ακόμα και στο 215% το οποίο είναι με διαφορά το πιο ανταγωνιστικό στην Ευρωπαϊκή Ένωση και αυτό αφορά μικρομεσαίες επιχειρήσεις μόνο. Απαντώντας συνεπώς και στον Εισηγητή της Ελληνικής Λύσης, θεωρούμε πως αυτές οι ρυθμίσεις είναι πάρα πολύ σημαντικές για να δημιουργηθούν νέες θέσεις εργασίας στο κομμάτι της καινοτομίας, για να μπορέσουμε να κρατήσουμε το επιστημονικό δυναμικό της χώρας, τους ταλαντούχους επιχειρηματίες εδώ πέρα, προσπαθώντας να τους κρατήσουμε εδώ αλλά και να επαναπατρίσουμε κάποιους που έφυγαν ειδικότερα τα χρόνια της κρίσης.

Μπορώ να σας βεβαιώσω ότι ήδη αρκετοί από τους επιστήμονές μας και ταλαντούχους επιχειρηματίες τα τελευταία χρόνια έχουν επιστρέψει στη χώρα, αλλά σαφέστατα θέλουμε να δούμε πώς μπορούμε να επιστρέψουν ακόμα περισσότεροι μιας και κάνατε αναφορά στην διαρροή των εγκεφάλων πιο πριν. Επεκτείνουμε όμως και τα κίνητρα για τους επενδυτικούς αγγέλους ώστε να ενισχύσουμε ακόμα περισσότερο με εναλλακτική χρηματοδότηση το οικοσύστημα καινοτομίας της χώρας μας. Πιο συγκεκριμένα αν ένας φορολογούμενος φυσικό πρόσωπο εισφέρει κεφάλαιο σε κεφαλαιουχική εταιρεία, η οποία είναι καταχωρημένη στο Εθνικό Μητρώο Νεοφυών Επιχειρήσεων, τότε εκπίπτει από το φορολογητέο εισόδημα το ποσό το οποίο φτάνει μέχρι το 50% του ποσού της εισφοράς αυτής. Αυτό το νομοθετήσουμε πριν από τρία χρόνια.

Τι αλλάζουμε σήμερα;

Σήμερα αλλάζουμε το ποσό της επένδυσης. Αυτό που είχαμε νομοθετήσει πριν από τρία χρόνια ήταν για μία επένδυση της τάξεως των 100.000 ευρώ και έως τρεις επενδύσεις ανά έτος ένα φυσικό πρόσωπο θα είχε αυτή την έκπτωση του 50%. Πλέον τριπλασιάζουμε το κίνητρο και πάμε στις 300.000 ευρώ. Διατηρούμε τις τρεις επενδύσεις ανά έτος. Άρα, θεωρούμε ότι με αυτόν τον τρόπο θα μπορέσουμε να έχουμε εισροή επιπλέον κεφαλαίων στο οικοσύστημα καινοτομίας που είναι ο στόχος της συγκεκριμένης ρύθμισης.

Τα ίδια ισχύουν για εισφορά κεφαλαίου σε Αμοιβαίο Κεφάλαιο Επιχειρηματικών Συμμετοχών τα λεγόμενα ΑΚΕΣ, όπως ορίζεται στο Άρθρο 7 του ν.2992/2002. Προβλέπεται, επίσης, από 1η Ιανουαρίου του 2025 -αρκετοί από εσάς κάνατε αναφορά- η χορήγηση ειδικής άδειας παραμονής για επένδυση 250.000 ευρώ σε εγγεγραμμένη νεοφυή επιχείρηση του Μητρώου Νεοφυών Επιχειρήσεων και αυτός είναι ένας δημιουργικός τρόπος ώστε να έχουμε επιπλέον χρήματα στο οικοσύστημα καινοτομίας, το οποίο το θεωρούμε πάρα πολύ σημαντικό.

Επεκτείνεται το κίνητρο για εμπορική εκμετάλλευση ευρεσιτεχνίας της λεγόμενης πατέντας. Με τη νέα ρύθμιση εκτός από την ισχύουσα τριετή απαλλαγή των κερδών της επιχείρησης από την εμπορική εκμετάλλευση της πατέντας προβλέπεται πλέον και μείωση 10% του φόρου εισοδήματος για επιπλέον 7 έτη και μετά την λήξη της τριετίας. Άρα, για δέκα χρόνια κάποιος όποιος έχει πατέντα, δίπλωμα ευρεσιτεχνίας, έχει αυτές τις πολύ σημαντικές διατάξεις. Θέλω, πραγματικά, να καλέσω το σύνολο των πολιτικών κομμάτων να εξετάσετε με προσοχή τα κίνητρα που δίνουμε για την έρευνα και την καινοτομία. Θεωρώ ότι ειδικότερα εδώ δεν υπάρχει χώρος διαφωνίας και θα ήθελα να έβλεπα το σύνολο των πολιτικών κομμάτων να στηρίζουν έμπρακτα με την ψήφο τους τα κίνητρα που δίνουμε για την έρευνα και την καινοτομία.

Επίσης, παρέχονται σημαντικά κίνητρα για συγχωνεύσεις και εξαγορές επιχειρήσεων που αφορούν στη μικρή επιχειρηματικότητα. Δίνουμε φορολογικά κίνητρα για μετασχηματισμούς – συγχωνεύσεις επιχειρήσεων μειώνοντας μεταξύ άλλων το ελάχιστο όριο του εταιρικού κεφαλαίου, το οποίο απαιτείται να έχει η νέα νομική οντότητα από 125.000 ευρώ το μειώνουμε στις 100.000 ευρώ. Επίσης, η λήπτρια εταιρεία στο πλαίσιο του εταιρικού μετασχηματισμού μπορεί να κάνει μεταφορά ζημιών της εισφέρουσας εταιρίας υπό τους ίδιους ακριβώς όρους όπως θα ίσχυαν για την εισφέρουσα αν δεν είχε πραγματοποιηθεί ο μετασχηματισμός, ενώ η υπεραξία που προκύπτει από τη συγχώνευση δεν συνεπάγεται τη δημιουργία φορολογικής υποχρέωσης για τη λήπτρια εταιρεία, για την εταιρεία υπό τη νέα της νομική μορφή σε περίπτωση μετατροπής.

Ο αναδιανεμητικός ρόλος της φορολογικής πολιτικής είναι ο βασικότερος με την έννοια ότι είναι αυτός, ο οποίος συνδέεται πιο άμεσα με την ευημερία των πολιτών. Η Κυβέρνηση μας έχει να επιδείξει χειροπιαστά αποτελέσματα έχοντας στο ενεργητικό της σειρά φορολογικών μεταρρυθμίσεων όπως η μείωση και σταδιακά η κατάργηση του τέλους επιτηδεύματος για τους ελεύθερους επαγγελματίες και ο περιορισμός προκαταβολής φόρου. Πάνω από 60 μειώσεις φόρων έχουν γίνει από την Κυβέρνηση της Νέας Δημοκρατίας από το 2019 μέχρι σήμερα. Να αναφέρω τη μείωση στον ΕΝΦΙΑ περισσότερο από 30%, τη μείωση των ασφαλιστικών εισφορών, την αύξηση του αφορολογήτου κατά 1.000 ευρώ για κάθε παιδί, την κατάργηση της Εισφοράς Αλληλεγγύης, τη μείωση του ΦΠΑ στην εστίαση στο 13%, την αύξηση του αφορολογήτου για γονικές παροχές, τη μείωση του ΦΠΑ στο 13% και στο 6% για σειρά προϊόντων όπως ο καφές, τα βιβλία, τα βρεφικά είδη και τα είδη για εξυπηρέτηση ατόμων με προβλήματα όρασης, τη μείωση του φόρου επιχειρήσεων και τη μονιμοποίηση της επιστροφής του Ειδικού Φόρου Κατανάλωσης στο αγροτικό πετρέλαιο από το 2025.

Ο στόχος της ΝΔ είναι με την ψήφιση του σημερινού νομοσχεδίου να γίνουν και άλλες μειώσεις. Όχι γιατί επιθυμούμε να γίνουμε ευχάριστοι, αλλά γιατί η ανάπτυξη της ελληνικής οικονομίας πάνω από το μέσο όρο της Ε.Ε. μας το επιτρέπει αυτό, χωρίς να θέτουμε σε κίνδυνο τη δημοσιονομική ισορροπία της χώρας, που ναι είναι προτεραιότητα και θα έπρεπε να ήταν προτεραιότητα όλων μας. Ειδικότερα όταν έχουμε ζήσει δέκα χρόνια οικονομικής κρίσης, τα οποία μας οδήγησαν στο να απωλέσουμε ένα πολύ μεγάλο ποσοστό του ΑΕΠ. Άρα, η δημοσιονομική ισορροπία είναι προτεραιότητα και θα έπρεπε να ήταν προτεραιότητα όλων των πολιτικών κομμάτων. Η αντιμετώπιση φοροδιαφυγής είναι όμως στον πυρήνα των πρωτοβουλιών μας και εκτός πως είναι ζήτημα κοινωνικής δικαιοσύνης, μας επιτρέπει να επιστρέψουμε στους πολίτες περισσότερα.

Εδώ θέλω να δώσω στον Εισηγητή της Νίκης κάποια στοιχεία, μιας και αναφέρθηκε ορθά στην ανάγκη είσπραξης επαρκών εσόδων, αλλά και στον Εισηγητή της Πλεύσης Ελευθερίας που έδωσε ιδιαίτερη βαρύτητα στο ζήτημα της αύξησης των φορολογικών εσόδων. Οφείλω να ομολογήσω πως εξεπλάγην από την παρέμβασή του, καθώς εμμέσως πλην σαφώς αναρωτήθηκε κατά πόσο πρέπει να αντιμετωπίσουμε την πάταξη της φοροδιαφυγής ή όχι. Για εμάς δεν υπάρχει δίλημμα, είναι ξεκάθαρα ζήτημα κοινωνικής δικαιοσύνης. Πιο συγκεκριμένα, το έργο το οποίο ξεχωρίζει και δεν μπορεί να αμφισβητηθεί από κανέναν είναι το έργο της διασύνδεσης των ταμειακών μηχανών με τα POS. Με τον αριθμό των διασυνδέσεων να έχει υπερβεί ήδη από τις αρχές του έτους τις 430.000 διασυνδέσεις. Μέσα στο πρώτο 9μηνο του τρέχοντος έτους, τα έσοδα από ΦΠΑ έχουν αυξηθεί κατά 11,2% σε σύγκριση με το πρώτο εννεάμηνο του 2023. Θα το πω πάρα πολύ απλά, έχουμε παραπάνω έσοδα με μειώσεις φόρων. Αυτό συμβαίνει επειδή αντιμετωπίζουμε τη φοροδιαφυγή. Είναι νομίζω ξεκάθαρο. Η διασύνδεση είναι το πιο χειροπιαστό έργο, όσον αφορά τη μείωση της φοροδιαφυγής, αφού πλέον παράλληλα με τη σύνδεση των ταμειακών μηχανών στο ηλεκτρονικό σύστημα της Ανεξάρτητης Αρχής Δημοσίων Εσόδων, καθίσταται δυνατή η καταγραφή των συναλλαγών και η δήλωση του Φ.Π.Α. που αντιστοιχεί στην εκάστοτε συναλλαγή σε πραγματικό χρόνο.

Στην ίδια κατεύθυνση, της αντιμετώπισης της πάταξης της φοροδιαφυγής, εντάσσεται η ολοκλήρωση του ηλεκτρονικού περιβάλλοντος myDATA, με ενσωμάτωση και αξιοποίηση στοιχείων συναλλαγών τερματικών POS, ψηφιακών δελτίων αποστολής και ψηφιακού πελατολογίου, που συμβάλλουν καθοριστικά στη μείωση του διοικητικού βάρους για τις επιχειρήσεις και τη βελτίωση της φορολογικής συμμόρφωσης μέσω της προώθησης των ηλεκτρονικών συναλλαγών. Η ΑΑΔΕ θα κάνει χρήση της πλατφόρμας myDATA, για την τήρηση ηλεκτρονικών βιβλίων από τις επιχειρήσεις, την ηλεκτρονική τιμολόγηση και τη διασύνδεση όλων των φορολογικών ταμειακών μηχανών με τα πληροφοριακά συστήματα της. Τα μέτρα αυτά ενισχύουν κατακόρυφα την αποτελεσματικότητα των φορολογικών ελέγχων και με αυτόν τον τρόπο αυξάνονται τα φορολογικά έσοδα, όχι με αυτό που είπε η κ. Τζάκρη πιο πριν, ότι αυξάνονται τα φορολογικά έσοδα επειδή όσοι δεν υποβάλουν εμπρόθεσμα τη φορολογική τους δήλωση θα πληρώσουν ένα πρόστιμο. Βέβαια, θα μου πείτε ότι ο καθένας έχει τις προτάσεις του και οι Έλληνες πολίτες αξιολογούν τις προτάσεις τους.

 Με το προς ψήφιση φορολογικό νομοσχέδιο η ΝΔ συνεχίζει στη μείωση της φορολογίας των Ελλήνων πολιτών. Αναφέρω συγκεκριμένες μειώσεις του φορολογικού νομοσχεδίου. Μείωση κατά μία επιπλέον ποσοστιαία μονάδα των ασφαλιστικών εισφορών και αν δούμε σωρευτικά τις μειώσεις των ασφαλιστικών εισφορών από το 2019 μέχρι σήμερα, είναι στο 5,4% και η πρόθεση μας είναι μέχρι το τέλος θητείας μας να υπάρχει επιπλέον μείωση των ασφαλιστικών εισφορών. Από την επιπλέον μείωση αυτή θα ωφεληθούν τόσο οι εργοδότες μέσω της περαιτέρω μείωσης του μη μισθολογικού κόστους όσο και οι εργαζόμενοι του ιδιωτικού και δημοσίου τομέα μέσω της αύξησης των καθαρών αποδοχών τους. Η κατάργηση του τέλους επιτηδεύματος για όλα τα φυσικά πρόσωπα, ελεύθεροι επαγγελματίες, αυτοαπασχολούμενοι, καθώς και εργαζόμενοι που αμείβονται με μπλοκάκι. Απαλλαγή φόρου εισοδήματος για 3 έτη για ακίνητα που θα ενοικιαστούν, τα οποία δηλώνονταν προηγουμένως ως κενά ή είχαν διατεθεί για βραχυχρόνια μίσθωση.

Απαλλαγή από το φόρο ασφαλίστρων 15% των συμβολαίων υγείας για παιδιά έως 18 ετών. Σε περίπτωση οικογενειακού ή ομαδικού συμβολαίου, ο φόρος μειώνεται αναλογικά με τον αριθμό των ανήλικων μελών που καλύπτει.

Διπλάσια μείωση ΕΝΦΙΑ από το 2025 από 10% σε 20% για κατοικίες φυσικών προσώπων φορολογητέας αξίας έως 500.000 ευρώ, που είναι ασφαλισμένες για φυσικές καταστροφές, πυρκαγιά, σεισμό, πλημμύρα. Προϋπόθεση, βέβαια, είναι η ασφάλιση να αφορά το προηγούμενο έτος με διάρκεια τουλάχιστον τριών μηνών.

Κατάργηση τέλους σταθερής τηλεφωνίας 5% για συνδέσεις με οπτική άνω των 100Mbps.

Φοροαπαλλαγή οικειοθελών παροχών επιχειρήσεων για νέους γονείς. Συγκεκριμένα, προβλέπονται εξαιρέσεις από τον υπολογισμό του εισοδήματος από μισθωτή εργασία για επίδομα έως 5.000 ευρώ για κάθε τέκνο που αποκτά ο εργαζόμενος και καταβάλλεται μέσα σε 12 μήνες από τον τοκετό, προσαυξανόμενο κατά 5.000 ευρώ για κάθε επιπλέον τέκνο, για παροχή έως 5.000 ευρώ ετησίως που χορηγούν οι εργοδότες στους εργαζόμενους για την κάλυψη δαπάνης βρεφονηπιακών και παιδικών σταθμών. Και αναρωτήθηκε κάποιος από τους προηγούμενους ομιλητές, πόσες επιχειρήσεις αφορά. Εγώ θα σας απαντήσω ότι αφορά πάρα πολλούς νέους γονείς και πάρα πολλά παιδιά. Άρα, πρέπει να έχουμε και την προτεραιότητα το ποιους αφορά η κάθε ρύθμιση φορολόγηση.

Φορολόγηση αμοιβής για εφημερίες γιατρών με συντελεστή 22%. Το μηνιαίο καθαρό όφελος μεσοσταθμικά για τους γιατρούς υπολογίζεται σε 150 ευρώ και σε πολλές περιπτώσεις ξεπερνάει τα 200 ευρώ.

Παράταση αναστολής Φ.Π.Α. για νέες οικοδομές έως τις 31 Δεκεμβρίου του 2025. Στόχος της διάταξης είναι η τόνωση της αγοράς ακινήτων και η προσέλκυση επενδύσεων, ενώ η ρύθμιση λειτουργεί και προς όφελος των αγοραστών ακινήτων, συμπεριλαμβανομένων των φυσικών προσώπων που περιορίζουν το ακίνητο για ιδιωτική στεγαστική χρήση.

Επιπλέον των παραπάνω, με το νομοσχέδιο προβλέπεται παράταση έως τις 31 Δεκεμβρίου 2026 της αναστολής επιβολής φόρου υπεραξίας από μεταβίβαση ακινήτων.

Μείωση 50% του ελάχιστου ποσού καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των 1.500 κατοίκων. Νομίζω, ότι αυτό είναι κάτι το οποίο πάλι θέλω να δω το σύνολο του Κοινοβουλίου να το υπερψηφίζουν, ειδικά μιας και ο Εισηγητής του ΠΑΣΟΚ είπε ότι το είχε προτείνει, θεωρώ δεδομένο ότι θα το υπερψηφίσετε. Η λογική είναι απλή, είναι διαφορετικό να είσαι ελεύθερος επαγγελματίας σε ένα μικρό χωριό, ένα ημιορεινό χωριό, παραδείγματος χάρη της εκλογικής μου Περιφέρειας στην Κλένια Κορινθίας στο χωριό καταγωγής μου και είναι διαφορετικό να είσαι ελεύθερος επαγγελματίας στο κέντρο της Αθήνας.

Η καθέτως αύξηση των ορίων κάθε κλίμακας της Εισφοράς Αλληλεγγύης συνταξιούχων κατά τρόπο που αντιστοιχεί με την αύξηση του ύψους των συντάξεων.

Διορθώνουμε το ζήτημα του φιλοδωρήματος, απαλλάσσοντας τα ποσά αυτά έως το ποσό των 300 ευρώ ανά μήνα από τον συνυπολογισμό τους, προκειμένου να καθοριστεί ο Φόρος Εισοδήματος.

Επιφέρουμε βελτιώσεις στο τρόπο υπολογισμού του καθαρού, του ελάχιστου καθαρού εισοδήματος των ελευθέρων επαγγελματιών.

Ειδικότερα για το φιλοδώρημα, ακούστηκε και πιο πριν, ναι, σήμερα, χωρίς αυτή τη ρύθμιση, τα φιλοδωρήματα φορολογούνται από το πρώτο ευρώ. Τι ερχόμαστε και αλλάζουμε εμείς; Το μόνο πράγμα το οποίο αλλάζουμε σε σχέση με το σημερινό καθεστώς είναι ότι δημιουργούμε την απαλλαγή, θεσμοθετούμε απαλλαγή στα φιλοδωρήματα έως 300 ευρώ και μιλάμε για τα φιλοδωρήματα τα οποία πάνε αφήνουν οι πολίτες μέσω των POS. Άρα, μπορεί ο καθένας να λαϊκίσει όσο θέλει, προφανώς να πει ότι θέλει, όμως, η ερμηνεία της διάταξης είναι πάρα πολύ συγκεκριμένη, εδώ πέρα θεσμοθετείται απαλλαγή έως 300 ευρώ το μήνα.

Πάμε στα μέτρα ενίσχυσης του εισοδήματος των πολιτών. Έκτακτη οικονομική ενίσχυση σε συνταξιούχους με προσωπική διαφορά άνω των 10 ευρώ. Χορηγείται μέχρι την 31η Δεκεμβρίου 2024 ως εξής: Είναι 200 ευρώ για σύνταξη έως και 700 ευρώ, 150 ευρώ για σύνταξη από 700 ευρώ έως τα 1.100 ευρώ, και 100 ευρώ για σύνταξη από 1.100 ευρώ μέχρι τα 1.600 ευρώ.

Έκτακτη οικονομική ενίσχυση ύψους 200 ευρώ έως την 31η Δεκεμβρίου σε ευάλωτες κοινωνικές ομάδες.

 Συγκεκριμένα. Στους δικαιούχους επιδομάτων αναπηρίας του e-ΕΦΚΑ, στους δικαιούχους του επιδόματος απολύτου αναπηρίας για συνταξιούχους του πρώην ΟΓΑ που λαμβάνουν μόνο τη βασική σύνταξη αν και εφ’ όρου ζωής αν έχουν ποσοστό αναπηρίας 100%, στους δικαιούχους του επιδόματος νόσου και ανικανότητας των συνταξιούχων του δημοσίου, στους δικαιούχους του εξωιδρυματικού επιδόματος τα οποία χορηγούνται από τον e-ΕΦΚΑ, στους δικαιούχους επιδόματος ΑμΕΑ του ΟΠΕΚΑ, στους ανασφάλιστους υπερήλικες. Ειδικά οι δικαιούχοι του επιδόματος παιδιού του ΟΠΕΚΑ θα λάβουν μία επιπλέον δόση. Παροχή επιπλέον 50% του μηνιαίου επιδόματος στους δικαιούχους του ελάχιστου εγγυημένου εισοδήματος.

Συνολικά από τις παραπάνω έκτακτες ενισχύσεις που ανέρχονται στο ποσό των 243 εκατομμυρίων ευρώ, ωφελούνται 1,9 εκατομμύρια πολίτες.

Τα λέω αυτά, διότι άκουσα πριν και τον Εισηγητή της Νέας Αριστεράς να τα χαρακτηρίζει όλα αυτά «Σταγόνα στον ωκεανό». Είναι σεβαστή η άποψή του. Διαφωνώ. Θα ήθελα όμως πάρα πολύ να υπήρχε και μια αυτοκριτική από τον ίδιο. Ειδικότερα όσον αφορά το τι μειώσεις φόρων έκανε η Κυβέρνηση ΣΥΡΙΖΑ την οποία υπηρέτησε για 5 χρόνια. Να μας πει ποιες ήταν οι μειώσεις φορολογίας που έκαναν αυτοί για να είναι άρα τα σημερινά μόνο «Σταγόνα στον ωκεανό». Δεν μείωσαν κανένα φόρο. Άρα, νομίζω, ότι οι πολίτες μπορούν να κρίνουν και να συγκρίνουν στην πράξη όχι μόνο στα λόγια.

Επιπλέον, προβλέπεται αύξηση ειδικής αποζημίωσης της νυχτερινής απασχόλησης κατά 20% των ένστολων από 01.01.2025. Αναμόρφωση από 1η Ιανουαρίου 2025 του μισθολογικού πλαισίου σπουδαστών των σχολών Ενόπλων Δυνάμεων. Στόχος είναι η ενίσχυση του εισοδήματος των σπουδαστών των σχολών των Ενόπλων Δυνάμεων και η εναρμόνιση τους με τις αποδοχές των σπουδαστών των αντίστοιχων σχολών των σωμάτων ασφαλείας. Καταβολή κινήτρου επίτευξης δημοσιονομικών στόχων σε υπαλλήλους της Ελληνικής Στατιστικής Αρχής με βάση την επίτευξη συγκεκριμένων ποσοτικών στόχων. Και πολλά άλλα τα οποία θα αναφέρονται στην κατ’ άρθρον συζήτηση.

Με το προς ψήφιση νομοσχέδιο γίνεται όμως πρόβλεψη για πρώτη φορά για ομαλότητα στη χρονική διαδικασία υποβολής των φορολογικών δηλώσεων.

Προβλέπεται συγκεκριμένο χρονικό διάστημα τεσσάρων μηνών υποβολής με συγκεκριμένη ημερομηνία έναρξης είναι 15 Μαρτίου έως τις 15 Ιουλίου, ώστε να σταματήσει πια το φαινόμενο των παρατάσεων. Το οποίο είναι χαρακτηριστικό γνώρισμα της υποβολής των φορολογικών δηλώσεων στη χώρα μας κάθε χρόνο. Οι φορολογούμενοι οι οποίοι καταβάλλουν το φόρο τους μέχρι την καταληκτική ημερομηνία καταβολής της πρώτης από τις οκτώ δόσεις τις οποίες μονιμοποιούμε ανταμείβονται με έκπτωση φόρου. Ομοίως ορίζεται συγκεκριμένο χρονικό διάστημα υποβολής των φορολογικών εντύπων και νομικών προσώπων. Και για την επιτυχία του εγχειρήματος αυτού, καθοριστική είναι η σημασία των αρμοδίων υπηρεσιών του δημοσίου όσον αφορά την εμπρόθεσμη και ακριβή αποστολή στοιχείων. Συστήνεται συνεπώς στην Ανεξάρτητη Αρχή Δημοσίων Εσόδων, Ηλεκτρονικό Μητρώο Υπόχρεων Υποβολής Αιτήσεων Αρχείου Εισοδημάτων στο οποίο εγγράφονται υποχρεωτικά το σύνολο των φορέων του δημοσίου, μαζί με τα αντίστοιχα φυσικά πρόσωπα που φέρουν την ευθύνη της σωστής και έγκαιρης διαβίβασης των απαιτούμενων οικονομικών καταστάσεων για την υποβολή των φορολογικών δηλώσεων.

Τα φυσικά πρόσωπα στην προκειμένη περίπτωση είναι ο ή η επικεφαλής, φτάνοντας μέχρι και τον προϊστάμενο της μισθοδοσίας.

Η μη έγκυρη ή ανακριβής υποβολή στοιχείων από τους υπευθύνους των αρμόδιων φορέων συνεπάγεται την επιβολή προστίμων. Για πρώτη φορά συνεπώς, φέρνουμε προ των ευθυνών τους στο συγκεκριμένο ζήτημα φυσικά πρόσωπα των δημοσίων φορέων που έχουν την ευθύνη αποστολής φορολογικών στοιχείων στην ΑΑΔΕ και έγκυρα και έγκαιρα.

Επιπρόσθετα προβλέπεται η επιβολή προστίμων σε πρόσωπα εκτός των φορέων του δημοσίου τομέα. Παραδείγματος χάριν σε τράπεζες, εισηγμένες εταιρείες, servicers, εκπαιδευτήρια και άλλα που είναι υπόχρεα διαβίβαση ή υποβολής σε ετήσια βάση στην Ανεξάρτητη Αρχή Δημοσίων Εσόδων στοιχείων για τη διασταύρωση και προς συμπλήρωση κατά περίπτωση των δηλωμένων εισοδημάτων από τόκους και μερίσματα εταιρειών εισηγμένων στο Ελληνικό Κεντρικό Αποθετήριο Τίτλων, καθώς και των πραγματοποιούμενων δαπανών στις δηλώσεις φορολογίας εισοδήματος των φορολογουμένων.

 Απαντώντας, όμως, και στον Εισηγητή της Αξιωματικής Αντιπολίτευσης, αν είμαστε τελικά σε αγοραστική δύναμη σε χειρότερο επίπεδο ακόμα και από τη Βουλγαρία που κάνατε μια αναφορά και είπατε ότι είναι ο πίνακας που καταθέτετε εσείς συνεχώς, πάμε να δούμε τρία στοιχεία, αγαπητέ κύριε συνάδελφε, τα οποία αποδεικνύουν ακριβώς το αντίθετο.

 Πρώτον, ο κατώτατος μισθός στην Ελλάδα είναι στην 11η θέση ανάμεσα σε 22 χώρες της Ευρωπαϊκής Ένωσης που έχουν θεσμοθετημένο κατώτατο μισθό και εδώ πέρα θέλω να σταθώ. Ο κατώτατος μισθός, όταν αναλάβαμε τη διακυβέρνηση του τόπου το 2019 ήταν στα 650 ευρώ, σήμερα είναι στα 830 ευρώ είναι ακόμη χαμηλά και για αυτό το λόγο έχουμε πει ότι μέχρι το τέλος της θητείας μας ο κατώτατος μισθός θα φτάσει στα 950 ευρώ, κάθε χρόνο θα υπάρχει μια σταδιακή και σημαντική αύξηση.

 Δεύτερον, πραγματική ατομική κατανάλωση κατά κεφαλήν, όπου με βάση τα επίσημα στοιχεία η Ελλάδα είναι στην 21η θέση, πάνω, δηλαδή, εκτός από τη Βουλγαρία και από έξι συνολικά χώρες της Ευρώπης.

Γιατί αυτός ο δείκτης όμως είναι πιο αξιόπιστος;

Γιατί ο δείκτης αυτός περιλαμβάνει όλα τα αγαθά και τις υπηρεσίες που καταναλώνουν νοικοκυριά και πολίτες και στην πραγματικότητα είναι ο δείκτης ευημερίας τους.

Με βάση, λοιπόν, το δείκτη ευημερίας η Ελλάδα είναι στο 79% του μέσου όρου της Ευρωπαϊκής Ένωσης.

 Τρίτον, η χώρα μας βρίσκεται σταθερά στις πρώτες θέσεις του ρυθμού αύξησης του πραγματικού κατά κεφαλήν ΑΕΠ. Πέρυσι, για παράδειγμα, ήμασταν δεύτεροι στη σειρά κατάταξης με ρυθμό ανάπτυξης του κατά κεφαλήν ΑΕΠ 2,5% ανάμεσα στις 27 χώρες της Ευρωπαϊκής Ένωσης, τη στιγμή που η Ευρωπαϊκή Ένωση είχε πολύ - πολύ χαμηλότερο, κοντά στο μηδενικό ρυθμό ανάπτυξης.

Το τελευταίο πράγμα που θα κάνει η Κυβέρνηση είναι να πανηγυρίσει. Έχουμε πάρα πολύ δρόμο μπροστά μας, είναι δεδομένο αυτό, όμως αν φτάσουμε στο σημείο να τα ισοπεδώνουμε όλα, νομίζω ότι είναι το άλλο άκρο. Η κατάσταση είναι κάπου στη μέση. Νομίζω τα στοιχεία εδώ πέρα είναι ξεκάθαρα.

Κυρίες και κύριοι Βουλευτές, κλείνοντας η φορολογική μας πολιτική στοχεύει στην ενίσχυση των εισοδημάτων των πολιτών, στον εξορθολογισμό των φορολογικών διαδικασιών, στην ενίσχυση της ανθεκτικότητας και της ανταγωνιστικότητας της οικονομίας μας, στη φορολογική δικαιοσύνη και στη βελτίωση της ευημερίας των πολιτών.

 Ο στόχος μας είναι τα παραπάνω φορολογικά έσοδα τα οποία θα προκύψουν με λιγότερους φόρους να επιστρέψουν στην ίδια την κοινωνία με τη μορφή καλύτερων υπηρεσιών στην υγεία, την παιδεία και το σύνολο του κοινωνικού κράτους.

 Άρα, σας ευχαριστώ, σας καλώ να υπερψηφίσετε το συγκεκριμένο νομοσχέδιο και πριν ολοκληρώσω θέλω να καταθέσω κάποιες νομοτεχνικές βελτιώσεις, ειδικότερα για την βραχυχρόνια μίσθωση και για τα ΑΚΕΣ.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κύριε Υφυπουργέ.

 Κυρίες και κύριοι συνάδελφοι στο σημείο αυτό λύεται η συνεδρίασης της Επιτροπής για αύριο Παρασκευή 29.11.2024 και ώρα 10΄ το πρωί στην Αίθουσα Γερουσίας με θέμα Ημερήσιας Διάταξης την ακρόαση των εξωκοινοβουλευτικών προσώπων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ασημίνα Σκόνδρα, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Καραθανασόπουλος, Κτενά Αφροδίτη, Βασίλειος , Χρήστος Τσοκάνης, Στυλιανός Φωτόπουλος, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, , Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

Τέλος και περί ώρα 13.50΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**